## Zakon o bankama

### NN 84/2002 (17.7.2002.), Zakon o bankama

# HRVATSKI SABOR

1388

Na temelju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O BANKAMA

Proglašavam Zakon o bankama, koji je donio
Hrvatski sabor na sjednici 3. srpnja 2002.

Broj:
01-081-02-2612/2
Zagreb, 8. srpnja 2002.

Predsjednik
Republike Hrvatske
**Stjepan Mesić**, v. r.

## ZAKON O BANKAMA

I.
OPĆE ODREDBE

OpĆa
odredba

Članak 1.

Ovim se Zakonom uređuju uvjeti za
osnivanje, poslovanje i prestanak rada banke te nadzor nad poslovanjem banke.

Banka

Članak 2.

(1) Banka je financijska institucija koja
je od Hrvatske na­rod­ne banke dobila odobrenje za rad i koja je osnovana kao
dioničko društvo sa sjedištem u Republici Hrvatskoj.

(2) Banka se ne može upisati u sudski
registar prije dobivanja odobrenja za rad Hrvatske narodne banke.

(3) Riječ »banka« ili izvedenicu te riječi
ako je ista sadržana u nazivu tvrtke, može upisati u sudski registar i
koristiti u pravnom prometu samo društvo koje je dobilo odobrenje za rad kao
banka od Hrvatske narodne banke.

(4) Iznimno od odredbe stavka 3. ovoga članka,
riječ »banka« ili izvedenicu te riječi ako je ista sadržana u nazivu tvrt­ke,
može upisati u sudski registar i koristiti u pravnom prometu i drugo društvo
ako je to drugim zakonom dopušteno.

(5) Pod odobrenjem za rad u smislu ovoga
Zakona podrazumijeva se odobrenje iz članka 33. ovoga Zakona.

Bankovne usluge

Članak 3.

Bankovne usluge su primanje novčanih
depozita i odobravanje kredita i drugih plasmana iz tih sredstava u svoje ime i
za svoj račun, kao i izdavanje sredstava plaćanja u obliku elektrons­kog novca.

PruŽanje bankovnih usluga

Članak 4.

Bankovne usluge može pružati:

1) banka koja od Hrvatske narodne banke
dobije odobrenje za pružanje tih usluga,

2)
banka države članice Europske unije iz članka 13. stavka 1. ovoga Zakona koja u
skladu s ovim Zakonom osnuje podružnicu na području Republike Hrvatske ili koja
je u skladu s ovim Zakonom ovlaštena neposredno pružati bankovne usluge na
području Republike Hrvatske,

3)
podružnica strane banke iz članka 13. stavka 2. ovoga Zakona koja od Hrvatske
narodne banke dobije odobrenje za pružanje tih usluga na području Republike
Hrvatske.

Zabrana
pruŽanja bankovnih usluga

Članak
5.

Bankovne usluge smiju pružati samo osobe
iz članka 4. ovoga Zakona, osim ako nije drukčije određeno drugim zakonom.

Ostale financijske usluge

Članak 6.

(1)
Banka i podružnica strane banke, osim bankovnih usluga, može pružati i ostale
financijske usluge iz stavka 2. ovoga članka, ako od Hrvatske narodne banke
dobije odobrenje za pružanje tih usluga.

(2) U smislu ovoga Zakona ostale financijske
usluge jesu:

1) izdavanje garancija ili drugih jamstava,

2) factoring,

3) financijski najam (leasing),

4) kreditiranje, uključujući potrošačke kredite,
hipotekarne kredite i financiranje komercijalnih poslova (uključujući
forfeiting),

5) trgovanje u svoje ime i za svoj račun ili u
svoje ime i za račun klijenta:

a) instrumentima tržišta novca i ostalim
prenosivim vrijed­nos­nim papirima,

b) stranim sredstvima plaćanja uključujući
mjenjačke poslove,

c) financijskim terminskim ugovorima i opcijama,

d) valutnim i kamatnim instrumentima,

6) obavljanje platnog prometa u zemlji i s
inozemstvom sukladno posebnim zakonima,

7) prikupljanje, izrada analiza i davanje
informacija o kreditnoj sposobnosti pravnih i fizičkih osoba koje samostalno
obav­ljaju djelatnost,

8) posredovanje i zastupanje u prodaji polica
osiguranja, u skladu sa zakonom koji uređuje osiguranje, posredovanje i
zastupanje u osiguranju,

9) izdavanje i upravljanje instrumentima
plaćanja,

10) iznajmljivanje sefova,

11) posredovanje pri sklapanju financijskih
poslova,

12) usluge vezane uz vrijednosne papire, u
skladu sa zakonom koji uređuje izdavanje vrijednosnih papira i trgovanje tim
papirima,

13) upravljanje mirovinskim ili investicijskim
fondovima, u skladu sa zakonom koji uređuje mirovinske odnosno investicijske
fondove,

14) savjetovanje u pogledu strukture kapitala,
poslovne strate­gije i sličnih pitanja kao i pružanje usluga koje se odnose na
stjecanje dionica i poslovnih udjela u drugim društvima i druga značajna
ulaganja,

15)
druge slične usluge koje su navedene u odobrenju za rad banke.

Zabrana
pruŽanja usluga

Članak 7.

Banka ne smije obavljati druge usluge osim
bankovnih usluga iz članka 3. ovoga Zakona, ostalih financijskih usluga iz član­ka
6. ovoga Zakona i pomoćnih bankovnih usluga iz članka 91. stavka 2. ovoga
Zakona.

Sudjelovanje i
kvalificirani udjel

Članak 8.

(1) U smislu ovoga Zakona, osoba sudjeluje
u drugoj pravnoj osobi ako ima izravna ili neizravna ulaganja na temelju kojih
sudjeluje sa 20 ili više posto u kapitalu te pravne osobe ili glasačkim pravima
u toj pravnoj osobi.

(2) Kvalificirani udjel je, u smislu ovoga
Zakona, izravno ili neizravno ulaganje na temelju kojeg ulagatelj stječe 10 ili
više posto udjela u kapitalu druge pravne osobe ili u glasačkim pravima u toj
pravnoj osobi, odnosno ulaganje manje od 10 posto ukoliko postoji utjecaj na
upravljanje pravnom osobom u koju je izvršeno ulaganje.

Neizravna ulaganja

Članak 9.

(1)
Neizravna ulaganja su, u smislu ovoga Zakona, ulaganja u kapital pravne osobe
ili stjecanje glasačkih prava u pravnoj osobi, preko treće osobe.

(2)
Neizravni imatelj dionica, poslovnih udjela ili drugih prava koja mu
osiguravaju udjel u kapitalu pravne osobe ili u glasačkim pravima u pravnoj
osobi, u smislu ovoga Zakona, je:

1.
osoba za čiji je račun druga osoba (izravni imatelj) stekla dionice, poslovne
udjele ili druga prava u pravnoj osobi, i/ili

2. osoba koja je povezana s izravnim
imateljem dionica, poslovnih udjela ili drugih prava u pravnoj osobi.

Ovisno i vladajuĆe
druŠtvo

Članak 10.

(1)
Ovisno društvo je, u smislu ovoga Zakona, pravna osoba koja je kontrolirana od
druge pravne osobe – vladajućeg društva.

(2)
Vladajuće društvo je, u smislu ovoga Zakona, pravna osoba koja ima jedno ili
više ovisnih društava.

(3)
Svaka pravna osoba koja je ovisno društvo ovisnog društva smatra se ovisnim
društvom vladajućeg društva.

(4)
Vladajuće društvo i sva njegova ovisna društva čine, u smislu ovoga Zakona,
grupu povezanih društava.

(5) Pravne osobe
između kojih postoji odnos kontrole kod kojeg nije moguće jednoznačno utvrditi
koje je ovisno a koje vla­dajuće društvo također se smatraju grupom povezanih
društava.

Kontrola

Članak 11.

(1) Kontrola je,
u smislu ovoga Zakona, odnos vladajućeg i ovisnog društva ili odnos između
fizičke ili pravne osobe i druge fizičke ili pravne osobe kojim se ostvaruje
isti ili sličan utjecaj kakav postoji u odnosu vladajućeg i ovisnog društva.

(2) Smatra se da
kontrola postoji ukoliko vladajuće društvo u ovisnom društvu ispunjava najmanje
jedan od sljedećih uvjeta:

1) ima izravan
ili neizravan većinski udjel u kapitalu ili izravnu ili neizravnu većinu
glasačkih prava,

2) ima pravo
imenovati ili opozvati većinu članova uprave ili nadzornog odbora,

3) ima pravo
provoditi ili provodi dominantan utjecaj,

4) ima pravo
upravljanja poslovnim i financijskim politikama društva na temelju ovlasti iz
statuta ili sporazuma,

5) ima kontrolu
nad više od 50 posto glasačkih prava uspostavljenu na temelju sporazuma s
drugim imateljima prava glasa, ili

6)
ima moć usmjeravanja većine glasova na sastancima uprave, nadzornog odbora ili
odgovarajućega upravljačkog tijela društva.

Povezane
osobe

Članak 12.

(1) Povezane
osobe su osobe kod kojih je ispunjen najmanje jedan od sljedećih uvjeta:

1) dvije ili
više fizičkih ili pravnih osoba koje predstavljaju jedan rizik za banku, jer
jedna od njih ima, izravno ili neizravno, kontrolu nad drugom ili drugima,

2)
dvije ili više fizičkih ili pravnih osoba koje predstavljaju jedan rizik za
banku, jer jedna od njih ima, izravno ili neizravno, značajan utjecaj na drugu
ili druge,

3)
dvije ili više fizičkih ili pravnih osoba između kojih ne postoji odnos
kontrole iz točke 1. ovoga stavka ili značajan utjecaj iz točke 2. ovoga
stavka, ali koje predstavljaju jedan rizik za banku jer su međusobno povezane
tako da postoji velika vjerojatnost da uslijed pogoršanja ili poboljšanja
gospodarskog i financijskog stanja jedne osobe može doći do pogoršanja ili
poboljšanja gospodarskog i financijskog stanja jedne ili više drugih osoba, jer
se između njih provodi ili postoji mogućnost prijenosa gubitaka, dobiti ili
kreditne sposobnosti, ili

4)
povjerenik i osoba za čiji račun djeluje.

(2)
U smislu stavka 1. ovoga članka pretpostavlja se da su povezane osobe i one
osobe koje su međusobno povezane kao:

1)
članovi uže obitelji,

2)
članovi uprave ili nadzornog odbora i članovi uže obitelji tih osoba, ili

3)
osobe zaposlene na temelju ugovora o radu s posebnim uvjetima sklopljenog s
društvom u kojem su zaposlene kao i članovi uže obitelji tih osoba.

(3)
Članovi uže obitelji određene osobe u smislu ovoga Zakona jesu:

1)
njezin bračni drug ili osoba s kojom ona duže vrijeme živi u zajedničkom
kućanstvu koje, prema zakonu koji uređuje bračnu zajednicu i obiteljske odnose,
ima zakonski položaj jednak onome koji ima bračna zajednica,

2)
djeca ili posvojena djeca,

3)
ostale osobe koje su pod skrbništvom te osobe.

(4)
Grupu povezanih osoba čine sve osobe koje su povezane na barem jedan od načina
navedenih u stavku 1. i 2. ovoga članka.

(5)
U smislu ovoga Zakona, jednom osobom smatra se i grupa povezanih osoba iz
stavka 4. ovoga članka.

(6)
U smislu ovoga Zakona, povezanim osobama, osim osoba iz ovoga članka, smatraju
se i ostali oblici povezanih društava sukladno odredbama Zakona o trgovačkim
društvima.

Osoba drŽave Članice
Europske unije i strana osoba

Članak 13.

(1) Osoba države članice Europske unije je
fizička osoba s prebivalištem na području države članice Europske unije ili
pravna osoba čije je sjedište na području države članice Europske unije.

(2) U smislu ovoga Zakona, strana osoba je
osoba čije je prebivalište ili sjedište izvan područja Republike Hrvatske i
izvan područja države članice Europske unije.

II. STATUSNE ODREDBE

II.1. PRIMJENA ODREDABA ZAKONA O TRGOVAČKIM
DRUŠTVIMA

Primjena
odredaba Zakona o trgovaČkim druŠtvima

Članak 14.

Na banke se primjenjuju odredbe Zakona o
trgovačkim društvima, osim ako nije drukčije propisano ovim Zakonom.

II.2.
TEMELJNI KAPITAL I DIONICE BANKE

Temeljni kapital banke

Članak 15.

Najmanji iznos temeljnog kapitala potreban
za osnivanje banke jest 40 milijuna kuna.

Dionice banke

Članak 16.

(1) Dionice banke moraju glasiti na ime.

(2) Dionice banke moraju biti u cijelosti
uplaćene u novcu prije upisa osnivanja ili upisa povećanja temeljnog kapitala u
sudski registar.

(3) Dionice banke izdaju se u
dematerijaliziranom obliku.

Krediti i jamstva za stjecanje dionica, odnosno
udjela

Članak 17.

(1) Banka ne
smije izravno ili neizravno kreditirati ili izdavati jamstva za stjecanje
dionica banke ili dionica, odnosno poslovnih udjela društava u čijem kapitalu
sudjeluje sa 20 ili više posto udjela, izuzev ako takvim stjecanjem dionica,
odnosno poslovnih udjela prestaje svaka kapitalna povezanost banke s odnosnim
društvom.

(2)
Kreditiranjem iz stavka 1. ovoga članka smatraju se i bilo koji drugi pravni
poslovi koji su po svojoj ekonomskoj namjeni jednaki kreditu.

(3) Iznimno od
odredaba stavka 1. ovoga članka, banka smije davati kredite ili jamstva na
kredite svojim zaposlenicima i zaposlenicima njezinih ovisnih društava za
kupnju vlastitih dionica banke. Ukupan iznos takvih kredita i jamstava ne smije
prelaziti 10 posto temeljnog kapitala banke.

PovlaŠtene
dionice banke

Članak 18.

Banka ne smije imati u svom temeljnom
kapitalu povlaštenih dionica više od jedne četvrtine svih izdanih dionica.

II.3. DIONIČARI BANKE

Zabrana
stjecanja dionica banke

Članak 19.

Banka ili druga financijska institucija u
kojoj neka banka ima udjel veći od 10 posto u kapitalu ili glasačkim pravima,
ne može steći dionice dotične banke na temelju kojih bi imala više od 10 posto
udjela u njezinu kapitalu ili glasačkim pravima.

Suglasnost
za stjecanje kvalificiranog udjela

Članak 20.

(1) Za stjecanje
dionica banke na temelju kojih osoba izravno ili neizravno stječe kvalificirani
udjel u banci (u daljnjem tekstu: imatelj kvalificiranog udjela) potrebna je
prethodna suglas­nost Hrvatske narodne banke (u daljnjem tekstu: suglasnost za
stjecanje kvalificiranog udjela).

(2)
Imatelj kvalificiranog udjela mora za svako daljnje stje­canje dionica banke na
osnovi kojih stječe ili stječe više od 20 posto, 33 posto, 50 posto ili 75
posto udjela u glasačkim pravima ili u kapitalu banke ili na osnovu kojih
kontrolira banku, dobiti prethodnu suglasnost Hrvatske narodne banke.

(3)
Hrvatska narodna banka može odrediti uvjete kao i rokove u kojima ih imatelj
kvalificiranog udjela mora ispuniti kako bi suglasnost iz stavka 1. i 2. ovoga
članka ostala na snazi.

(4)
Ako osoba koja je dobila suglasnost iz stavka 1. i 2. ovoga članka namjerava
prodati ili na drugi način otuđiti svoje dionice tako da bi se zbog toga njezin
udjel smanjio ispod granice za koju je dobila suglasnost, ona mora o tome
prethodno obavijestiti Hrvatsku narodnu banku.

(5)
Hrvatska narodna banka mora prije nego što odluči izdati suglasnost za
stjecanje kvalificiranog udjela ili udjela iz stavka 2. ovoga članka obavijestiti
nadležno nadzorno tijelo određene dr­ža­ve članice Europske unije, ako je
zahtjev za izdavanje suglas­nosti za stjecanje kvalificiranog udjela podnijela
jedna od slje­dećih osoba:

1)
banka koja je ovlaštena pružati bankovne usluge u toj državi članici Europske
unije,

2)
društvo koje kontrolira banku ili ovisno društvo banke iz točke 1. ovoga
stavka,

3)
osoba koju kontrolira ista osoba ili osobe koje kontroliraju banku iz točke 1.
ovoga stavka.

(6)
Ako je zahtjev za izdavanje suglasnosti za stjecanje kvalificiranog udjela
podnijela banka države članice Europske unije ili strana banka, ona mora uz
zahtjev za izdavanje suglasnosti za stjecanje kvalificiranog udjela priložiti
suglasnost ili mišljenje nadležnoga nadzornoga tijela banke države članice Europske
unije ili nadležnoga nadzornog tijela strane banke.

OdluČivanje o
suglasnosti za stjecanje kvalificiranog udjela

Članak 21.

(1) Zahtjevu za
izdavanje suglasnosti za stjecanje kvalificiranog udjela potrebno je priložiti
dokumente iz članka 35. stavka 1. točke 4. i 5. ovoga Zakona te drugu
dokumentaciju koju može odrediti Hrvatska narodna banka.

(2)
Hrvatska narodna banka odbit će zahtjev za izdavanje suglasnosti za stjecanje
kvalificiranog udjela, ako iz podataka s kojima raspolaže proizlazi:

1)
da bi zbog djelatnosti ili poslova koje obavlja imatelj kvalificiranog udjela
ili s njim povezane osobe ili zbog postupaka imatelja kvalificiranog udjela ili
s njim povezanih osoba, moglo biti ugroženo poslovanje banke zbog
nepridržavanja pravila o upravljanju rizicima,

2)
da bi zbog djelatnosti ili poslova koje obavlja imatelj kvalificiranog udjela
ili s njim povezane osobe ili zbog načina na koji su te osobe međusobno
povezane, moglo biti onemogućeno ili znatno otežano obavljanje nadzora nad
bankom, ili

3)
da bi time došlo ili moglo doći do koncentracije u bankovnom sustavu koja bi
mogla narušiti slobodu tržišnog natjecanja,

4) da bi time
došlo ili moglo doći do nepovoljnog utjecaja na provođenje monetarne i devizne
politike u Republici Hrvatskoj.

(3) Hrvatska narodna
banka će također odbiti zahtjev strane osobe za stjecanje kvalificiranog udjela
ako je, uzimajući u obzir propise države te osobe ili prakse države te osobe,
vjerojatno da će obavljanje nadzora u skladu s odredbama ovoga Zakona biti
znatno otežano ili onemogućeno.

Pravne
posljedice stjecanja bez suglasnosti

Članak 22.

(1) Osoba koja pribavi dionice protivno
članku 19. i 20. ovoga Zakona ili ako ne ispuni uvjete iz članka 20. stavka 3.
ovoga Zakona nema pravo glasa iz dionica koje je pribavila na taj način.

(2) Ako imatelj kvalificiranog udjela
prekrši obveze nadre­đene banke u grupi banaka iz članka 92. ovoga Zakona ili
nadređenog financijskog holdinga u grupi banaka iz članka 97. stavka 3. ovoga
Zakona ili ako osoba iz članka 95. stavka 1. i 2. ovoga Zakona prekrši obveze
iz članka 95. stavka 3. ovoga Zakona ili ako nastupe okolnosti iz članka 21.
stavka 2. i 3. ovoga Zakona, Hrvatska narodna banka donijet će odluku kojom se
imatelju kvalificiranog udjela oduzimaju glasačka prava.

II.4.
UPRAVA I NADZORNI ODBOR BANKE

Uprava
banke

Članak 23.

(1)
Uprava banke mora imati najmanje dva člana koji vode poslove i zastupaju banku.
Jedan od članova uprave mora biti imenovan za predsjednika uprave.

(2) Ako statutom
banke nije drukčije određeno, članovi uprave vode poslove i zastupaju banku
zajedno.

(3) Uprava banke
ne smije ovlastiti prokuristu (jednog ili više njih) za samostalno zastupanje
banke, odnosno samostalno sklapanje svih ugovora i poduzimanje svih pravnih
radnji u ime i za račun banke koje proizlaze iz ukupnog opsega bankovnih i
ostalih financijskih usluga za koje je banka dobila odobrenje Hrvatske narodne
banke i za koje je upisana u sudskom ili drugom registru.

(4) Uvjete koje
treba ispunjavati osoba kojoj se daje prokura, vrsta i način davanja prokure,
opseg ovlasti iz prokure, uključu­jući i ograničenja u poduzimanju određenih
radnji od strane prokuriste, utvrđuju se statutom banke.

(5) Najmanje jedan član uprave banke mora
poznavati hrvat­ski jezik. Najmanje jedan član uprave banke mora imati prebiva­lište
u Republici Hrvatskoj.

Radni
odnos Članova uprave

Članak 24.

(1) Članovi
uprave banke moraju biti u radnom odnosu s bankom na neodređeno i puno radno
vrijeme.

(2)
Sva posebna prava koja imaju članovi uprave i ostali zaposlenici banke na
osnovi ugovora o radu ili drugog ugovora s bankom, a koja ne proizlaze iz
kolektivnog ugovora i zakona kojim je uređeno pitanje radnih odnosa u Republici
Hrvatskoj, prestaju danom dostave rješenja o imenovanju posebne uprave u banci.

(3)
Bilo koja odredba ugovora o radu ili drugog ugovora koja bi bila u suprotnosti
sa stavkom 2. ovoga članka smatra se niš­tavom.

Uvjeti za Članstvo u upravi banke

Članak 25.

(1) Član uprave
banke može biti osoba koja ispunjava slje­deće uvjete:

1)
koja ima visoku stručnu spremu,

2)
koja ima odgovarajuće stručne kvalifikacije, sposobnost i iskustvo potrebno za
vođenje poslova banke,

3)
koja nije bila na rukovodećim položajima u banci, odnosno trgovačkom društvu
nad kojim je otvoren stečajni postupak, odnosno oduzeto odobrenje za rad,

4)
koja nije član nadzornog odbora te banke ili nadzornog odbora neke od banaka
upisanih u sudski registar u Republici Hrvatskoj,

5)
nad čijom imovinom nije otvoren stečajni postupak,

6)
osoba koja ispunjava uvjete iz Zakona o trgovačkim društvima za člana uprave,

7)
osoba koja nije član uprave, odnosno prokurist drugoga trgovačkog društva.

(2)
Pod stručnim kvalifikacijama i iskustvom iz stavka 1. točke 2. ovoga članka
podrazumijeva se najmanje trogodišnje iskustvo na rukovodećim položajima u
banci, odnosno šest godina iskustva u vođenju poslova koji se mogu usporediti s
djelatnostima banke ili drugim usporedivim poslovima.

(3)
Iznimno od odredbe stavka 1. točke 3. ovoga članka, za člana uprave banke može
biti imenovana osoba koja je bila na rukovodećim položajima u trgovačkom
društvu, odnosno banci nad kojom je otvoren stečajni postupak, odnosno kojoj je
oduzeto odobrenje za rad, ako Hrvatska narodna banka procijeni da ta osoba nije
odgovorna za događaje iz stavka 1. točke 3. ovoga članka.

Suglasnost za
imenovanje Člana uprave banke

Članak 26.

(1) Članom
uprave banke može biti imenovana samo ona osoba koja je dobila prethodnu
suglasnost Hrvatske narodne banke.

(2)
Zahtjev za suglasnost iz stavka 1. ovoga članka podnosi nadzorni odbor banke za
mandat koji ne može biti duži od pet godina.

(3)
Uz zahtjev iz stavka 2. ovoga članka moraju se priložiti dokazi o ispunjavanju
uvjeta iz članka 25. ovoga Zakona.

(4)
U postupku odlučivanja o suglasnosti Hrvatska narodna banka može zatražiti od
kandidata za člana uprave prezentaciju o vođenju poslova banke.

(5)
Hrvatska narodna banka izdaje suglasnost iz stavka 1. ovoga članka, ako na
osnovi dokumenata iz stavka 3. ovoga članka, prezentacije iz stavka 4. ovoga
članka i ostalih podataka s kojima raspolaže zaključi da kandidat ispunjava
uvjete za člana uprave banke.

(6)
Hrvatska narodna banka će odbiti zahtjev za izdavanje suglasnosti za člana
uprave banke, ako iz podataka s kojima raspolaže proizlazi da bi zbog
djelatnosti i poslova koje osoba obavlja ili zbog radnji koje je osoba počinila
moglo biti ugroženo poslovanje banke u skladu s pravilima o upravljanju
rizicima.

(7)
Osoba koja je dobila suglasnost za člana uprave banke mora prije nego što bude
imenovana na tu funkciju u drugoj banci ponovno dobiti suglasnost Hrvatske
narodne banke. Odredbe stav­ka 2., 3., 4., 5. i 6. ovoga članka se na
odgovarajući način primjenjuju na suglasnost iz ovoga stavka.

(8) Osoba koja
je već dobila suglasnost za člana uprave i koju nadzorni odbor želi ponovno
imenovati mora ponovo proći postupak propisan ovim Zakonom.

(9)
U slučajevima kada nedostaju članovi uprave ili kada oni nisu u mogućnosti
obavljati svoju funkciju, nadzorni odbor banke može bez suglasnosti Hrvatske
narodne banke, jednokratno imenovati svoje članove za zamjenike članova uprave
najviše na vrijeme od tri mjeseca.

DuŽnosti i odgovornosti Članova uprave

Članak 27.

Osim
dužnosti članova uprave koje proizlaze iz Zakona o trgovačkim društvima,
članovi uprave banke dužni su osigurati:

1)
da banka posluje u skladu s pravilima o upravljanju rizicima kao što je
propisano ovim Zakonom i ostalim zakonima koji uređuju bankovno poslovanje
odnosno pružanje ostalih financijskih usluga i propisima donesenim na temelju
ovog i drugih zakona,

2)
praćenje rizika kojima je banka izložena u svom poslovanju i usvajanje
odgovarajućih procedura putem kojih banka upravlja rizicima,

3)
sustavno praćenje, procjenu i strategiju održavanja, od­nos­no dosezanja
adekvatne razine kapitala u odnosu na rizike kojima je banka izložena u svom
poslovanju,

4)
funkcioniranje sustava unutarnjih kontrola za sva područja poslovanja banke,

5)
nesmetano obavljanje unutarnje revizije,

6)
da banka vodi poslovne i druge knjige i poslovnu dokumentaciju, sastavlja
knjigovodstvene dokumente, realno procje­nju­je imovinu i obveze, sastavlja
financijska i druga izvješća u skladu s računovodstvenim propisima i
standardima i ovim Zakonom i propisima donesenim na temelju ovoga Zakona,

7)
da banka izvješćuje i obavještava Hrvatsku narodnu banku u skladu s ovim
Zakonom i propisima donesenim na temelju ovoga Zakona,

8)
provođenje mjera naloženih od Hrvatske narodne banke.

ObavjeŠtavanje nadzornog odbora

Članak 28.

(1) Uprava banke
mora odmah pisanim putem obavijestiti nadzorni odbor banke o sljedećim
događajima:

1)
ako je ugrožena likvidnost ili solventnost banke,

2)
ako nastupe okolnosti za prestanak ili oduzimanje odobrenja za pružanje
bankovnih usluga ili zabranu obavljanja pojedinačnih bankovnih poslova ili
ostalih financijskih usluga,

3)
ako se financijsko stanje banke promijeni tako da jamstveni kapital banke padne
ispod iznosa minimalnog kapitala iz članka 64. ili minimalne stope adekvatnosti
kapitala iz članka 65. stavka 2. i 3. ovoga Zakona,

4)
ako banka prekorači veliku izloženost prema jednoj osobi zbog smanjenja
jamstvenog kapitala.

(2)
Član uprave banke mora odmah pisanim putem obavijestiti nadzorni odbor banke o:

1)
izboru i opozivu u nadzorno tijelo druge pravne osobe,

2)
pravnim poslovima na temelju kojih je član uprave ili član njegove uže obitelji
izravno ili neizravno pribavio dionice ili poslovne udjele u pravnoj osobi na
temelju kojih je član uprave zajedno s članovima njegove uže obitelji stekao
kvalificirani udjel u toj pravnoj osobi ili na temelju kojih su njihovi udjeli
pali ispod granice kvalificiranog udjela.

Oduzimanje suglasnosti za obavljanje funkcije
Člana uprave

Članak 29.

(1) Hrvatska
narodna banka će oduzeti suglasnost za obav­ljanje funkcije člana uprave:

1) ako je član
uprave dobio suglasnost davanjem neistinitih podataka,

2) ako je član
uprave teško prekršio dužnosti člana uprave iz članka 27. ili 28. ovoga Zakona
ili odredbe o dužnostima iz Zakona o trgovačkim društvima koje za sobom povlače
opoziv.

(2) Ako je postupak za oduzimanje
suglasnosti za obavljanje funkcije člana uprave pokrenut protiv člana uprave zbog
kršenja propisa i pravila upravljanja rizicima zbog kojih je protiv banke
pokrenut postupak za oduzimanje odobrenja za pružanje bankovnih usluga,
Hrvatska narodna banka može spojiti ova dva postupka.

Članovi nadzornog odbora banke

Članak 30.

(1) Član nadzornog
odbora banke ne može biti osoba:

1) koja je
povezana s pravnim osobama u kojima banka ima više od 5 posto udjela u
glasačkim pravima ili udjela u njihovom temeljnom kapitalu,

2) koja je član
nadzornog odbora ili uprave druge banke, drugog financijskog holdinga ili
društva čija je djelatnost trgovanje vrijednosnim papirima na organiziranim
tržištima,

3) čije su
obveze prema banci veće od njezinih tražbina i ulaganja u banku ili koja je
povezana s pravnim osobama čije su obveze prema banci veće od njihovih tražbina
i ulaganja u banku, ako razlika između ukupnih obveza prema banci i ukupnih
tražbina i ulaganja u banku te osobe i s njom povezanih osoba prelazi iznos od
1 posto temeljnog kapitala banke.

(2) Zaposlenici
banke ne mogu biti članovi nadzornog odbora te banke.

(3) Zabrana iz stavka 1. točke 2. ovoga
članka ne primjenjuje se na osobe koje su članovi nadzornog odbora ili uprave
nadre­đene banke ili nadređenoga financijskog holdinga u grupi banaka.

NadleŽnosti nadzornog odbora banke

Članak 31.

Osim nadležnosti koje nadzorni odbor ima
prema Zakonu o trgovačkim društvima, nadzorni odbor banke ima i sljedeće
nadležnosti:

1) daje suglasnost upravi na poslovne
politike banke,

2) daje suglasnost upravi na financijske
planove banke,

3) daje suglasnost na okvirni godišnji
program rada unutarnje revizije,

4) donosi odluke o drugim pitanjima
određenim ovim Zakonom.

DuŽnosti i odgovornosti Članova nadzornog odbora
banke

Članak 32.

Osim dužnosti i odgovornosti članova
nadzornog odbora koje proizlaze iz Zakona o trgovačkim društvima, članovi
nadzornog odbora banke moraju:

1) zauzimati
stavove o nalazima Hrvatske narodne banke i drugih nadzornih tijela u
postupcima nadzora nad bankom,

2)
solidarno odgovarati banci za štete koje nastanu kao posljedica propusta u ispunjavanju
njihovih dužnosti,

3)
odmah obavijestiti Hrvatsku narodnu banku o:

a)
imenovanju i prestanku njihove funkcije u upravnim ili nadzornim tijelima
drugih pravnih osoba,

b)
pravnim poslovima na temelju kojih je član nadzornog odbora ili član njegove
uže obitelji izravno ili neizravno pribavio dionice ili poslovne udjele u
pravnoj osobi na temelju kojih je član nadzornog odbora zajedno s članovima
njegove uže obitelji stekao kvalificirani udjel u toj pravnoj osobi ili na
temelju kojih su njihovi udjeli pali ispod granice kvalificiranog udjela.

III. PRUŽANJE BANKOVNIH I OSTALIH FINANCIJSKIH
USLUGA

III.1. ODOBRENJE ZA PRUŽANJE BANKOVNIH I OSTALIH
FINANCIJSKIH USLUGA

Odobrenje za rad

Članak
33.

(1)
Hrvatska narodna banka izdaje banci i podružnici strane banke odobrenje za rad.

(2)
Odobrenje za rad iz stavka 1. ovoga članka sadrži odobrenje za pružanje
bankovnih usluga.

(3)
Odobrenje za rad iz stavka 1. ovoga članka može sadržavati i odobrenje za
pružanje ostalih financijskih usluga.

Odobrenja i suglasnosti

Članak 34.

(1) Banka mora
prije upisa osnivanja u sudski registar od Hrvatske narodne banke dobiti
odobrenje za pružanje bankovnih usluga (u daljnjem tekstu: odobrenje za
pružanje bankovnih usluga).

(2)
Ako banka osim bankovnih usluga namjerava pružati i ostale financijske usluge,
ona mora prije upisa odgovarajuće djelatnosti u sudski registar dobiti
odobrenje Hrvatske narodne banke (u daljnjem tekstu: odobrenje za pružanje
ostalih financijskih usluga).

(3)
Ako banka pripaja drugu banku ili drugu pravnu osobu, ona mora prije upisa
odluke o pripajanju u sudski registar dobiti suglasnost Hrvatske narodne banke
(u daljnjem tekstu: suglasnost za pripajanje).

(4)
U slučaju spajanja banaka, banke koje se spajaju moraju prije upisa nove banke
u sudski registar dobiti suglasnost Hrvat­ske narodne banke za spajanje (u
daljnjem tekstu: suglasnost za spajanje) te odobrenje za rad za novu banku.
Danom upisa nove banke u sudski registar banke koje se spajaju prestaju
postojati, a njihova odobrenja za rad prestaju važiti.

(5)
Banka mora prije osnivanja podružnice u inozemstvu dobiti odobrenje Hrvatske
narodne banke (u daljnjem tekstu: odobrenje za rad podružnice u inozemstvu).

(6)
Hrvatska narodna banka donosi odluku o odobrenju iz stavka 2. ovoga članka u
isto vrijeme kad i odluku o odobrenju za pružanje bankovnih usluga, osim ako je
zahtjev za izdavanje odobrenja iz stavka 2. ovoga članka upućen nakon što je
banka dobila odobrenje za pružanje bankovnih usluga.

(7) Hrvatska narodna banka neće izdati
suglasnost iz stavka 3. i 4. ovoga članka ukoliko bi time došlo ili moglo doći
do:

1) koncentracije u bankovnom sustavu koja
bi mogla narušiti slobodu tržišnog natjecanja, ili

2) nepovoljnog utjecaja na provođenje
monetarne i devizne politike u Republici Hrvatskoj.

Zahtjev za izdavanje
odobrenja za pruŽanje bankovnih i ostalih financijskih usluga

Članak 35.

(1) Uz zahtjev za izdavanje odobrenja za
pružanje bankovnih i/ili ostalih financijskih usluga potrebno je priložiti:

1) statut u obliku ovjerene preslike
javnobilježničkog akta,

2) poslovni plan za prve tri poslovne
godine koji uključuje bi­lan­cu i račun dobiti i gubitka, planirane vrste
poslova, odgova­rajuću organizacijsku i kadrovsku strukturu banke, računovod­stvene
politike te organizaciju unutarnje revizije,

3) popis dioničara u kojem su navedena
njihova puna imena i adrese stanovanja, odnosno prebivališta i drugi
identifikacijski podaci i/ili naziv tvrtke i adresa njezinog sjedišta i drugi
identifikacijski podaci, ukupni nominalni iznos dionica i postotni udio u
temeljnom kapitalu banke,

4) za dioničare, pravne osobe koje su
imatelji kvalificiranog udjela:

– izvadak iz sudskog ili drugoga javnog
registra, u izvorniku ili ovjerenoj preslici,

– ispis iz registra dioničara (knjige
dionica) ili knjige udjela, u izvorniku ili ovjerenoj preslici,

– financijska izvješća za posljednje dvije
poslovne godine,

5) popis osoba povezanih s imateljima
kvalificiranih udjela i opis načina njihove povezanosti,

6)
prijedlog kandidata za članove uprave i nadzornog odbora, kod osnivanja banke,

7)
mišljenje ili suglasnost nadzornog tijela banke države članice Europske unije
ili nadzornog tijela strane banke o banci koja namjerava osnovati banku u
Republici Hrvatskoj,

8)
odgovarajući akt nadležnog nadzornog tijela ukoliko to proizlazi iz propisa koji
uređuju obavljanje određenih ostalih financijskih usluga predviđenih poslovnim
planom banke,

9)
dokumentaciju koju odredi Hrvatska narodna banka, a na temelju koje je moguće
utvrditi postoje li kadrovski, tehnički i organizacijski uvjeti za obavljanje
usluga na koje se odnosi zahtjev za izdavanje odobrenja.

(2)
Ako banka pored bankovnih usluga namjerava pružati i ostale financijske usluge,
u zahtjevu za izdavanje odobrenja mora navesti vrste ostalih financijskih
usluga koje namjerava obavljati.

(3)
Ako banka nakon dobivanja odobrenja za pružanje bankovnih i ostalih
financijskih usluga želi pružati ostale financijske usluge za koje nema
odobrenje, uz zahtjev za pružanje ostalih financijskih usluga mora priložiti
dokumentaciju iz stavka 1. točke 8. i 9. ovoga članka.

(4) Osim dokumentacije iz stavka 3. ovoga
članka, Hrvatska narodna banka može u određenim slučajevima zatražiti od banke
dostavljanje poslovnog plana u skladu sa stavkom 1. točkom 2. ovoga članka u
kojem banka mora obrazložiti utjecaj novih usluga na bilancu, račun dobiti i
gubitka, organizaciju, kadrovsku strukturu i računovodstvene i druge politike.

DonoŠenje odluke o odobrenju za pruŽanje
bankovnih i ostalih financijskih usluga

Članak
36.

(1)
Hrvatska narodna banka izdaje odobrenje za pružanje bankovnih usluga ako utvrdi
da banka ispunjava uvjete za pru­žanje tih usluga.

(2)
Ako banka zatraži da joj se izda odobrenje za pružanje i ostalih financijskih
usluga, Hrvatska narodna banka će izričito navesti u odluci i ostale
financijske usluge za koje je odobrenje izdala.

(3)
Hrvatska narodna banka obvezna je u roku od šest mjeseci od dana primitka
urednog zahtjeva za pružanje bankovnih i/ili ostalih financijskih usluga
odlučiti o zahtjevu, donijeti odgova­raju­ću odluku i obavijestiti podnositelja
zahtjeva. Ukoliko je zahtjev nepotpun, banka može dopuniti zahtjev s traženom
dokumentacijom ili dodatnim informacijama u roku koji odredi Hrvatska narodna
banka, s tim da krajnji rok za donošenje i obavijest o odluci ne može biti duži
od dvanaest mjeseci od dana primitka zahtjeva.

Odbijanje zahtjeva za izdavanje odobrenja za
pruŽanje usluga

Članak 37.

Hrvatska
narodna banka će odbiti zahtjev za izdavanje odobrenja za pružanje bankovnih
i/ili ostalih financijskih usluga:

1)
ako dioničari koji su imatelji kvalificiranih udjela nemaju suglasnosti iz
članka 20. stavka 1. i 2. ovoga Zakona,

2)
ako članovi uprave banke nemaju suglasnost Hrvatske narodne banke za obavljanje
funkcije člana uprave banke,

3)
ako iz statuta i druge dokumentacije banke proizlazi da banka nije organizirana
u skladu s ovim Zakonom, odnosno da nisu osigurani uvjeti za poslovanje banke
određeni ovim Zakonom ili propisima donesenim na temelju ovoga Zakona,

4)
ako su odredbe statuta banke u suprotnosti s odredbama ovoga Zakona ili
odredbama propisa donesenih na temelju ovoga Zakona,

5)
ako iz dokumentacije i drugih poznatih činjenica proizlazi da banka kadrovski,
organizacijski i tehnički nije sposobna pružati bankovne i/ili ostale
financijske usluge na način i u opsegu koji je predviđen njezinim poslovnim
planom,

6)
ako bilo koji drugi propis koji uređuje pružanje ostalih financijskih usluga
predviđenih poslovnim planom banke određu­je posebne uvjete za pružanje tih
usluga, a banka ne ispunjava te uvjete, ili

7)
ako iz zahtjeva i priložene dokumentacije proizlazi da banka ne ispunjava druge
uvjete za pružanje ostalih financijskih usluga na koje se odnosi zahtjev za
izdavanje odobrenja.

Prestanak vaŽenja odobrenja za pruŽanje
bankovnih usluga

Članak 38.

(1)
Odobrenje za pružanje bankovnih usluga prestaje važiti:

1)
danom otvaranja stečajnog postupka,

2)
danom otvaranja redovne likvidacije banke,

3)
dostavom rješenja o oduzimanju odobrenja za pružanje bankovnih usluga,

4)
danom upisa nove banke u sudski registar u slučaju spajanja banaka, te

5) brisanjem iz sudskog registra banke
koja se pripaja.

(2) Prestankom važenja odobrenja za
pružanje bankovnih usluga prestaje važiti i odobrenje za pružanje ostalih
financijskih usluga.

Razlozi za oduzimanje odobrenja za rad

Članak 39.

(1) Hrvatska
narodna banka donijet će odluku o oduzimanju odobrenja za rad:

1)
ako banka ne počne poslovati unutar dvanaest mjeseci od izdavanja odobrenja,

2)
ako banka samostalno prestane pružati bankovne usluge dulje od šest mjeseci,

3)
ako banka prestane ispunjavati uvjete na temelju kojih je dobila odobrenje za
pružanje bankovnih usluga,

4)
ako je dobila odobrenje za pružanje bankovnih usluga na temelju neistinite
dokumentacije, odnosno neistinito prezentiranih podataka, ili

5)
ako Hrvatska narodna banka utvrdi postojanje kojih od uvjeta za izricanje
posebne mjere oduzimanja odobrenja za pruža­nje bankovnih usluga iz članka 129.
ovoga Zakona.

(2)
Banka ne smije sklopiti, započeti obavljanje ili obaviti niti jedan novi posao
vezan uz pružanje bankovnih usluga od dana izvršnosti rješenja iz stavka 1.
ovoga članka, osim onih poslova koji imaju za cilj i kojima se osigurava
prestanak banke kao dioničkog društva, na način utvrđen zakonom.

Sloboda
trŽIŠnog natjecanja

Članak
40.

(1)
Hrvatska narodna banka ovlaštena je pratiti poslovne aktiv­nosti banaka i grupe
banaka koje bi za cilj mogle imati uči­nak sprečavanja ili ograničavanja
tržišnog natjecanja, odnosno konkurencije u pružanju bankovnih usluga.

(2)
Kod praćenja slobode tržišnog natjecanja, odnosno kon­ku­rencije i utvrđivanja
je li ona narušena, Hrvatska narodna banka može zatražiti mišljenje tijela
nadležnog za zaštitu tržišnog natjecanja, odnosno konkurencije.

(3)
Ako utvrdi da je kod pružanja bankovnih usluga narušena sloboda tržišnog
natjecanja, odnosno konkurencija, Hrvatska narodna banka dužna je poduzeti
mjere za osiguravanje slobode tržišnog natjecanja, odnosno konkurencije.

(4)
Hrvatska narodna banka će propisati način i kriterije po kojima utvrđuje je li
narušena sloboda tržišnog natjecanja, odnosno konkurencija na tržištu bankovnih
usluga u Republici Hrvat­skoj, kao i mjere za osiguravanje slobode tržišnog
natjecanja, odnosno konkurencije.

III.2. PRUŽANJE BANKOVNIH I OSTALIH FINANCIJSKIH
USLUGA IZVAN PODRUČJA REPUBLIKE HRVATSKE

III.2.1. Pružanje usluga u državi članici Europske
unije

PruŽanje
usluga u drŽavi Članici Europske unije

Članak 41.

(1)
Banka može na području države članice Europske unije preko podružnice ili
neposredno pružati bankovne i ostale financijske usluge, sukladno prethodnom
odobrenju dobivenom od Hrvatske narodne banke ako ispunjava uvjete koje je
propisala ta država članica Europske unije.

(2)
Pod podružnicom iz stavka 1. ovoga članka smatra se pod­ružnica prema odredbama
Zakona o trgovačkim društvima.

PruŽanje
usluga u drŽavi Članici Europske unije preko podruŽnice

Članak
42.

(1) Banka koja
namjerava osnovati podružnicu u državi članici Europske unije mora o tome
prethodno obavijestiti Hrvatsku narodnu banku i navesti državu članicu Europske
unije u kojoj namjerava otvoriti podružnicu. Ona mora uz obavijest priložiti:

1)
opis djelatnosti koje će podružnica obavljati i njezin poslovni plan za naredne
tri godine,

2)
imena osoba ovlaštenih za vođenje poslova podružnice,

3)
naziv i adresu podružnice u državi članici Europske unije na kojoj je moguće
dobiti dokumentaciju o podružnici.

(2)
Hrvatska narodna banka mora najkasnije u roku od tri mjeseca od dana primitka
obavijesti iz stavka 1. ovoga članka, poslati tu obavijest i priloge nadležnom
nadzornom tijelu države članice Europske unije i o tome obavijestiti banku.

(3)
Istovremeno sa slanjem obavijesti iz stavka 2. ovoga član­­ka Hrvatska narodna
banka mora nadležnom nadzornom tijelu države članice Europske unije poslati i:

1)
podatke o iznosu jamstvenog kapitala banke i njezinoj adekvatnosti kapitala,

2)
opis sustava osiguranja uloga usvojen u Republici Hrvat­skoj.

(4)
Iznimno od odredaba stavka 2. ovoga članka, Hrvatska narodna banka nije dužna
poslati obavijest nadležnom nadzornom tijelu države članice Europske unije, ako
na temelju podataka s kojima raspolaže i dokumentacije iz stavka 1. ovoga
članka i s obzirom na planirani opseg poslovanja zaključi da postoji utemeljena
sumnja o primjerenosti organizacije i uprav­ljanja podružnicom ili financijskom
stanju banke.

(5)
Banka mora obavijestiti Hrvatsku narodnu banku o sva­koj promjeni podataka iz
stavka 1. ovoga članka najkasnije jedan mjesec prije namjeravane promjene.
Hrvatska narodna banka mora obavijestiti nadležno nadzorno tijelo države
članice Europske unije u roku od tri mjeseca od primitka obavijesti.

Neposredno
pruŽanje usluga u drŽavi Članici Europske unije

Članak
43.

(1)
Banka koja namjerava započeti neposredno pružati bankovne i/ili ostale
financijske usluge na području države članice Europske unije mora o tome
obavijestiti Hrvatsku narodnu banku i navesti državu članicu Europske unije u
kojoj namjerava početi neposredno pružati usluge. Ona uz obavijest mora
priložiti opis djelatnosti koje će obavljati u državi članici Europske unije i
poslovni plan vezan uz te djelatnosti.

(2)
Hrvatska narodna banka mora najkasnije u roku od mjesec dana od primitka
obavijesti iz stavka 1. ovoga članka poslati obavijest i priloge nadležnom
nadzornom tijelu države članice Europske unije i o tome obavijestiti banku.

Nadzor
nad pruŽanjem usluga u drŽavi Članici Europske unije

Članak 44.

(1) Hrvatska narodna banka obavlja nadzor
nad podružnicom banke u državi članici Europske unije.

(2) Hrvatska
narodna banka može zatražiti od nadležnoga nadzornog tijela države članice
Europske unije u kojoj banka pruža bankovne usluge da obavi kontrolu poslovanja
podružnice banke u toj državi članici Europske unije ako se time ubrzava ili
olakšava postupak nadzora ili ako je to u skladu s interesom učinkovitosti,
jednostavnosti, brzine ili manjih troškova postupka. Ovlaštene osobe Hrvatske
narodne banke mogu uz jednake uvjete sudjelovati u nadzoru koji provodi
nadležno tijelo države članice Europske unije.

(3)
Ako banka koja pruža bankovne usluge u državi članici Europske unije, usprkos
upozorenju nadležnog nadzornog tijela države članice Europske unije, prekrši
propise te države članice Europske unije, Hrvatska narodna banka će poduzeti
nadzorne mjere u skladu s ovim Zakonom. Hrvatska narodna banka mora odmah
obavijestiti nadležno nadzorno tijelo države članice Europske unije o mjerama koje
je poduzela.

(4)
Ako Hrvatska narodna banka oduzme banci odobrenje za pružanje bankovnih usluga
ili joj zabrani pružati pojedine ostale financijske usluge, ona će o tome odmah
obavijestiti nadležno nad­zorno tijelo države članice Europske unije u kojoj banka
pruža bankovne usluge.

III.2.2.
Pružanje usluga u inozemstvu

PruŽanje
usluga u inozemstvu

Članak
45.

(1)
Banka smije pružati bankovne i/ili ostale financijske usluge u inozemstvu samo
preko podružnice.

(2)
Za osnivanje podružnice u inozemstvu banka mora dobiti odobrenje Hrvatske
narodne banke.

(3)
Za donošenje odluke o davanju odobrenja za rad podružnice u inozemstvu na
odgovarajući način se primjenjuju od­red­be članka 42. stavka 1., 4. i 5. ovoga
Zakona.

(4)
Međusobna suradnja i razmjena podataka između Hrvat­ske narodne banke i
nadzornog tijela države u inozemstvu može biti uređena posebnim propisima,
odnosno sporazumima.

(5)
Hrvatska narodna banka može odbiti zahtjev za izdavanje odobrenja za rad
podružnice u inozemstvu ako je, uzimajući u obzir propise države u kojoj banka
namjerava osnovati podružnicu ili prakse vezane uz provođenje tih propisa,
vjerojatno da će obav­ljanje nadzora u skladu s odredbama ovoga Zakona biti
onemo­gućeno.

III.2.3.
Predstavništvo banke

PredstavniŠtvo
banke

Članak
46.

(1) Predstavništvo banke u inozemstvu može
obavljati samo poslove istraživanja tržišta i predstavljanja banke koja ga je
osnovala.

(2) Banka koja namjerava osnovati predstavništvo
mora o tome obavijestiti Hrvatsku narodnu banku i navesti državu u kojoj namjerava
osnovati predstavništvo.

(3) Predstavništvo nije pravna osoba.

III.3.
PODRUŽNICE I SLOBODA PRUŽANJA BANKOVNIH I OSTALIH FINANCIJSKIH USLUGA OD STRANE
BANAKA DRŽAVA ČLANICA EUROPSKE UNIJE

Banka
drŽave Članice Europske unije

Članak
47.

(1)
Banka koja je ovlaštena pružati bankovne i ostale financijske usluge u državi
članici Europske unije može također pružati te usluge preko podružnice ili
izravno na području Repub­like Hrvatske.

(2)
Odredbe članka 112. stavka 3. ovoga Zakona primjenjuju se na banku iz stavka 1.
ovoga članka koja pruža bankovne usluge preko podružnice.

(3) Podružnica
banke iz stavka 1. ovoga članka mora dostaviti Hrvatskoj narodnoj banci
izvješća i informacije potrebne za provođenje ovlasti i dužnosti Hrvatske
narodne banke iz područja monetarne i devizne politike i statistike.

PoČetak
poslovanja

Članak 48.

(1) Banka države članice Europske unije iz
članka 47. stavka 1. ovoga Zakona može početi poslovati preko podružnice nakon
isteka dvomjesečnog roka koji počinje od dana kad Hrvatska narodna banka primi
obavijest nadležnog nadzornog tijela države članice Europske unije sa sadržajem
propisanim u članku 42. stav­ku 1. i 3. ovoga Zakona.

(2) Banka države članice Europske unije iz
članka 47. stavka 1. ovoga Zakona može početi izravno pružati bankovne i ostale
financijske usluge na području Republike Hrvatske onog dana kad Hrvatska
narodna banka primi obavijest nadležnoga nadzornog tijela države članice
Europske unije sa sadržajem propisanim u članku 42. stavku 1. i 3. ovoga
Zakona.

(3) Banka države članice Europske unije iz
stavka 1. ovoga članka mora obavijestiti Hrvatsku narodnu banku o svakoj
namjeravanoj promjeni vezanoj uz podatke iz članka 42. stavka 1. točke od 1. do
3. ovoga Zakona najkasnije jedan mjesec prije namjeravane promjene.

(4) Odredba stavka 3. ovoga članka također
se na odgova­rajući način primjenjuje kad banka države članice Europske unije
namjerava otvoriti predstavništvo na području Republike Hrvatske.

Nadzor
nad podruŽnicom banke drŽave Članice Europske unije

Članak 49.

(1) Nadležno nadzorno tijelo države članice
Europske unije ili osobe koje je ono ovlastilo mogu obaviti nadzor poslovanja
podružnice banke te države članice Europske unije na području Republike
Hrvatske po prethodnom slanju obavijesti Hrvatskoj narodnoj banci.

(2) U slučaju iz stavka 1. ovoga članka nadležno
nadzorno tijelo ili osobe koje je ono ovlastilo imaju ovlaštenja i odgovornosti
jednake onima koje ima Hrvatska narodna banka na temelju odredaba članka od
118. do 122. ovoga Zakona.

(3) Na zahtjev nadležnog nadzornog tijela države
članice Europske unije Hrvatska narodna banka mora obaviti nadzor poslovanja
podružnice banke te države članice Europske unije na području Republike
Hrvatske.

(4) Iznimno od odredaba stavka od 1. do 3. ovoga
članka, Hrvatska narodna banka je ovlaštena obaviti nadzor poslovanja
podružnice banke države članice Europske unije na području Republike Hrvatske u
skladu s odredbama članka od 118. do 122. ovoga Zakona u svrhu utvrđivanja
posluje li podružnica u skladu s odredbama članka 47. stavka 3. ovoga Zakona.

Nadzorne mjere nad
bankom ili podruŽnicom banke drŽave Članice Europske unije

Članak
50.

(1) Ako banka države članice Europske
unije na području Republike Hrvatske prekrši odredbe iz članka 47. stavka 2.
ovoga Zakona ili ako podružnica banke države članice Europske unije na području
Republike Hrvatske prekrši odredbe iz članka 47. stavka 3. ovoga Zakona,
Hrvatska narodna banka će izdati upute za otklanjanje nepravilnosti.

(2) Ako banka države članice Europske
unije ili njena podružnica ne postupi na način i u roku navedenom u uputi iz
stavka 1. ovoga članka, Hrvatska narodna banka će o tome obavijestiti nadležno
nadzorno tijelo te države članice Europske unije.

III.4. OBAVLJANJE DJELATNOSTI STRANIH BANAKA

III.4.1. Podružnice stranih banaka

PruŽanje usluga stranih banaka

Članak 51.

(1)
Strana banka može pružati bankovne usluge i ostale financijske usluge na
području Republike Hrvatske samo preko podružnice.

(2)
Podružnica iz stavka 1. ovoga članka nema svojstvo prav­ne osobe, a u pravnom
prometu s trećim osobama može obavljati poslove na području Republike Hrvatske
u skladu s ovlaš­tenjima banke osnivača i uz odgovornost banke osnivača za sve
obveze koje nastanu u Republici Hrvatskoj u vezi s radom podružnice.

Osnivanje
i prestanak podruŽnice

Članak 52.

(1) Strana banka
može osnovati podružnicu na području Republike Hrvatske, ako od Hrvatske
narodne banke dobije odobrenje za rad podružnice.

(2)
Uz zahtjev za izdavanje odobrenja za rad podružnice potrebno je priložiti:

1)
izvadak iz sudskog registra ili drugoga odgovarajućeg registra države u kojoj
se nalazi sjedište matične banke, a koji ne može biti stariji od 30 dana,

2)
statut ili druga odgovarajuća pravila matične banke,

3)
podatke o članovima upravnih i nadzornih tijela matične banke,

4)
revidirana poslovna izvješća matične banke za posljednje tri poslovne godine,

5)
dokument koji vjerodostojno prikazuje imatelje i njihove udjele u upravljanju
matičnom bankom,

6)
izvadak iz sudskog registra ili drugog odgovarajućeg registra države u kojoj se
nalazi sjedište pravnih osoba koje sudjeluju u upravljanju matičnom bankom s
udjelom većim od 10 posto, a koji ne može biti stariji od 30 dana,

7)
opis bankovnih i ostalih financijskih usluga koje će podružnica pružati i
poslovni plan za prve tri godine poslovanja,

8)
odobrenje nadzornog tijela strane banke za osnivanje podružnice ili izjavu tog
tijela da takvo odobrenje nije potrebno prema propisima države strane banke,

9)
izjavu strane banke da će podružnica voditi svu dokumentaciju koja se odnosi na
njezino poslovanje na hrvatskom jeziku i pohraniti je u sjedištu podružnice te
da će sastavljati financijska izvješća u skladu s ovim Zakonom ili propisima
izdanim na temelju ovoga Zakona,

10)
detaljan opis sustava osiguranja uloga koji je na snazi u državi u kojoj se
nalazi sjedište matične banke,

11) ostalu
dokumentaciju koju odredi Hrvatska narodna banka na temelju koje je moguće
utvrditi je li podružnica kadrov­ski, tehnički i organizacijski sposobna
pružati usluge na koje se odnosi zahtjev za izdavanje odobrenja.

(3) Hrvatska
narodna banka može, kao uvjet za izdavanje odobrenja za rad podružnice strane
banke, zahtijevati da strana banka položi na području Republike Hrvatske
određeni novčani iznos ili pruži drugo odgovarajuće osiguranje kao jamstvo za
namiru obveza koje proizlaze iz poslova zaključenih na području Republike
Hrvatske.

(4) Hrvatska
narodna banka izdaje odobrenje za rad podružnice strane banke, ako na temelju
podataka s kojima raspolaže i dokumentacije priložene uz zahtjev za izdavanje odobrenja
zaključi da je podružnica financijski, upravljački, organizacijski, kadrovski i
tehnički sposobna poslovati u skladu s odredbama ovoga Zakona.

(5)
Hrvatska narodna banka će odbiti zahtjev za izdavanje odobrenja za rad
podružnice strane banke ako je s obzirom na propise države u kojoj se nalazi
sjedište banke ili prakse te države vezane uz primjenu i provođenje tih propisa
vjerojatno da će obavljanje nadzora u skladu s odredbama ovoga Zakona biti
otežano.

(6)
Hrvatska narodna banka će podružnici oduzeti odobrenje za rad:

1)
ako je nadzorno tijelo strane banke oduzelo toj banci odobrenje za pružanje
bankovnih usluga,

2)
ako u slučaju iz članka 54. stavka 3. ovoga Zakona podružnica ne ispuni obveze
po osnovu osiguranja uloga,

3)
ako podružnica ne počne poslovati unutar šest mjeseci od izdavanja odobrenja,

4)
ako podružnica prestane poslovati u razdoblju dužem od šest mjeseci,

5)
ako je podružnica dobila odobrenje za pružanje bankovnih usluga na temelju
neistinitih podataka ili ne posluje po važećim propisima Republike Hrvatske,

6) ako podružnica ne može ispunjavati
svoje obveze.

Primjena drugih
odredaba ovoga Zakona

Članak 53.

(1) Na
podružnicu banke iz članka 52. stavka 1. ovoga Zakona na odgovarajući način
primjenjuju se odredbe ovoga Zakona o:

1) upravi banke
(članak 23. do 29.),

2)
upravljanju rizicima (poglavlje V.),

3)
bankovnoj tajni (poglavlje VII.),

4)
poslovnim knjigama i poslovnim izvješćima (poglavlje VIII.),

5)
unutarnjoj reviziji (poglavlje IX.),

6)
reviziji (poglavlje X.),

7)
nadzoru nad bankama (poglavlje XI.),

8) zaštiti
potrošača (poglavlje XVI.).

(2) Hrvatska narodna banka može pobliže
propisati način primjene odredaba iz stavka 1. ovoga članka na podružnicu
strane banke.

Sustav osiguranja uloga podruŽnica strane banke

Članak 54.

(1) Podružnica strane banke je uključena u
sustav osiguranja uloga u državi u kojoj se nalazi sjedište strane banke.

(2) Razina i opseg jamstava za uloge u
podružnici strane banke ne smiju prelaziti razinu i opseg određen zakonom i
propisima Republike Hrvatske o osiguranju uloga.

(3) Ako sustav osiguranja uloga ne postoji
u državi u kojoj se nalazi sjedište strane banke ili je opseg jamstava za uloge
manji nego u Republici Hrvatskoj, podružnica strane banke se mora uključiti u
sustav osiguranja uloga u Republici Hrvatskoj.

(4) O sustavu osiguranja uloga, podružnica
strane banke mora bez odlaganja obavijestiti instituciju nadležnu za osiguranje
uloga.

III.4.2. Predstavništvo strane banke

PredstavniŠtvo strane banke

Članak 55.

(1) Predstavništvo strane banke ne smije
pružati bankovne ni ostale financijske usluge u Republici Hrvatskoj nego može
obav­ljati samo poslove istraživanja tržišta i predstavljanja banke koja ga je
osnovala.

(2) Predstavništvo nije pravna osoba.

Odobrenje za osnivanje predstavniŠtva

Članak 56.

(1)
Za osnivanje predstavništva strana banka mora dobiti prethodno odobrenje
Hrvatske narodne banke.

(2)
Uz zahtjev za izdavanje odobrenja iz stavka 1. ovoga članka potrebno je
priložiti:

1)
izvadak iz sudskog registra ili bilo kojega drugoga odgovarajućeg registra
države u kojoj se nalazi sjedište matične banke,

2)
statut ili druga odgovarajuća pravila matične banke,

3)
revidirana poslovna izvješća matične banke za posljednje tri poslovne godine,

4)
popis osoba koje će upravljati predstavništvom.

(3)
Ako predstavništvo strane banke postupa protivno odredbama članka 55. ovoga
Zakona, Hrvatska narodna banka će oduzeti odobrenje za osnivanje
predstavništva.

(4)
Potanje uvjete za osnivanje i rad predstavništva strane banke propisuje
Hrvatska narodna banka.

(5)
Hrvatska narodna banka vodi registar predstavništava stranih banaka.

IV. SURADNJA S NADZORNIM TIJELIMA I TIJELIMA
EUROPSKE UNIJE

MeĐusobna
suradnja nadzornih tijela

Članak 57.

(1) Hrvatska
narodna banka i tijela odgovorna za nadzor ostalih financijskih institucija u
Republici Hrvatskoj moraju na zahtjev pojedinačnoga nadzornog tijela dostaviti
tom tijelu sve podatke o banci ili drugoj financijskoj instituciji koji su mu
potrebni u postupku provođenja zadataka nadzora nad financijskom institucijom
te u postupku povezanom s izdavanjem odobrenja.

(2)
Nadzorna tijela iz stavka 1. ovoga članka moraju se međusobno obavještavati o
nepravilnostima koje utvrde tijekom obavljanja nadzora, ako su ti nalazi
također bitni za rad drugoga nadzornog tijela.

(3)
Načela međusobne suradnje nadzornih tijela određuju ministar financija i
guverner Hrvatske narodne banke na temelju prethodnog mišljenja nadzornih
tijela.

(4) Hrvatska
narodna banka surađuje i razmjenjuje podatke s nadzornim tijelima država
članica Europske unije ili stranih država članica o banci ili drugoj
financijskoj instituciji koji su potrebni u postupku obavljanja nadzora nad
bankom ili drugom financijskom institucijom te u postupku povezanom s
izdavanjem odobrenja.

(5) Načela
međusobne suradnje te obuhvat razmjene podataka s nadzornim tijelima iz stavka
4. ovoga članka utvrđuju se sporazumom o suradnji sklopljenim između Hrvatske
narodne banke i pojedinoga nadzornog tijela iz stavka 4. ovoga članka.

(6) Nadzorna tijela moraju sve podatke
koje dobiju na temelju stavka od 1. do 5. ovoga članka čuvati kao povjerljive
te ih smiju upotrijebiti isključivo u svrhu u koju su oni dani.

Obrada
podataka i priopĆavanje informacija

Članak 58.

(1) Hrvatska
narodna banka je ovlaštena prikupljati i obrađivati podatke koji su bitni za
provođenje njezinih zadataka i odgovornosti određenih ovim Zakonom.

(2) Podacima iz
stavka 1. ovoga članka smatraju se podaci o:

1)
odobrenjima za pružanje bankovnih usluga i drugim odobrenjima i suglasnostima
koje je izdala Hrvatska narodna banka,

2)
članovima uprave i nadzornih odbora banaka, njihovoj organizaciji i radu
unutarnje revizije,

3)
podružnicama i/ili neposrednom pružanju bankovnih usluga banaka u državama
članicama Europske unije te podružnicama i/ili neposrednom pružanju bankovnih
usluga banaka država članica Europske unije u Republici Hrvatskoj,

4)
podružnicama banaka u inozemstvu i podružnicama stranih banaka u Republici
Hrvatskoj,

5)
poštivanju odredaba o upravljanju rizicima iz V. i VI. poglavlja ovoga Zakona i
propisa donesenih na temelju ovoga Zakona,

6)
izvješćima iz članka 87. ovoga Zakona,

7)
imateljima kvalificiranih udjela iz članka 20. ovoga Zakona,

8)
revidiranim godišnjim izvješćima i konsolidiranim godiš­njim izvješćima iz
članka 112. ovoga Zakona,

9)
provođenju nadzornih mjera iz ovoga Zakona,

10)
informacijama koje je Hrvatska narodna banka dobila u sklopu razmjene
informacija od nadležnih nadzornih tijela država članica Europske unije i
nadležnih nadzornih tijela stranih država.

(3)
Hrvatska narodna banka smije priopćiti podatke iz stavka 2. ovoga članka:

1)
domaćim nadzornim tijelima u sklopu međusobne suradnje domaćih nadzornih tijela
na temelju članka 57. ovoga Zakona,

2)
nadležnim tijelima država članica Europske unije, ako su im oni potrebni za
ispunjavanje njihovih zadataka nadzora nad pružanjem bankovnih i ostalih
financijskih usluga i ako ta tijela podliježu obvezi čuvanja podataka u opsegu
određenom u članku 57. stavku 6. ovoga Zakona,

3)
nadležnim nadzornim tijelima stranih država ako su im oni potrebni za ispunjavanje
njihovih zadataka nadzora nad pružanjem bankovnih i ostalih financijskih usluga
u skladu s načelom uzajamnosti i ako ta tijela podliježu obvezi čuvanja
podataka u opsegu određenom u članku 57. stavku 6. ovoga Zakona,

4) sudu, ako su mu oni potrebni u stečajnom
postupku nad bankom,

5) tijelu koje izdaje odobrenja za rad
revizorskim društvima i ovlaštenim revizorima ako su podaci tom tijelu potrebni
u postupku nadzora u okviru njegovog ovlaštenja.

(4) Iznimno od odredaba stavka 3. ovoga
članka, Hrvatska narodna banka smije priopćiti podatke iz stavka 2. točke 10.
ovoga članka samo ako to izričito dopusti tijelo koje ih je priopćilo Hrvatskoj
narodnoj banci.

ObavjeŠtavanje Europske komisije

Članak 59.

Hrvatska narodna banka mora obavijestiti
Europsku komisiju o uskraćivanju slanja obavijesti iz članka 42. stavka 4.
ovoga Zakona.

ObavjeŠtavanje
o odnosima sa stranim drŽavama

Članak 60.

(1)
Hrvatska narodna banka mora obavijestiti Europsku komisiju o:

1)
svakoj suglasnosti izdanoj banci čije je izravno ili neizrav­no nadređeno
društvo pravna osoba sa sjedištem u stranoj državi,

2)
svakom odobrenju izdanom banci za stjecanje kvalificiranog udjela na temelju
kojeg strana osoba postaje nadređeno društvo banke.

(2)
Hrvatska narodna banka obavještava Europsku komisiju o svim općim poteškoćama s
kojima se banke susreću tijekom pružanja bankovnih usluga u stranim državama.

(3)
Ako Europska komisija odluči da nadzorna tijela država članica Europske unije
moraju privremeno odgoditi ili prekinuti postupak donošenja odluka o zahtjevima
osoba određene strane države, Hrvatska narodna banka mora donijeti odluku kojom
na najduže tri mjeseca prekida postupak donošenja odluka o:

1)
zahtjevima za izdavanje odobrenja i suglasnosti banci koju izravno ili
neizravno kontrolira društvo koje je pravna osoba sa sjedištem u stranoj
državi, a na koju se odnosi odluka Europske komisije,

2)
zahtjevima za izdavanje suglasnosti za stjecanje kvalificiranog udjela na
temelju kojeg strana osoba sa sjedištem u stranoj državi na koju se odnosi odluka
Europske komisije postaje društvo koje kontrolira banku.

(4)
Razdoblje za donošenje odluke iz članka 36. stavka 3. ovoga Zakona ne umanjuje
se za vrijeme u kojem je bio pokrenut postupak iz stavka 3. ovoga članka.

(5)
Ako Vijeće Europske unije donese odluku da se privremeno odgađanje ili prekid
postupaka iz stavka 3. ovoga članka produžava, Hrvatska narodna banka mora
donijeti odluku kojom produžava prekid postupka iz stavka 3. ovoga članka za
razdoblje koje je u svojoj odluci odredilo Vijeće Europske unije.

(6)
Mjere iz stavka 3. i 5. ovoga članka ne primjenjuju se na:

1)
osnivanje banke kao ovisnog društva banke koja je u trenutku kad je donesena
odluka iz stavka 3. i 5. ovoga članka ovlaštena pružati bankovne usluge u
državi članici Europske unije, odnosno ovisna društva te banke,

2)
stjecanje kvalificiranog udjela čiji je budući imatelj banka koja je u trenutku
kad je donesena odluka iz stavka 3. i 5. ovoga članka ovlaštena pružati
bankovne usluge u državi članici Europske unije odnosno ovisna društva te
banke.

(7)
Hrvatska narodna banka mora obavijestiti Europsku komisiju, na njezin zahtjev,
o svim zahtjevima za izdavanje odobrenja i suglasnosti iz stavka 1. ovoga
članka i o svim zahtjevima za stjecanje kvalificiranog udjela na temelju kojeg
bi strani imatelj postao društvo koje kontrolira banku ako su ti podaci
potrebni Europskoj komisiji za utvrđivanje činjenica bitnih za donošenje odluke
na temelju stavka 3. i 5. ovoga članka.

V. UPRAVLJANJE
RIZICIMA

V.1. OPĆE
ODREDBE

Upravljanje
rizicima

Članak 61.

(1)
Banka mora osiguravati razinu kapitala adekvatnu opsegu i vrstama usluga koje
pruža i rizicima kojima je izložena u pružanju tih usluga (adekvatnost
kapitala).

(2)
Banka mora poslovati tako da rizici kojima je izložena u pojedinačnim ili svim
vrstama poslova koje obavlja ne prijeđu granice određene ovim Zakonom i
propisima donesenim na temelju ovoga Zakona.

(3)
Banka mora poslovati tako da je sposobna pravovremeno ispuniti dospjele obveze
(načelo likvidnosti), odnosno na način da je trajno sposobna ispunjavati sve
svoje obveze (načelo solventnosti).

V.2. KAPITAL
BANKE

Jamstveni
kapital banke

Članak 62.

(1)
Banka mora radi sigurnog i stabilnog poslovanja, odnosno ispunjenja obveza
prema svojim vjerovnicima održavati odgovarajuću visinu jamstvenog kapitala.

(2)
Jamstveni kapital banke sastoji se od osnovnog i dopunskog kapitala, kao i
drugih oblika kapitala koje propisuje Hrvat­ska narodna banka.

Propisi
o jamstvenom kapitalu

Članak 63.

Hrvatska
narodna banka propisuje način izračunavanja jamstvenog kapitala pri čemu
određuje:

1)
način i obujam u kojem se uzimaju u obzir pojedinačne stavke za izračunavanje
jamstvenog kapitala i adekvatnosti kapitala,

2)
karakteristike i vrste stavki koje se uzimaju u obzir za izračunavanje
jamstvenog kapitala i adekvatnosti kapitala,

3) način izračunavanja rizikom ponderirane
aktive kojim određuje pondere za ponderiranje kreditnih i ostalih rizika i
čimbenike vezane uz izvanbilančne stavke,

4) način izračunavanja ostalih dijelova
jamstvenog kapitala.

V.3.
ADEKVATNOST KAPITALA

Minimalni kapital banke

Članak
64.

Jamstveni
kapital banke ne smije biti manji od minimalnog iznosa temeljnog kapitala iz
članka 15. ovoga Zakona.

Stopa
adekvatnosti kapitala

Članak 65.

(1)
Adekvatnost kapitala je odnos između jamstvenog kapitala banke i rizikom
ponderirane aktive uvećane za druge rizikom ponderirane stavke.

(2) Stopa adekvatnosti kapitala mora
iznositi najmanje 10 posto (u daljnjem tekstu: minimalna stopa adekvatnosti
kapitala).

(3) Iznimno, Hrvatska narodna banka može
odrediti i veću minimalnu stopu adekvatnosti kapitala od stope iz stavka 2.
ovoga članka za pojedinu banku za koju utvrdi da izrazito rizično posluje.

Rizikom ponderirana aktiva

Članak 66.

(1) Rizikom ponderirana aktiva je zbroj
knjigovodstvenih stanja odgovarajućih aktivnih bilančnih i izvanbilančnih
stavki ponderiranih stupnjevima kreditnog, tržišnog i drugih rizika.

(2) Stupnjeve za ponderiranje rizika iz
stavka 1. ovoga članka određuje Hrvatska narodna banka ovisno o rizičnosti
pozicija koje ulaze u ponderiranu aktivu.

(3) Iznimno od odredaba stavka 1. i 2.
ovoga članka banka može, uz suglasnost Hrvatske narodne banke, primijeniti
druge metode i modele za procjenu kreditnog, tržišnog i drugih rizika.

V.4. OSTALE MJERE UPRAVLJANJA RIZICIMA

V.4.1. Zajedničke odredbe

Planiranje i provoĐenje mjera upravljanja
rizicima

Članak 67.

(1) Banka je dužna kontinuirano obavljati
mjerenje, procjenu i upravljanje svim rizicima kojima je u svom poslovanju
izložena. Kriterije, način i postupke mjerenja, procjene i upravljanja
rizicima, banka je dužna propisati svojim općim aktima, koji moraju biti
usklađeni s propisima, standardima i pravilima struke, ovisno o bankovnim i
drugim uslugama koje banka obavlja.

(2)
Općim aktima iz stavka 1. ovoga članka moraju biti obu­hva­ćene sve vrste
rizika kojima je banka izložena u pojedinačnim poslovima, kao i oni rizici
kojima je banka izložena u svim poslovima koje obavlja.

(3)
Rizici kojima je banka izložena u svom poslovanju i za koje minimalno moraju
biti propisani postupci mjerenja, procjene i upravljanja rizicima jesu:

1)
rizik likvidnosti,

2)
kreditni rizik,

3)
kamatni, devizni i ostali tržišni rizici,

4)
rizici izloženosti prema jednoj osobi,

5)
rizici povezani s kapitalnim ulaganjima, ulaganjima u nekretnine i drugu trajnu
imovinu,

6)
rizici neispunjenja obveza druge ugovorne strane povezani s državom podrijetla
druge ugovorne strane,

7)
operativni rizik, uključujući rizik koji proizlazi iz neadekvatnog upravljanja
informacijskim i pridruženim tehnologijama,

8)
ostali rizici.

(4)
Opći akti iz stavka 1. ovoga članka moraju obuhvaćati:

1)
unutarnje postupke banke za određivanje i mjerenje rizika,

2)
procedure i druge radnje kojima se osigurava dosljedna primjena utvrđenih
postupaka i načina mjerenja rizika,

3)
unutarnje postupke kojima se osigurava nadzor nad is­prav­nošću primjene
propisanih postupaka i procedura za mjerenje rizika.

Propis o
mjerenju, procjeni i upravljanju rizicima

Članak 68.

Hrvatska narodna
banka može propisati:

1)
način procjenjivanja i uključivanja pojedinačnih aktivnih bilančnih i
izvanbilančnih stavki u izračunavanje izloženosti banke,

2)
postupke i načela za upravljanje rizikom likvidnosti,

3)
način izračunavanja stanja pojedinačnih i svih otvorenih stavki i najveće
dopuštene razlike između tih stavki te opsega pojedinačnih nepodmirenih stavki
i ukupnih nepodmirenih stavki,

4)
način klasificiranja i mjerenja rizika neispunjavanja obveza druge ugovorne
strane povezane s državom podrijetla druge ugovorne strane,

5)
način procjenjivanja i uključivanja pojedinačnih ulaganja u izračunavanje
ograničenja iz članka 82. i 83. ovoga Zakona,

6)
način obavještavanja Hrvatske narodne banke o dužnicima banke čije zaduženje
prelazi iznos koji odredi Hrvatska narodna banka, u svrhu obavještavanja svih
banaka o tim dužnicima.

Rezerviranja za
pokriĆe gubitaka

Članak 69.

(1)
Banka je dužna kontinuirano procjenjivati kreditni rizik i provoditi
rezerviranja za pokriće gubitaka koji proizlaze iz kredita i sličnih tražbina i
preuzetih izvanbilančnih potencijalnih obveza (plasmani).

(2)
Rezerviranja za pokriće gubitaka koji su pojedinačno identificirani, kao i onih
koji nisu posebno identificirani, odnosno koji se kao takvi još ne mogu
pripisati pojedinačnim plasmanima, ali za koje iskustvo ukazuje da postoje u
kreditnom portfelju ili da mogu nastati kao posljedica preuzetih izvanbilančnih
potencijalnih obveza, formiraju se na teret rashoda banke.

(3)
Hrvatska narodna banka propisuje način izračunavanja rezerviranja iz ovoga
članka i kriterije klasifikacije prema stupnjevima rizika kredita i sličnih
tražbina, odnosno preuzetih izvan­bilančnih potencijalnih obveza.

Rezerve

Članak 70.

(1)
Osim rezervi koje je banka dužna formirati sukladno Za­konu o trgovačkim
društvima i svome statutu, banka može izdvojiti rezerve za opće bankovne rizike
namijenjene pokrivanju gubitaka koji mogu nastati uslijed rizika koji proizlaze
iz njezinoga ukupnog poslovanja.

(2)
Izdvojene rezerve za opće bankovne rizike smatraju se raspodjelom ostvarene
dobiti poslije oporezivanja. U slučaju da banka formira rezerve iz ovoga članka
ona mora u svojim financijskim izvještajima zasebno iskazati promjene na ovim
rezervama tijekom izvještajnog razdoblja.

(3)
Iznimno od odredaba stavka 1. ovoga članka Hrvatska narodna banka može
propisati formiranje rezervi za opće bankov­ne rizike kao obvezno, za banke
koje izrazito rizično posluju, odnosno kod kojih se pojavi neuobičajeno
povećanje izloženosti različitim oblicima rizika.

V.4.2. Kreditni
rizik

Kreditni
rizik

Članak 71.

Kreditni rizik je rizik gubitka do kojeg
dolazi uslijed neispunjavanja dužnikove obveze prema banci.

Procjena
kreditnog rizika

Članak 72.

(1) Banka mora u
sklopu propisanih i vlastitih kriterija ras­po­ređivati aktivne bilančne i
izvanbilančne stavke prema stupnju kreditnog rizika i procijeniti visinu
gubitaka koji proizlaze iz kreditnog rizika.

(2)
Raspoređivanje aktivnih bilančnih i izvanbilančnih rizič­nih stavki banke u
rizične skupine obavlja se prema:

1) dužnikovoj
kreditnoj sposobnosti,

2) dužnikovoj
urednosti u podmirivanju obveza prema banci, i

3) kvaliteti
instrumenata osiguranja tražbina banke.

PraĆenje kreditnog
rizika

Članak 73.

(1) Prije nego
što zaključi bilo koji ugovor koji predstavlja os­novu za nastanak izloženosti
banke kreditnom riziku, banka procjenjuje dužnikovu kreditnu sposobnost te
kvalitetu i vrijednost instrumenata osiguranja svojih tražbina.

(2) Banka mora
tijekom razdoblja trajanja pravnog odnosa koji predstavlja izloženost pratiti
poslovanje dužnika te kvalitetu i vrijednost instrumenata osiguranja svojih
tražbina.

V.4.3. Izloženost

Definicija
izloŽenosti

Članak 74.

(1) Izloženost
banke prema jednoj osobi je iznos svih tražbina po kreditima i drugim osnovama,
ulaganja u vrijednosne papire i vlasničke uloge i preuzetih obveza banke prema
jednoj osobi.

(2) U izloženost
banke prema jednoj osobi ne uračunavaju se tražbine iz stavka 1. ovoga članka
koje su osigurane novčanim depozitom, do iznosa takvog osiguranja, vrijednosnim
papirima Republike Hrvatske ili Hrvatske narodne banke ili neopozivim jamstvom
Republike Hrvatske ili nadležne državne institucije, odnosno drugim
instrumentom osiguranja koje utvrdi Hrvatska narodna banka svojom odlukom.

NajveĆa dopuŠtena
izloŽenost

Članak 75.

(1) Izloženost
banke prema jednoj osobi ne smije prelaziti 25 posto jamstvenog kapitala banke.

(2) Iznimno od
odredaba stavka 1. ovoga članka, ukupna izloženost banke prema osobama koje
banka izravno ili neizravno kontrolira ili prema osobama koje izravno ili
neizravno kontrolira ista osoba koja kontrolira banku, ne smije zajedno
prelaziti 20 posto jamstvenog kapitala banke.

(3) Ograničenja
iz stavka 1. i 2. ovoga članka ne odnose se na izloženost banke prema osobama
koje čine grupu banaka u Republici Hrvatskoj i Hrvatska narodna banka ih
nadzire na konsolidiranoj osnovi.

(4) Ako banka
premaši maksimalnu dopuštenu izloženost iz stavka 1. i 2. ovoga članka zbog
spajanja dviju pravnih osoba ili drugih razloga na koje ne može utjecati, mora
o tome odmah obavijestiti Hrvatsku narodnu banku. Banka mora uz obavijest
priložiti opis mjera koje će provesti u cilju osiguranja poštivanja stavka 1. i
2. ovoga članka i u toj obavijesti navesti rok u kojem će te mjere biti
provedene. Hrvatska narodna banka može prihvatiti dostavljene mjere i rokove
ili svojim aktima odrediti nove.

(5) Ograničenje
iz stavka 1. ovoga članka ne odnosi se na izloženost banke prema Republici
Hrvatskoj i Hrvatskoj narodnoj banci.

(6) Iznimno od
odredaba stavka 1. ovoga članka, izloženost prema jednoj osobi iz članka 78.
stavka 1. ovoga Zakona ne smije prelaziti 10 posto jamstvenog kapitala banke.

Velika
izloŽenost

Članak 76.

(1) Velika
izloženost banke je izloženost banke prema jednoj osobi koja je jednaka ili
prelazi 10 posto jamstvenog kapitala banke.

(2) Za
zaključivanje pojedinačnog pravnog posla na temelju kojeg bi ukupna izloženost
banke mogla rezultirati velikom izlo­ženošću banke prema jednoj osobi potrebna
je suglasnost nadzornog odbora banke. Suglasnost nadzornog odbora je također
potrebna za zaključivanje pravnog posla zbog kojeg bi se velika izloženost
banke prema jednoj osobi povećavala tako da je jednaka ili prelazi 15 posto ili
20 posto jamstvenog kapitala banke.

OgraniČenja za
ukupne velike izloŽenosti

Članak 77.

Zbroj svih
velikih izloženosti ne smije prelaziti 600 posto jamstvenog kapitala banke.

IzloŽenost
prema osobama u posebnom odnosu s bankom

Članak 78.

(1) Osobe u
posebnom odnosu s bankom prema kojima bi nastala ili bi se povećala izloženost
banke jesu:

1)
dioničari banke koji imaju 5 ili više posto dionica banke s pravom glasa u
glavnoj skupštini banke,

2)
članovi uprave i nadzornoga odbora te prokuristi banke,

3)
osobe koje s bankom imaju ugovore o radu sklopljene uz posebne uvjete,

4)
članovi uže obitelji osoba iz točke 1., 2. i 3. ovoga stavka,

5)
pravne osobe u čijem kapitalu osobe iz točke 1. do 4. ovoga stavka imaju više
od 20 posto udjela s pravom glasa,

6)
pravne osobe u čijem kapitalu banka ima više od 20 posto udjela s pravom glasa
ili nad kojima banka ima na drugi način upravljačku kontrolu.

(2) Za pravni
posao zbog kojeg bi nastala ili bi se povećala izloženost banke prema osobama
iz stavka 1. ovoga članka potrebna je prethodna suglasnost nadzornog odbora
banke.

V.4.4. Rizik
likvidnosti

Upravljanje
likvidnoŠĆu

Članak 79.

(1)
Banka mora upravljati svojom imovinom i obvezama tako da je sposobna ispuniti
sve svoje dospjele obveze.

(2)
U cilju učinkovitog upravljanja rizikom likvidnosti banka mora donijeti i
provoditi politiku upravljanja likvidnošću, a koja obuhvaća:

1)
planiranje očekivanih poznatih i mogućih novčanih odlje­va i dostatnih novčanih
priljeva za pokriće istih,

2)
kontinuirano praćenje likvidnosti,

3)
donošenje odgovarajućih mjera za sprječavanje ili otklanjanje uzroka
nelikvidnosti.

V.4.5. Kamatni,
devizni i ostali tržišni rizici

UsklaĐenost
imovine i obveza

Članak 80.

Banka mora na
odgovarajući način uskladiti svoju imovinu i obveze na temelju kojih je
izložena rizicima gubitaka zbog pro­mjene kamatnih stopa, tečajeva stranih
valuta, cijene vrijednosnih papira i ostalih financijskih instrumenata ili zbog
ostalih tržišnih rizika.

Stanje
otvorenih stavki

Članak 81.

(1) Stanje
otvorenih stavki je razlika između aktivnih i pasiv­nih bilančnih i
izvanbilančnih stavki čiji iznos ovisi o promjeni kamatnih stopa, tečajeva
stranih valuta, cijeni vrijednosnih papira i ostalih financijskih instrumenata
ili ostalih tržišnih rizika.

(2) Banka mora
zasebno izračunavati stanje pojedinačnih otvorenih stavki čiji iznosi ovise o
pojedinačnim promjenama iz stavka 1. ovoga članka.

(3) Stanje
pojedinačnih otvorenih stavki i ukupno stanje svih otvorenih stavki ne smiju
prelaziti opseg određen propisima iz članka 68. točke 3. ovoga Zakona.

V.4.6. Ulaganja
u kapital i nekretnine

OgraniČenja
ukupnog opsega ulaganja

Članak 82.

(1) Ukupna
ulaganja banke u zemljište, zgrade i opremu i uređenje poslovnog prostora ne
smiju zajedno prelaziti 40 posto jamstvenog kapitala banke.

(2) Ukupna
ulaganja banke u kapital nefinancijskih institucija ne smiju prelaziti 30 posto
jamstvenog kapitala banke.

(3) Ulaganjima
iz stavka 1. i 2. ovoga članka u prve dvije godine nakon stjecanja ne smatraju
se ulaganja koja je banka stekla u zamjenu za svoje tražbine u postupku
financijskog restrukturiranja te u stečajnom i ovršnom postupku, kao i
primjenom instrumenata osiguranja tražbina sukladno Ovršnom zakonu.

OgraniČenja
pojedinaČnih ulaganja

Članak 83.

(1) Ulaganja
banke u kapital jedne nefinancijske institucije ne smiju prelaziti 15 posto
jamstvenog kapitala banke.

(2) Odredbe
članka 82. stavka 3. ovoga Zakona također se primjenjuju na ulaganja iz stavka
1. ovoga članka.

Suglasnost
Hrvatske narodne banke za pojedina ulaganja

Članak 84.

(1) Banka mora
prije sklapanja pravnog posla kojim, postupno ili odjednom, stječe udjel u
drugoj financijskoj instituciji ili drugom trgovačkom društvu koji je veći od
10 posto jamstvenog kapitala banke pribaviti prethodnu suglasnost Hrvatske
narodne banke.

(2) Banka mora
prije sklapanja pravnog posla kojim stječe većinski udjel ili većinsko pravo
odlučivanja u drugom trgovač­kom društvu za to pribaviti prethodnu suglasnost
Hrvatske narod­ne banke.

(3) Na temelju
udjela stečenog protivno stavku 1. i 2. ovoga članka banka se ne može upisati
kao imatelj dionica u knjigu dionica, niti ostvarivati pravo glasa na glavnoj
skupštini odnosno skupštini društva, sve dok ne dobije prethodnu suglasnost
Hrvatske narodne banke.

(4)
Zahtjevu za upis dionica stjecatelj dionica, u slučajevima iz stavka 1. i 2.
ovoga članka, obavezan je priložiti prethodnu suglasnost Hrvatske narodne
banke.

(5)
Banka je obavezna pribaviti prethodnu suglasnost Hrvat­ske narodne banke za
osnivanje bilo koje pravne osobe.

(6)
Upis pravne osobe iz stavka 5. ovoga članka u odgova­rajući registar bez
suglasnosti Hrvatske narodne banke je ništav.

V.4.7. Osiguranje uloga

Osiguranje uloga

Članak 85.

Primljene
uloge od građana banka je dužna osigurati kod nadležne institucije sukladno
posebnom zakonu i propisima donesenim na temelju toga zakona.

V.5.
MJERE ZA PRAĆENJE RIZIKA I OSIGURANJE ADEKVATNOSTI KAPITALA

V.5.1.
Izračunavanje i izvješćivanje

IzraČunavanje

Članak 86.

Banka mora
izračunavati i utvrđivati:

1)
iznos jamstvenog kapitala,

2)
adekvatnost kapitala,

3)
izloženost,

4)
kreditni rizik,

5)
pojedinačno stanje otvorenih stavki i ukupno stanje tih stavki,

6)
visinu ulaganja u kapital nefinancijskih institucija i ne­kret­­nine.

IzvjeŠĆivanje
o mjerenju rizika

Članak
87.

(1)
Banka mora izvješćivati Hrvatsku narodnu banku o:

1)
jamstvenom kapitalu,

2)
adekvatnosti kapitala,

3)
izloženosti,

4)
procjeni kreditnog rizika iz članka 72. ovoga Zakona,

5)
likvidnosti,

6)
stanju otvorenih stavki,

7)
vrijednosti ulaganja u kapital nefinancijskih institucija i nekretnine,

8)
dužnicima banke čije zaduženje prelazi iznos koji odredi Hrvatska narodna
banka,

9)
dioničarima banke i s njima povezanim osobama koji imaju 3 i više posto dionica
s pravom glasa u glavnoj skupštini banke.

(2)
Hrvatska narodna banka propisuje sadržaj izvješća iz stav­ka 1. ovoga članka te
rokove i način izvješćivanja.

V.5.2. Mjere za
osiguranje adekvatnosti kapitala i likvidnosti

Zabrana
isplate dobiti

Članak 88.

(1) Banka ne smije isplatiti dobit ili
dividendu niti obavljati isplate s naslova sudjelovanja uprave, nadzornog
odbora i zaposlenika u dobiti društva, u sljedećim slučajevima:

1) ako je
jamstveni kapital banke manji od minimalnog kapitala određenog u članku 64. ili
je stopa adekvatnosti kapitala manja od stope iz članka 65. stavka 2. i 3.
ovoga Zakona,

2)
ako bi se jamstveni kapital banke zbog isplate dobiti smanjio tako da banka
više nije u mogućnosti održavati minimalni kapital određen u članku 64. ili
minimalnu stopu adekvatnosti kapitala iz članka 65. stavka 2. i 3. ovoga
Zakona,

3)
ako banka ne osigurava likvidnost propisanu na temelju članka 68. točke 2.
ovoga Zakona,

4)
ako zbog isplate dobiti banka ne bi bila u mogućnosti osigurati likvidnost na
temelju propisa iz članka 68. točke 2. ovoga Zakona,

5)
ako je Hrvatska narodna banka naložila banci da otkloni slabosti i propuste
vezane uz netočno iskazivanje aktivnih i pasivnih stavki, a čije bi točno
iskazivanje utjecalo na račun dobiti i gubitka banke i ako banka nije postupila
u skladu s nalogom za otklanjanje nezakonitosti i nepravilnosti,

6)
ako Hrvatska narodna banka tako odredi svojim rješenjem zbog načina na koji
banka upravlja rizicima u poslovanju.

(2)
Banka ne smije isplatiti akontaciju dobiti niti akontaciju dividende.

Mjere uprave za
osiguranje minimalnog kapitala

Članak 89.

(1)
Ako jamstveni kapital banke ne doseže minimalni kapital određen u članku 64.
ili je stopa adekvatnosti kapitala banke manja od stope iz članka 65. stavka 2.
i 3. ovoga Zakona, uprava banke mora odmah usvojiti mjere iz svoje nadležnosti
kojima će osigurati minimalni kapital ili donijeti prijedlog mjera koje spadaju
u nadležnost drugih tijela banke.

(2)
Uprava mora putem izvještaja iz članka 87. ovoga Zakona obavijestiti Hrvatsku
narodnu banku o mjerama ili prijedlogu mjera iz stavka 1. ovoga članka, kao i o
rokovima za njihovu provedbu.

VI.
KONSOLIDIRANI NADZOR NAD BANKAMA

Grupa banaka

Članak 90.

(1)
Hrvatska narodna banka osim nadzora nad pojedinačnom bankom provodi nadzor nad
grupom banaka na temelju konsolidiranih financijskih i nadzornih izvještaja.

(2)
Prema ovom Zakonu grupa banaka postoji kad je banka ili financijski holding sa
sjedištem u Republici Hrvatskoj nadre­đeno društvo u odnosu na jednu ili više
drugih banaka ili financijskih holdinga, ostale financijske institucije ili
društva za pomoćne bankovne usluge sa sjedištem u Republici Hrvatskoj ili izvan
nje (podređena društva).

(3)
Smatra se da je banka ili financijski holding nadređeno društvo u smislu stavka
2. ovoga članka ako u podređenom društvu iz stavka 2. ovoga članka:

1)
ima kontrolu sukladno odredbama članka 11. stavka 2. ovoga Zakona ili

2)
ima sudjelovanje sukladno odredbama članka 8. stavka 1. ovoga Zakona.

(4)
Grupa banaka također postoji ako je financijskom holdingu čije je sjedište u
državi članici Europske unije podređena najmanje jedna banka sa sjedištem u
Republici Hrvatskoj na jedan od načina iz stavka 3. ovoga članka te tom
financijskom holdingu istovremeno nije podređena banka koja ima pravo pružati
ban­kov­ne usluge u državi članici Europske unije i čije je sjedište u istoj
državi kao i sjedište financijskoga holdinga.

(5)
Iznimno od odredaba stavka 4. ovoga članka, smatra se da grupa banaka postoji
ukoliko financijski holding čije je sjedište u državi članici Europske unije
ima podređenu:

1)
banku sa sjedištem u Republici Hrvatskoj koja ima veći bilančni iznos nego bilo
koja druga banka koja je podređena tom financijskom holdingu i koja ima pravo
pružati bankovne usluge u državi članici Europske unije, ili

2)
banku sa sjedištem u Republici Hrvatskoj koja je ranije dobila odobrenje za
pružanje bankovnih usluga ukoliko je njezin bilančni iznos jednak iznosu bilo
koje druge banke podređene tom financijskom holdingu.

(6)
Iznimno od odredaba stavka 3. ovoga članka nadređenim društvom u grupi banaka
ne smatraju se:

1)
banka sa sjedištem u Republici Hrvatskoj koja je istovremeno podređena drugoj
banci sa sjedištem u Republici Hrvatskoj,

2)
financijski holding sa sjedištem u Republici Hrvatskoj koji je istovremeno
podređen banci ili drugom financijskom holdingu sa sjedištem u Republici
Hrvatskoj,

3)
financijski holding sa sjedištem u Republici Hrvatskoj koji je istovremeno
podređen banci koja ima pravo pružati ban­kovn­e usluge u drugoj državi članici
Europske unije.

(7)
Iznimno od odredaba stavka od 3. do 6. ovoga članka, smatra se da je banka ili
financijski holding nadređeno društvo u smislu stavka 2. ovoga članka i u
drugim slučajevima kada Hrvat­ska narodna banka procijeni da nadređeno društvo
na bilo kojoj drugoj osnovi provodi značajan utjecaj na podređeno društvo.

(8)
Hrvatska narodna banka može postići sporazum s nadležnim nadzornim tijelima
država članica Europske unije odgovornim za provođenje nadzora nad pojedinačnom
podređenom bankom u grupi banaka o podjeli zadataka vezanih uz nadzor
poslovanja grupe banaka.

Definicije vezane
uz grupu banaka

Članak 91.

(1) Financijski
holding je pravna osoba:

1)
koja nije banka,

2)
čija je glavna djelatnost stjecanje ili vlasništvo kvalificiranih udjela ili
pružanje ostalih financijskih usluga,

3)
kojoj je podređena najmanje jedna banka ili brokerska kuća, i

4)
kojoj su u pravilu podređene banke ili ostale financijske institucije, pri čemu
za određivanje podređenih društava nije odlučujući njihov broj nego bilančni
iznos, iznos kapitala, knjigovodstvena vrijednost dionica i ostali gospodarski
kriteriji.

(2)
Društvo za pomoćne bankovne usluge je pravna osoba:

1)
čije su djelatnosti neposredno povezane s pružanjem bankovnih usluga,

2)
čije djelatnosti obuhvaćaju upravljanje nekretninama, upravljanje i vođenje
sustava za obradu podataka ili obavljanje sličnih poslova i koje su po svojoj
prirodi pomoćna djelatnost u odnosu na glavnu djelatnost jedne ili više banaka.

(3)
Ostalim financijskim institucijama smatraju se pravne osobe koje pružaju kao
isključivu ili glavnu djelatnost ostale financijske usluge iz članka 6. stavka
2. ovoga Zakona ili financijske usluge na temelju zakona koji uređuje
osiguranje, izdavanje vrijednosnih papira i trgovanje tim papirima,
investicijske fondove i društva za upravljanje tim fondovima, kao i pravne
osobe koje obavljaju financijske usluge uređene drugim zakonima.

Obveze nadreĐene banke u grupi banaka

Članak 92.

(1) Nadređena
banka u grupi banaka je banka sa sjedištem u Republici Hrvatskoj koja
istovremeno nije podređena drugoj banci sa sjedištem u Republici Hrvatskoj. Ako
nekoliko banaka u grupi banaka ispunjava ovaj uvjet, nadređena banka među njima
je ona koja ima najveći bilančni iznos.

(2) Za potrebe
konsolidiranog nadzora u smislu ovoga Zakona, za ispunjavanje obveza grupe
banaka kao cjeline, odgovorna je nadređena banka u grupi banaka.

Upravljanje
rizicima u grupi banaka

Članak 93.

(1) Grupa banaka
kao cjelina mora postupati u skladu s propisima o upravljanju rizicima
određenim ovim Zakonom.

(2) Grupa banaka
mora biti organizirana tako da je nadre­đena banka u grupi banaka u mogućnosti
pratiti rizike kojima je izložena grupa banaka i provoditi mjere za upravljanje
tim rizicima.

(3) Grupa banaka
kao cjelina mora utvrđivati konsolidirano stanje:

1) jamstvenog
kapitala,

2) adekvatnosti
kapitala,

3) izloženosti,

4) otvorenih
stavki,

5) ulaganja u
kapital nefinancijskih institucija.

Konsolidacija
financijskih izvjeŠĆa grupe banaka

Članak 94.

(1) Nadređena
banka u grupi banaka mora sastavljati i dostav­ljati konsolidirana financijska
izvješća Hrvatskoj narodnoj banci.

(2)
Konsolidirana financijska izvješća grupe banaka moraju biti sastavljena na
temelju pojedinačnih financijskih izvješća članova grupe koja su izrađena
primjenom jedinstvenih računo­vod­stvenih politika.

(3) Hrvatska
narodna banka propisuje opseg i učestalost konsolidacije, kao i sadržaj
konsolidiranih financijskih izvješća.

(4) Hrvatska
narodna banka može naložiti banci u grupi banaka da provede konsolidaciju
pojedinačnih stavki ili pojedi­načnih poslova ili grupa poslova unutar grupe
banaka ako je to potrebno za potpuno i objektivno prikazivanje financijskog
stanja i rezultata poslovanja grupe banaka kao cjeline ili pojedinačne banke u
grupi banaka.

Konsolidacija u
drugim sluČajevima

Članak 95.

(1) U slučaju
kada se ne radi o grupi banaka određenoj ovim Zakonom, Hrvatska narodna banka
može naložiti banci koja je podređena, na način iz članka 90. stavka 3. ovoga
Zakona, pravnoj osobi koja nije banka ili financijski holding da provede
konsolidaciju pojedinačnih poslova ili grupa poslova ili potpunu konsolidaciju
financijskih izvještaja svih članova grupe, neovisno o njihovoj djelatnosti,
ako je to potrebno za potpuno i objektivno prikazivanje financijskog stanja i
rezultata poslovanja banke.

(2) Hrvatska
narodna banka može naložiti banci koja je nadređena, na način iz članka 90.
stavka 3. ovoga Zakona, pravnoj osobi koja nije banka ili financijski holding
da provede konsolidaciju pojedinačnih poslova ili grupa poslova ili potpunu
konsolidaciju financijskih izvještaja svih članova grupe, neovisno o njihovoj
djelatnosti, ako je to potrebno za potpuno i objektivno prikazivanje
financijskog stanja i rezultata poslovanja banke.

(3)
Pravne osobe iz stavka 1. i 2. ovoga članka moraju dostaviti banci sve podatke
potrebne za konsolidaciju poslova ili grupa poslova ili potpunu konsolidaciju
financijskih izvještaja grupe iz stavka 1. i 2. ovoga članka.

(4)
Ukoliko pravne osobe iz stavka 1. i 2. ovoga članka ne dostave banci sve
podatke potrebne za konsolidaciju, banka o tome mora odmah obavijestiti
Hrvatsku narodnu banku.

ObavjeŠtavanje
Hrvatske narodne banke i objavljivanje podataka

Članak 96.

(1)
Nadređena banka mora bez odgađanja obavještavati Hrvatsku narodnu banku o svim
novonastalim činjenicama i okolnostima koje su bitne za određivanje postojanja
grupe banaka definirane ovim Zakonom.

(2)
Banka mora bez odgađanja obavještavati Hrvatsku narodnu banku o svim podređenim
i nadređenim društvima koji čine grupu neovisno o njihovoj djelatnosti.

(3)
Nadređena banka u grupi banaka mora po isteku kalendarske godine dostaviti Hrvatskoj
narodnoj banci aktualne informacije o podređenim ili nadređenim društvima u
grupi banaka, kao i podređenim i nadređenim društvima koja čine grupu, neovisno
o njihovoj djelatnosti.

(4)
Hrvatska narodna banka može propisati sadržaj obavijesti te način i rokove
dostavljanja obavijesti iz ovoga članka.

Dostavljanje
podataka

Članak 97.

(1) Podređena
društva u grupi banaka moraju dostaviti nadređenom društvu sve podatke i
informacije potrebne nadre­đe­nom društvu za konsolidaciju i osigurati
odgovarajuće postupke unutarnjih kontrola za provjeru ispravnosti tih podataka
i informacija.

(2)
Pravne osobe iz članka 90. ovoga Zakona moraju dostaviti svojoj nadređenoj
banci podatke o svojim udjelima u drugim pravnim osobama koji su bitni za
utvrđivanje obveze konsolidacije nadređene banke.

(3)
Nadređena banka u grupi banaka mora osigurati da joj podređena društva u grupi
banaka i nadređeni financijski holding dostavljaju podatke koji su potrebni za
konsolidaciju. Ako nadre­đeni holding u grupi banaka ne dostavi nadređenoj
banci podatke potrebne za konsolidaciju, banka mora o tome odmah obavijestiti
Hrvatsku narodnu banku.

VII. BANKOVNA
TAJNA

Povjerljivi
podaci

Članak 98.

Banka mora
čuvati kao povjerljive podatke o stanju pojedinačnih štednih uloga i ostalih
novčanih depozita banke te stanju i prometu po tekućim i žiroračunima, kao i
sve podatke, činjenice i okolnosti koje je saznala na temelju pružanja usluga
klijentima i u obavljanju poslova s pojedinačnim klijentom.

Obveza Čuvanja bankovne tajne

Članak 99.

(1) Članovi
tijela banke, dioničari banke, zaposlenici banke i druge osobe koje zbog naravi
poslova koje obavljaju s bankom ili za banku imaju pristup povjerljivim
podacima iz članka 98. ovoga Zakona ne smiju priopćiti ove podatke trećim
osobama, iskoristiti ih protiv interesa banke i njezinih klijenata ili
omogućiti trećim osobama da ih iskoriste.

(2) Obveza
čuvanja bankovne tajne ne odnosi se na sljedeće slučajeve:

1) ako se
klijent pisanim putem izričito suglasi da se određeni povjerljivi podaci mogu
priopćiti,

2) ako je
priopćavanje povjerljivih podataka neophodno za prikupljanje i utvrđivanje
činjenica u kaznenom postupku i postupku koji mu prethodi, a to pisanim putem
zatraži ili naloži nadležni sud,

3) ako se
povjerljivi podaci priopćavaju za potrebe Ureda za sprječavanje pranja novca, a
na temelju zakona kojim se regulira sprječavanje pranja novca,

4) ako je
priopćavanje povjerljivih podataka potrebno za utvrđivanje pravnog odnosa
između banke i klijenta u sudskom sporu, a to pisanim putem zatraži ili naloži
nadležni sud,

5) ako se
povjerljivi podaci priopćavaju za potrebe ostavinskog ili drugog
imovinskopravnog postupka na temelju pisanog zahtjeva nadležnog suda,

6) ako je
priopćavanje povjerljivih podataka potrebno za provedbu ovrhe nad imovinom
klijenta banke, a to pisanim putem zatraži ili naloži nadležni sud,

7) ako se
povjerljivi podaci priopćavaju Hrvatskoj narodnoj banci, Deviznom inspektoratu
ili drugom nadzornom tijelu za potrebe nadzora koji oni obavljaju iz svog
djelokruga, u okviru svojih zakonskih ovlasti, a na temelju pisanog zahtjeva,

8) ako se
povjerljivi podaci priopćavaju pravnoj osobi, odgovarajućeg oblika
organiziranja, koju mogu osnovati banke s ciljem prikupljanja i pružanja
podataka o ukupnom iznosu, vrstama i urednosti izvršavanja obveza fizičkih i
pravnih osoba, nastalih po bilo kojoj osnovi,

9) ako su
povjerljivi podaci potrebni poreznim tijelima u postupku koji oni provode u
okviru svojih zakonskih ovlasti, a priopćavaju se na njihov pisani zahtjev,

10) ako se
povjerljivi podaci priopćavaju za potrebe institucija za osiguranje uloga, a na
temelju zakona kojim se regulira osiguranje uloga.

(3) Obveza
čuvanja bankovne tajne postoji za osobe iz stavka 1. ovoga članka i nakon
prestanka rada u banci, odnosno nakon prestanka svojstva dioničara ili članstva
u tijelima banke.

KoriŠtenje i
zaŠtita povjerljivih podataka

Članak 100.

(1) Hrvatska narodna banka, sudovi ili
druga nadležna tijela mogu koristiti povjerljive podatke do kojih su došli na
temelju članka 99. stavka 2. ovoga Zakona isključivo u svrhu za koju su dani te
iste ne smiju priopćiti trećim osobama ili im omogućiti da ih doznaju i
iskoriste, osim u slučajevima propisanim zakonom.

(2) Odredba stavka 1. ovoga članka odnosi
se i na sve fizičke osobe koje u svojstvu zaposlenika ili drugom svojstvu rade
ili su radile u Hrvatskoj narodnoj banci i nadležnim tijelima iz stavka 1.
ovoga članka.

VIII. POSLOVNE
KNJIGE I POSLOVNA IZVJEŠĆA

OpĆa odredba

Članak 101.

Banka mora
voditi poslovne knjige, sastavljati knjigovodstvene isprave, vrednovati imovinu
i obveze i sastavljati financij­ska izvješća u skladu s važećim propisima i
standardima struke.

VoĐenje
poslovnih knjiga, evidencije i dokumentacije

Članak 102.

(1) Banka mora
organizirati svoje poslovanje i voditi poslov­ne knjige, poslovnu dokumentaciju
te ostale evidencije na način koji omogućuje provjeru posluje li banka u skladu
s važećim propisima i standardima struke.

(2)
Banka je dužna čuvati knjigovodstvene isprave i druge dokumente, na temelju
kojih su izvršena knjiženja u njezinim poslovnim knjigama, u rokovima i na
način propisan Zakonom o računovodstvu i/ili drugim zakonom.

(3)
Iznimno od odredbe stavka 2. ovoga članka banka je dužna čuvati knjigovodstvene
isprave, odnosno druge dokumente u ovim rokovima:

1)
pet godina čuvaju se nalozi za plaćanje i drugi dokumenti platnog prometa na
temelju kojih su evidentirane promjene na računima sudionika platnog prometa,
uključujući i dokumente koji se odnose na otvaranje i zatvaranje računa preko
kojih se obavlja platni promet,

2)
deset godina čuvaju se ugovori i ostali dokumenti na temelju kojih nastaju
ostale promjene, koje nisu obuhvaćene u točki 1. ovoga stavka, na imovini,
obvezama, uključujući i potencijalne obveze, te kapitalu banke, kao i
knjigovodstvene isprave na temelju kojih su podaci o tim poslovnim promjenama
unijeti u poslovne knjige banke.

(4)
Pod rokovima iz stavka 3. ovoga članka podrazumijeva se vremensko razdoblje
nakon isteka godine u kojoj je poslovna promjena nastala odnosno u kojoj su
knjigovodstvene isprave i drugi dokumenti sastavljeni.

GodiŠnje
izvjeŠĆe

Članak 103.

(1)
Banka sastavlja i objavljuje godišnje izvješće sukladno Zakonu o računovodstvu
i Međunarodnim računovodstvenim standardima.

(2)
Godišnje izvješće iz stavka 1. ovoga članka mora također sadržavati:

1)
popis dioničara koji imaju više od 3% udjela u kapitalu banke kao i podatke o
visini njihovih udjela, i

2)
popis članova uprave banke koji imaju udjel u kapitalu banke kao i podatke o
visini njihovih udjela bez obzira na visinu tog udjela.

Kontni plan i
financijska izvjeŠĆa

Članak 104.

(1) Banka vodi
poslovne knjige u skladu s kontnim planom za banke.

(2) Za potrebe nadzora nad poslovanjem
banke, banka sas­tav­lja financijska izvješća u obliku koji propisuje Hrvatska
narod­na banka.

Propis
o poslovnim knjigama i poslovnim izvjeŠĆima

Članak 105.

(1)
Hrvatska narodna banka propisuje:

1)
kontni plan za banke,

2)
vrste i oblike financijskih izvješća banaka za potrebe Hrvatske narodne banke,

3)
način i rokove dostavljanja financijskih izvješća iz članka 103. i članka 104.
ovoga Zakona.

(2)
Hrvatska narodna banka može za potrebe javnog objavljivanja propisati vrstu,
oblik i sadržaj izvješća, kao i način i rokove njihova objavljivanja.

IX.
UNUTARNJA REVIZIJA

Unutarnja
revizija

Članak 106.

Banka mora
organizirati unutarnju reviziju koja će neovisno i objektivno obavljati svoje
poslove te koja će svojim savjetima i preporukama pridonositi unapređenju
poslovanja banke.

Zadaci
unutarnje revizije

Članak 107.

(1)
Unutarnja revizija obavlja stalni nadzor nad cjelokupnim poslovanjem banke u
cilju provjeravanja da li banka:

1)
obavlja bankovne i ostale financijske usluge pravilno i u skladu s ovim Zakonom
i propisima donesenim na temelju ovoga Zakona te u skladu s unutarnjim
pravilima kojima se uređuje poslovanje banke,

2)
vodi poslovne knjige, evidentira poslovne događaje na temelju vjerodostojnih
knjigovodstvenih isprava, vrednuje knjigovodstvene stavke i sastavlja
financijska i ostala izvješća u skladu s ovim Zakonom i propisima donesenim na
temelju ovoga Zakona te u skladu s unutarnjim pravilima kojima se uređuje
poslovanje banke,

3)
sustavno upravlja rizicima koji proizlaze iz poslovnih aktivnosti banke
sukladno načelima stabilnog poslovanja uključu­jući upravljanje resursima
informacijske tehnologije i drugih pridruženih tehnologija.

(2)
Unutarnja revizija obavlja unutarnje revidiranje poslovanja u skladu sa
strukovnim načelima i standardima unutarnjeg revidiranja, kodeksom strukovne
etike unutarnjih revizora te pravilima djelovanja unutarnje revizije koja
usvaja nadzorni odbor.

(3) Unutarnja revizija mora uskladiti metode
svojeg rada s radom vanjskih revizora banke koji revidiraju godišnja
financijska izvješća ili obavljaju posebnu reviziju na zahtjev Hrvatske narodne
banke.

Osobe
koje obavljaju unutarnju reviziju

Članak 108.

(1)
Za obavljanje unutarnje revizije banka mora zaposliti najmanje jednu osobu sa
zvanjem revizora ili unutarnjeg revizora stečenim u skladu sa zakonom kojim se
uređuje revizija, odnosno stečenim u skladu s pravilima i programom kompetentne
strukovne organizacije za stručno obrazovanje internih revizora.

(2)
Ako se obavljanje unutarnje revizije povjerava većem broju osoba, jedna od tih
osoba koja ispunjava uvjet iz stavka 1. ovoga članka mora biti zadužena za rad
unutarnje revizije kao cjeline.

(3)
Prije zaključivanja ugovora o radu s osobom iz stavka 1. i 2. ovoga članka
banka je dužna obavijestiti Hrvatsku narodnu banku o namjeravanom imenovanju.

(4)
Iznimno od odredaba stavka 1. ovoga članka, banka s manjim opsegom poslovanja
može uz prethodnu suglasnost Hr­vat­ske narodne banke obavljanje unutarnje
revizije povjeriti jednoj ili više osoba koje nisu u radnom odnosu s tom
bankom, pod uvjetom da najmanje jedna od tih osoba ispunjava uvjet iz stavka 1.
ovoga članka.

(5) Osoba koja
obavlja zadatke unutarnje revizije ne smije obavljati druge poslove i zadatke u
banci.

GodiŠnji
program rada unutarnje revizije

Članak 109.

(1) Nadzorni
odbor usvaja godišnji program rada unutarnje revizije uz prethodno mišljenje
uprave banke.

(2) Godišnji
program mora sadržavati:

1) područja
poslovanja u kojima će unutarnja revizija obaviti ispitivanje,

2) opis sadržaja
planiranih revizija u pojedinim područjima.

(3) Unutarnja
revizija, na temelju godišnjeg programa rada, donosi operativne planove rada za
polugodišnja ili kraća vremenska razdoblja.

IzvjeŠĆe o radu
unutarnje revizije

Članak 110.

(1)
Unutarnja revizija sastavlja izvješće sukladno rokovima utvrđenim operativnim
planom rada unutarnje revizije, a najmanje jedanput polugodišnje. Izvješće o
radu unutarnje revizije sadrži:

1) opis svih obavljenih revizija,

2) nezakonitostii nepravilnosti ako su
utvrđene tijekom obavljanja revizije,

3) ocjenu primjerenosti i učinkovitosti
djelovanja sustava unutarnjih kontrola,

4) prijedloge i preporuke za otklanjanje
utvrđenih nezakonitosti i nepravilnosti te unapređenje i poboljšanje sustava
unutarnjih kontrola,

5)
nalaze vezane uz otklanjanje utvrđenih nezakonitosti i nepravilnosti te uz
unapređenje i poboljšanje sustava unutarnjih kontrola.

(2) Unutarnja
revizija mora svoja izvješća o radu dostavljati upravi i nadzornom odboru
banke.

ObavjeŠtavanje
uprave i nadzornog odbora banke

Članak
111.

Ako
unutarnja revizija tijekomispitivanja pojedinih segmenata poslovanja
banke utvrdi pojave nezakonitog poslovanja i kršenja pravila o upravljanju
rizicima zbog čega banci prijeti nelikvidnost, nesolventnost ili je time
ugrožena sigurnost poslovanja, mora odmah o tome obavijestiti upravu i nadzorni
odbor banke.

X.
REVIZIJA

Revizija
godiŠnjih financijskih izvjeŠĆa

Članak
112.

(1) Godišnja
financijska izvješća banke, konsolidirana go­dišnja financijska izvješća grupe
banaka i konsolidirana godišnja financijska izvješća cijele grupe, ukoliko su
članovi grupe i nefinancijske institucije, moraju revidirati ovlašteni
revizori.

(2)
Reviziju izvješća iz stavka 1. ovoga članka obavljaju dvije ili više fizičkih
osoba ovlaštenih za obavljanje revizije (u daljnjem tekstu: ovlašteni
revizori).

(3)
Banka je dužna Hrvatskoj narodnoj banci dostaviti revidirana godišnja
financijska izvješća, revidirana konsolidirana financijska izvješća grupe
banaka i revidirana konsolidirana financijska izvješća cijele grupe u roku od
petnaest dana nakon datuma izdavanja izvješća revizora o obavljenoj reviziji
godišnjih financijskih izvješća, a najkasnije u roku četiri mjeseca nakon
isteka poslovne godine za koju se izvješća sastavljaju.

(4)
Ista revizorska tvrtka ne može preuzeti niti joj banka može povjeriti
obavljanje revizije financijskih izvješća banke ukoliko je dotična revizorska
tvrtka u prethodnoj godini više od polovine svojih ukupnih prihoda ostvarila na
temelju obavljene revizije financijskih izvješća te banke.

(5)
Ista revizorska tvrtka može u istoj banci uzastopno obaviti, odnosno banka može
istoj revizorskoj tvrtki uzastopno povjeriti, najviše četiri revizije
financijskih izvješća.

(6)
Ista revizorska tvrtka ne može istovremeno odnosno u istoj godini obavljati
reviziju financijskih izvješća banke i pružati konzultantske usluge istoj
banci.

(7)
Ukoliko ista revizorska tvrtka obavi reviziju financijskih izvješća banke
suprotno bilo kojoj odredbi iz stavka 4., 5. i 6. ovoga članka, Hrvatska
narodna banka neće prihvatiti izvješće o reviziji financijskih izvješća banke
za tu godinu koju je obavila dotična revizorska tvrtka.

Obveze
ovlaŠtenih revizora

Članak 113.

(1) Obveza
ovlaštenih revizora je davanje mišljenja da li su godišnja financijska izvješća
banke (nekonsolidirana i konsolidirana) sastavljena u skladu s propisima i
standardima struke.

(2)
Tijekom obavljanja revizije ovlašteni revizori su obvezni odmah obavijestiti
Hrvatsku narodnu banku o svakoj činjenici koja je uočena, a koja:

1)
predstavlja teže kršenje zakona, propisa ili odredaba na temelju kojih je
izdano odobrenje za rad banke,

2)
predstavlja težu prijevaru ili pronevjeru,

3)
predstavlja materijalno značajnu promjenu financijskog rezul­tata iskazanog u
nerevidiranom godišnjem financijskom iz­vješću,

4)
predstavlja teže kršenje internih akata banke,

5)
kao i o ostalim činjenicama i okolnostima koje mogu ugroziti daljnje poslovanje
banke.

(3)
Ovlašteni revizori također su dužni obavijestiti Hrvatsku narodnu banku o
svakoj činjenici iz stavka 2. ovoga članka za koju saznaju tijekom obavljanja
revizije u ovisnom društvu koje kontrolira banka.

(4)
Otkrivanje bilo koje činjenice u smislu stavka 2. i 3. ovoga članka od strane
ovlaštenih revizora ne smatra se kršenjem propisa i odredaba ugovora između
revizora i banke koje se odnose na ograničenja davanja podataka te zbog toga
neće snositi odgovornost bilo koje vrste koja bi u drugim slučajevima iz toga
proizlazila.

SadrŽaj
revizije za potrebe Hrvatske narodne banke

Članak 114.

(1) U postupku
revizije ovlašteni revizori prije svega ispituju i daju mišljenje odnosno
ocjenu o:

1) bilanci,

2)
računu dobiti i gubitka,

3)
promjenama u kapitalu,

4)
novčanom toku,

5)
bilješkama uz financijska izvješća,

6)
visini i promjenama u posebnim rezervama i otpisanim tražbinama,

7)
visini izvanbilančnih obveza,

8)
pridržavanju pravila o upravljanju rizicima,

9)
funkcioniranju unutarnje revizije,

10)
informacijskom sustavu banke u skladu s međunarodno priznatim standardima za
reviziju informacijskih sustava,

11)
pravilnosti, točnosti i potpunosti izvješća za potrebe Hrvatske narodne banke.

(2)
Hrvatska narodna banka propisuje oblik, najmanji opseg te sadržaj revizije iz
stavka 1. ovoga članka .

(3)
Hrvatska narodna banka može od ovlaštenih revizora zatražiti dodatna
obrazloženja u vezi s obavljenom revizijom.

(4)
Ako postupak revizije ili izvješće o obavljenoj reviziji nisu obavljeni,
odnosno sastavljeni u skladu sa stavkom 1. i 2. ovoga članka, Hrvatska narodna
banka može odbiti izvješće i zahtijevati da reviziju obave ovlašteni revizori
iz druge revizorske tvrtke na trošak banke.

(5)
U slučaju da Hrvatska narodna banka odbije izvješće o obavljenoj reviziji,
Hrvatska narodna banka u narednih pet godina neće prihvaćati izvješća o
reviziji banaka koje je izradila ta revizorska tvrtka o čemu će istu unaprijed
obavijestiti.

XI. NADZOR NAD
BANKAMA

XI.1. OPĆE
ODREDBE

Nadzor nad
bankama

Članak 115.

(1)
Hrvatska narodna banka obavlja nadzor poslovanja banaka sukladno ovom Zakonu,
propisima donesenim na temelju ovoga Zakona, drugim zakonima i međudržavnim
sporazumima.

(2)
U obavljanju svoje nadzorne funkcije Hrvatska narodna banka ocjenjuje
zakonitost i pravilnost poslovanja banke, njezinu sposobnost upravljanja rizicima
u poslovanju te nalaže mjere za otklanjanje utvrđenih nezakonitosti,
nepravilnosti i poboljšanja stanja u banci.

(3)
Ako je za nadzor nad osobom povezanom s bankom nadležno drugo nadzorno tijelo,
Hrvatska narodna banka može zatražiti od nadležnog nadzornog tijela da joj
pribavi potrebne podatke u svrhu nadzora nad bankom.

(4)
Ako je za nadzor nad osobom povezanom s bankom nadležno drugo nadzorno tijelo,
u kontroli poslovanja tog društva može, uz nadležno nadzorno tijelo,
sudjelovati i Hrvatska narodna banka.

(5)
Nadzor nad poslovanjem banaka mogu obavljati i druge institucije sukladno
ovlaštenjima na temelju zakona u okviru svog djelokruga poslovanja.

(6)
Sve odredbe o nadzoru banaka na odgovarajući se način primjenjuju na nadzor
podružnica i predstavništava stranih banaka.

IzvjeŠĆa i
informacije

Članak 116.

(1) Tijekom
obavljanja nadzora Hrvatska narodna banka može od banke zatražiti izvješća i
informacije o svim pitanjima koja su, s obzirom na svrhu pojedinog nadzora,
važna za procjenu poštuje li banka odredbe zakona ili propisa donesenih na
temelju zakona i posluje li u skladu s usvojenim vlastitim pravilima.

(2) Hrvatska
narodna banka može zatražiti izvješća i informacije iz stavka 1. ovoga članka
od članova uprave banke i osoba zaposlenih u banci.

(3) Hrvatska
narodna banka može od osoba iz stavka 2. ovoga članka zatražiti da sastave
pisano izvješće o pitanjima iz stav­ka 1. ovoga članka ili da daju izjavu o tim
pitanjima. Rok za izradu ovih izvješća ne može biti kraći od tri dana.

NaČin
obavljanja nadzora

Članak 117.

(1) Nadzor
poslovanja banaka obavlja se analizom financijskih izvješća i izravnim nadzorom
u banci.

(2) Nadzor
analizom financijskih izvješća obavljaju zaposlenici Hrvatske narodne banke
(ovlaštenici po zaposlenju) analiziranjem izvješća i ostalih podataka koje su
banke obvezne dostav­ljati Hrvatskoj narodnoj banci prema odredbama ovoga
Zakona u rokovima koji su određeni propisima donesenim na temelju ovoga Zakona.

(3) Izravni
nadzor obavlja se u prostorijama banke uvidom u poslovne knjige, isprave i
drugu dokumentaciju koja se odnosi na poslovanje banke te provjerom i pregledom
tehničke, stručne i organizacijske opremljenosti banke.

OvlaŠtene osobe
za izravni nadzor

Članak 118.

(1) Izravni
nadzor poslovanja banke obavlja stručni zaposlenik Hrvatske narodne banke na
temelju ovlaštenja guvernera Hrvatske narodne banke (u daljnjem tekstu:
ovlaštena osoba).

(2) Osim osoba
iz stavka 1. ovoga članka, za obavljanje pojedinih zadataka u vezi s nadzorom
poslovanja banke, guverner Hrvatske narodne banke može ovlastiti ovlaštenog
revizora ili druge stručno osposobljene osobe.

Izravni nadzor
poslovanja

Članak 119.

(1) Banka mora
ovlaštenoj osobi, na njezin zahtjev, omogu­ćiti da obavi nadzor poslovanja u
sjedištu banke i na ostalim mjestima u kojima banka ili druga osoba prema
njezinom ovlaštenju obavlja djelatnosti i poslove u vezi s kojima Hrvatska
narodna banka obavlja nadzor.

(2) Banka mora
ovlaštenoj osobi, na njezin zahtjev, omogu­ćiti da obavi kontrolu poslovnih
knjiga, poslovne dokumentacije te administrativne ili poslovne evidencije, kao
i kontrolu informacijske tehnologije i drugih pridruženih tehnologija, u opsegu
potrebnom za obavljanje pojedinog nadzora ili u opsegu propisanom zakonom kojim
se uređuje pojedini nadzor.

(3) Banka mora
ovlaštenoj osobi, na njezin zahtjev, uručiti računalne ispise, preslike
poslovnih knjiga, poslovne dokumentacije te administrativne ili poslovne
evidencije u papirnatom obliku i/ili u obliku elektroničkog zapisa na mediju
koji zahtijeva ovlaštena osoba. Također se ovlaštenoj osobi mora osigurati
standardno sučelje za pristup sustavu za upravljanje bazama podataka koji
koristi banka, u svrhu provođenja nadzora potpomognutog računalnim programima.

(4) Nadzor
poslovanja iz stavka 1. i 2. ovoga članka obavlja ovlaštena osoba radnim danom.
Kad je zbog opsega ili prirode nadzora potrebno, ovlaštena osoba može obavljati
nadzor poslovanja i izvan radnog vremena banke.

Obavijest o
izravnom nadzoru poslovanja

Članak 120.

(1)
Obavijest o izravnom nadzoru poslovanja mora biti dostavljena banci najkasnije
osam dana prije početka izravnog nadzora poslovanja.

(2)
Iznimno od odredbe iz stavka 1. ovoga članka, ovlaštena osoba može dostaviti
obavijest o izravnom nadzoru poslovanja najkasnije uoči početka obavljanja
izravnog nadzora poslovanja.

(3)
Obavijest o izravnom nadzoru poslovanja sadrži informacije o tome što banka
treba minimalno prirediti ovlaštenim osobama za potrebe obavljanja izravnog
nadzora, osim u slučaju iz stav­ka 2. ovoga članka.

Uvjeti
za obavljanje izravnog nadzora

Članak 121.

Banka mora
ovlaštenim osobama osigurati odgovarajuće prostorije, opremu i druge uvjete za
neometano obavljanje izravnog nadzora te osoblje koje će osigurati pristup
dokumentaciji i njezin pregled i koje će surađivati s ovlaštenim osobama.

Kontrola
raČunalno voĐenih poslovnih knjiga i evidencija

Članak 122.

(1)
Banka koja podatke obrađuje pomoću računala ili vodi svoje poslovne knjige ili
drugu evidenciju pomoću računala mora, na zahtjev ovlaštene osobe, osigurati
stručnu i tehničku pomoć za nadzor poslovnih knjiga i evidencije.

(2)
Banka mora ovlaštenoj osobi osigurati sve potrebno kako bi ovlaštena osoba
mogla steći uvid u:

1)
sve propisane postupke i procedure kontrole informacijskog sustava na razinama:
(a) banke, (b) upravljačkih funkcija, (c) pojedinačnih poslovnih procesa i (d)
transakcija,

2)
postupke i procedure razvoja, akvizicije i održavanja informacijskog sustava,

3)
politike i procedure sigurnosti informacijskog sustava i zaštite podataka.

(3)
Svaka izmjena programskih rješenja mora biti dokumentirana u vremenskom slijedu
nastanka izmjene zajedno s datumom izmjene. Iz dokumentacije mora također biti
razvidna i svaka izmjena oblika baze podataka.

Nalazi
nadzora

Članak 123.

(1)
Nakon obavljenog nadzora poslovanja banke ovlaštene osobe sastavljaju nalaz o
obavljenom nadzoru.

(2)
Postupke vezane uz nalaz o obavljenom nadzoru Hrvatska narodna banka će
propisati svojom odlukom.

(3)
Rješenja koja donosi Hrvatska narodna banka su konačna i protiv njih se može
pokrenuti upravni spor.

XI.2.
NADZORNE MJERE

XI.2.1. Opće
odredbe

Nadzorne
mjere

Članak 124.

(1) Nadzornim
mjerama nalaže se otklanjanje utvrđenih nezakonitosti i nepravilnosti i
poduzimanje aktivnosti za pobolj­šanje stanja u banci. U okviru aktivnosti za
poboljšanje stanja u banci mogu se odrediti i posebni uvjeti za poslovanje
banke.

(2)
U slučaju utvrđenih nezakonitosti i nepravilnosti, nalažu se nadzorne mjere
izdavanjem rješenja koje donosi guverner Hrvatske narodne banke.

(3)
Iznimno od odredaba stavka 2. ovoga članka, u sluča­je­vima težih kršenja
zakona i propisa, odnosno u slučajevima kada postoji nemogućnost nastavka
izravnog nadzora u banci, guverner Hrvatske narodne banke može i u tijeku
izravnog nadzora naložiti banci poduzimanje određenih mjera za ispravljanje
određenih nezakonitosti i nepravilnosti koje je banka bez odgađanja dužna
provesti.

(4)
U slučajevima kršenja zakona i propisa, odnosno u situacijama kada je
financijsko stanje u banci takvo da je neizvjestan daljnji nastavak njezinog
poslovanja, Hrvatska narodna banka odlukom, odnosno rješenjem :

1)
zabranjuje pružanje određenih bankovnih usluga i ostalih financijskih usluga,

2)
imenuje posebnu upravu,

3)
oduzima odobrenje za rad,

4)
pokreće prisilnu likvidaciju banke i

5)
odlučuje o podnošenju prijedloga za pokretanje stečajnog postupka kod nadležnog
suda.

(5)
Hrvatska narodna banka propisuje pobliže uvjete i način provedbe nadzora i
izricanje nadzornih mjera.

XI.2.2.
Otklanjanje nezakonitosti i nepravilnosti

RjeŠenje za
otklanjanje nezakonitosti i nepravilnosti

Članak 125.

(1) Guverner
Hrvatske narodne banke donosi rješenje kojim nalaže banci otklanjanje
nezakonitosti i nepravilnosti ako se u postupku nadzora nad bankom utvrdi:

1) da član
uprave nema suglasnost iz članka 26. ovoga Zakona,

2) da banka
pruža ostale financijske usluge za koje nije dobila odobrenje od Hrvatske
narodne banke ili da obavlja djelatnosti koje prema ovom Zakonu ne smije
obavljati,

3) da banka krši
pravila o upravljanju rizicima,

4) da banka krši
propise o vođenju poslovnih knjiga i sastavljanju izvješća, unutarnjoj reviziji
ili reviziji godišnjih izvješća,

5) da banka krši
obveze izvješćivanja i obavještavanja,

6) da banka krši
ostale odredbe ovoga Zakona ili propisa donesenih na temelju ovoga Zakona ili
odredbe ostalih zakona kojima se uređuje poslovanje banke.

(2) U rješenju
iz stavka 1. ovoga članka, određuje se rok za otklanjanje nezakonitosti i
nepravilnosti.

IzvjeŠĆe o
otklanjanju nezakonitosti i nepravilnosti

Članak 126.

(1) Banka mora u
roku utvrđenom u rješenju iz članka 125. ovoga Zakona otkloniti utvrđene
nezakonitosti i nepravilnosti i dostaviti izvješće Hrvatskoj narodnoj banci u
kojemu su opisane poduzete mjere radi otklanjanja nezakonitosti i
nepravilnosti. Izvješću moraju biti priloženi dokumenti i ostali dokazi iz
kojih proizlazi da su utvrđene nezakonitosti i nepravilnosti otklonjene.

(2) U roku od 30
dana od primitka izvješća iz stavka 1. ovoga članka Hrvatska narodna banka će
ocijeniti da li su nezakonitosti i nepravilnosti otklonjene. Ako utvrdi da
nezakonitosti i nepravilnosti nisu otklonjene, Hrvatska narodna banka rješenjem
će izreći novu mjeru.

(3)
Hrvatska narodna banka može prije donošenja rješenja iz stavka 2. ovoga članka
obaviti ponovni nadzor nad poslovanjem u potrebnom opsegu.

(4)
Ako je izvješće nepotpuno, Hrvatska narodna banka zatražit će da banka dopuni
izvješće i odrediti rok za dopunjavanje izvješća.

Mjere za
provedbu politika o upravljanju rizicima

Članak 127.

(1) Ako Hrvatska
narodna banka u obavljanju nadzora nad poslovanjem banke utvrdi da banka krši
propise i pravila o uprav­ljanju rizicima može:

1)
dati pisano upozorenje banci,

2)
tražiti sazivanje sjednice uprave i nadzornog odbora radi razmatranja i
postizanja dogovora o mjerama za otklanjanje nepravilnosti i poboljšanju stanja
u banci,

3)
tražiti od uprave i nadzornog odbora da sazovu glavnu skupštinu banke.

(2)
Ako Hrvatska narodna banka u obavljanju nadzora nad poslovanjem banke utvrdi da
banka teže krši propise i pravila o upravljanju rizicima može rješenjem za
otklanjanje utvrđenih nezakonitosti i nepravilnosti naložiti:

1)
mjere za osiguranje minimalnog kapitala banke iz članka 64. ili za osiguranje
minimalne stope adekvatnosti kapitala iz članka 65. stavka 2. i 3. ovoga
Zakona,

2)
mjere za poštivanje odredbi ovoga Zakona i propisa donesenih na temelju ovoga Zakona
koje imaju za cilj poboljšanje stanja u banci ili propisuju posebne uvjete za
poslovanje banke,

3)
mjere kojima se određuju uvjeti poslovanja banke, a koji mogu sadržavati
najniže, odnosno najviše kamatne stope, rokove dospijeća tražbina i obveza te druge
uvjete,

4)
mjere kojima se zahtijeva potpuna ili djelomična obustava isplata dividende ili
bilo kojega drugog oblika isplate dobiti,

5)
mjere za smanjenje troškova poslovanja banke, uključu­jući ograničenje plaća i
drugih primanja odgovornim osobama i zaposlenicima banke,

6)
mjere kojima se ograničava rast imovine banke, uključu­jući izvanbilančne
rizične stavke,

7)
mjere kojima se od banke ili njezinih ovisnih društava zahtijeva promjena,
smanjenje ili prestanak obavljanja određene aktivnosti za koju Hrvatska narodna
banka utvrdi da je prouz­ročila značajan gubitak za banku ili predstavlja
veliki rizik za banku,

8)
mjere koje banka treba usvojiti i provesti u cilju:

–
boljeg upravljanja rizicima,

–
bolje naplate dospjelih tražbina,

–
poboljšanja računovodstveno-informacijskog sustava,

–
poboljšanje funkcioniranja sustava unutarnjih kontrola i unutarnje revizije,

–
ograničavanja odobravanja kredita i smanjenja odnosno ograničavanja izloženosti
banke,

–
promjene strukture usluga koje banka pruža, te

–
druge mjere za provođenje pravila o upravljanju rizicima,

9) prodaju
dionica, odnosno poslovnih udjela u drugim prav­nim osobama, odnosno naložiti
prodaju druge imovine banke,

10) zabranu
stjecanja dionica, odnosno poslovnih udjela drugih pravnih osoba, osnivanja
novih podružnica ili širenje poslovne mreže na bilo koji drugi način te
zabraniti započinjanje novih poslova,

11)
zabranu primanja novih depozita,

12)
zabranu davanja novih kredita ili pružanja bankovnih ili ostalih financijskih
usluga osobama s neodgovarajućom kreditnom sposobnošću, pojedinim dioničarima
banke, članovima uprave i nadzornog odbora, povezanim društvima ili
investicijskim fondovima kojima upravlja upravljačko društvo koje je s bankom
povezana osoba,

13)
sazivanje glavne skupštine banke,

14)
suspendiranje s dužnosti jedne ili više odgovornih osoba,

15)
dioničarima koji imaju kvalificirane udjele u banci da smanje taj udjel za
postotak koji utvrdi Hrvatska narodna banka, te

16)
oduzeti suglasnost za imenovanje predsjednika ili člana uprave banke i o tome
istodobno izvijestiti nadzorni odbor banke, koji je dužan u roku od 30 dana
imenovati predsjednika, odnosno članove uprave koji nedostaju.

(3)
Smatra se da banka teže krši propise i pravila o uprav­ljanju rizicima ako:

1)
ne dosegne minimalni kapital iz članka 64. ili minimalnu stopu adekvatnosti
kapitala iz članka 65. stavka 2. i 3. ovoga Zakona,

2)
nije organizirala svoje poslovanje ili ne vodi poslovne knjige, poslovnu
dokumentaciju te ostalu poslovnu evidenciju na način koji u svakom trenutku
omogućuje provjeru posluje li banka u skladu s propisima i pravilima o
upravljanju rizicima,

3)
ne donese politike i procedure, usklađene sa zakonskim propisima i međunarodnim
standardima za odgovarajuće vrednovanje bilančnih i izvanbilančnih stavki,

4)
pruža ostale financijske usluge za koje nije dobila odobrenje od Hrvatske
narodne banke ili ako obavlja djelatnosti koje prema ovom ili drugom zakonu ne
smije obavljati,

5)
zaključuje pravne poslove na temelju kojih nastaje izlo­ženost banke prema pojedinoj
osobi protivno odredbama ovoga Zakona,

6)
zaključuje fiktivne poslove s namjerom netočnog prikazivanja financijskog
stanja ili izloženosti banke,

7)
isplaćuje dobit protivno odredbama članka 88. ovoga Za­kona,

8)
često krši obveze pravovremenog i pravilnog izvješćivanja koje su propisane
ovim Zakonom ili propisima donesenim na temelju ovoga Zakona,

9)
obavlja poslove koji mogu ugroziti njezinu likvidnost ili solventnost,

10) ne ispunjava
obveze povezane sa sustavom osiguranja uloga.

Mjere
u sluČaju smanjenja stope adekvatnosti kapitala ispod minimalne

Članak 128.

(1) Za banke
čija je stopa adekvatnosti kapitala manja od minimalne stope, a veća ili
jednaka 3/4 stope iz članka 65. stavka 2. i 3. ovoga Zakona, Hrvatska narodna
banka poduzet će jednu ili više sljedećih mjera:

1) zabraniti
bilo koji oblik isplate dobiti,

2) naložiti
smanjenje troškova banke,

3) ograničiti
rast imovine banke, uključujući izvanbilančne rizične stavke,

4) zabraniti
banci stjecanje dionica, odnosno poslovnih udje­la drugih pravnih osoba,
osnivanje novih podružnica ili širenje poslovne mreže na bilo koji drugi način
te zabraniti započinjanje novih poslova,

5) zabraniti
povećanje izloženosti prema jednoj osobi,

6) naložiti
upravi banke da predloži skupštini donošenje odluke o dokapitalizaciji i
provođenje te odluke.

(2) Za banke
čija je stopa adekvatnosti kapitala manja od 3/4, a veća ili jednaka 1/4
minimalne stope iz članka 65. stavka 2. i 3. ovoga Zakona, Hrvatska narodna
banka će osim mjera navedenih u stavku 1. ovoga članka, poduzeti jednu ili više
sljedećih mjera:

1) zahtijevati
da banka ili njena ovisna društva promijene, smanje ili prestanu obavljati
određenu aktivnost za koju Hrvatska narodna banka utvrdi da je prouzročila
značajne gubitke za banku ili da predstavlja veliki rizik za banku,

2) naložiti da
banka suspendira jednu ili više osoba s posebnim pravima i odgovornostima,

3) zahtijevati
da kamatne stope na primljene depozite ne prelaze tržišne kamatne stope za
usporedive iznose i rokove dos­pijeća,

4) ograničiti
plaće i druga primanja osobama s posebnim pravima i odgovornostima i
zaposlenicima banke,

5) naložiti
prodaju dionica ili likvidaciju banke, odnosno prodaju dionica ili poslovnih
udjela ili likvidaciju druge pravne osobe u čijem kapitalu sudjeluje ako utvrdi
da postoji opasnost da će podređena banka, odnosno druga pravna osoba postati
nesposobna za plaćanje i da predstavlja znatan rizik za banku,

6) naložiti
prodaju materijalne imovine banke.

(3) U slučaju
smanjenja stope adekvatnosti kapitala ispod minimalne stope iz članka 65.
stavka 2. i 3. ovoga Zakona, Hrvat­ska narodna banka može osim mjera iz stavka
1. i 2. ovoga članka poduzeti i mjere iz članka 124. i 127. ovoga Zakona.

XI.2.3.
Oduzimanje odobrenja

Razlozi
za oduzimanje odobrenja za pruŽanje bankovnih i financijskih usluga

Članak 129.

(1) Osim u
slučajevima iz članka 39. ovoga Zakona, Hrvat­ska narodna banka može oduzeti
banci odobrenje za pružanje bankovnih i ostalih financijskih usluga u sljedećim
slučajevima:

1) ako banka ne
ispunjava uvjete vezane uz adekvatnost kapitala i ostale uvjete za poslovanje u
skladu s propisima o uprav­ljanju rizicima,

2) ako na bilo
koji način onemogućuje obavljanje nadzora nad svojim poslovanjem,

3) ako banka ne
izvršava naloge zadane rješenjem za otklanjanje nezakonitosti i nepravilnosti i
mjere za poboljšanje sta­nja,

4) ako je banci
izrečena mjera iz članka 127. stavka 2. točke 16. ovoga Zakona, a nadzorni
odbor nije u roku određenom za provedbu mjere imenovao nove članove uprave,

5) ako postoje
razlozi za oduzimanje suglasnosti za stjecanje kvalificiranog udjela iz članka
22. ovoga Zakona,

6) ako banka ne
ispunjava obveze koje se odnose na osiguranje uloga,

7) ako banka ne ispunjava tehničke,
organizacijske, kadrov­ske ili ostale uvjete za pružanje bankovnih usluga.

(2) Hrvatska
narodna banka obvezna je u roku od tri dana od dana donošenja odluke dostaviti
banci rješenje o ukidanju rješenja o odobrenju za rad.

(3) Hrvatska
narodna banka obvezna je rješenje o oduzimanju odobrenja za rad objaviti u
»Narodnim novinama«, dostaviti ga nadležnom trgovačkom sudu i o tome izdati
priopćenje za javnost.

Oduzimanje odobrenja za pruŽanje
pojedinih financijskih usluga

Članak 130.

(1) Ako banka ne
ispunjava tehničke, kadrovske, organizacijske ili ostale uvjete za pružanje
pojedinih vrsta financijskih usluga, Hrvatska narodna banka može odlukom,
umjesto oduzimanja odobrenja, oduzeti banci odobrenje za pružanje usluga za
koje banka ne ispunjava uvjete.

(2) Odredbe
članka 129. ovoga Zakona na odgovarajući se način primjenjuju na zabranu pružanja
pojedinih vrsta usluga.

Odgovornost za Štetu

Članak 131.

Zaposlenici
Hrvatske narodne banke, članovi Savjeta Hrvat­ske narodne banke ili bilo koje
osobe koje je ovlastila Hrvatska narodna banka, ne odgovaraju za štetu koja
nastane prilikom obav­ljanja dužnosti u okviru ovoga Zakona, Zakona o Hrvatskoj
narodnoj banci i propisa donesenih na temelju tih zakona, osim ako se dokaže da
su određenu radnju učinili ili propustili učiniti namjerno ili grubom
nepažnjom.

XII.
IZVJEŠĆIVANJE

Redovno
izvjeŠĆivanje

Članak 132.

(1) Banka mora
izvješćivati Hrvatsku narodnu banku o slje­dećim činjenicama i okolnostima
odmah po njihovom nastanku:

1)
o promjenama podataka koji se odnose na sjedište i adresu banke,

2)
o sazivanju glavne skupštine dioničara i svim odlukama usvojenim na toj
skupštini,

3)
o razrješenjima i imenovanjima članova uprave i nadzornog odbora,

4)
o namjeravanom otvaranju, preseljenju, zatvaranju ili privremenom prestanku
rada podružnice ili predstavništva ili pro­mjenama u vrstama usluga koje
podružnica pruža,

5)
o svakoj planiranoj promjeni u temeljnom kapitalu banke za 10 posto ili više,

6)
o prestanku pružanja određenih bankovnih ili ostalih financijskih usluga,

7)
o ostalim činjenicama i okolnostima za koje postoji obveza izvješćivanja prema
ovom Zakonu.

(2)
Uprava banke mora odmah obavijestiti Hrvatsku narodnu banku o sljedećim
događajima:

1)
ako je ugrožena likvidnost ili solventnost banke,

2)
ako se pojave razlozi za prestanak ili oduzimanje odobre­nja za pružanje
bankovnih usluga ili razlozi za zabranu pružanja pojedinih ostalih financijskih
usluga,

3)
ako se promijeni financijsko stanje banke u takvom omje­ru da banka više ne
doseže minimalni kapital iz članka 64. ili minimalnu stopu adekvatnosti
kapitala iz članka 65. stavka 2. i 3. ovoga Zakona.

(3) Banka mora
bez odgađanja izvješćivati Hrvatsku narodnu banku o svim činjenicama koje se
upisuju u sudski registar, i to o svakoj podnesenoj prijavi za upis podataka u
sudski registar, kao i o svakom izvršenom upisu promjene podataka u sudskom
registru.

IzvjeŠĆivanje
na zahtjev Hrvatske narodne banke

Članak 133.

Banka mora na
zahtjev Hrvatske narodne banke dostaviti izvješća i informacije o svim
pitanjima važnim za provođenje nadzora ili za izvršavanje ostalih zadataka iz
nadležnosti Hrvat­ske narodne banke.

Propis o
izvjeŠĆivanju

Članak 134.

Hrvatska narodna
banka može propisati sadržaj, oblik i način izvješćivanja iz članka 132. ovoga
Zakona.

XIII. POSEBNA
UPRAVA

Odluka o
posebnoj upravi

Članak 135.

(1) Hrvatska
narodna banka će donijeti odluku o imenovanju posebne uprave banke u sljedećim
slučajevima:

1) ako je banci
naložila poduzimanje mjera iz članka 128. stavka 2. i 3. ovoga Zakona, a banka
nije počela provoditi ili nije provela ove mjere u roku određenom za njihovo
provođenje,

2) ako stopa
adekvatnosti kapitala padne ispod 1/4 minimalne stope iz članka 65. stavka 2. i
3. ovoga Zakona.

(2) Hrvatska
narodna banka može imenovati posebnu upravu banke i ako dioničar prema kojemu
je izrečena mjera iz članka 127. stavka 2. točke 15. ovoga Zakona ne postupi po
nalogu Hrvatske narodne banke. U tom slučaju Hrvatska narodna banka može na
način propisan u članku 142. ovoga Zakona provesti prodaju dionica banke
dioničara koji imaju kvalificirane udjele u banci.

(3) Iznimno od
odredaba stavka 1. ovoga članka, ako Hrvat­ska narodna banka utvrdi postojanje
činjenica koje s velikom vjerojatnošću upućuju na poboljšanje stanja u banci,
može odgoditi donošenje odluke o posebnoj upravi.

(4) Iznimno od
odredaba stavka 1. ovoga članka, ako Hrvat­ska narodna banka procijeni da
imenovanje posebne uprave ne bi rezultiralo poboljšanjem stanja banke, podnijet
će prijedlog za pokretanje stečajnog postupka.

(5) Odlukom o
imenovanju posebne uprave Hrvatska narodna banka utvrđuje razloge za imenovanje
posebne uprave, broj članova, vrstu i opseg poslova koje obavlja i/ili kojima
upravlja pojedini član posebne uprave te razdoblje trajanja posebne uprave,
koje ne smije biti duže od jedne godine, računajući od dana dostave rješenja
banci.

Članovi
posebne uprave

Članak 136.

(1) Posebna uprava
banke ima najmanje dva člana.

(2) Članove
posebne uprave imenuje i razrješuje dužnosti Savjet Hrvatske narodne banke na
prijedlog institucije nadležne za osiguranje uloga.

(3) Ako
institucija nadležna za osiguranje uloga ne predloži imenovanje i razrješenje
članova posebne uprave u roku navedenom u zahtjevu upućenom od Hrvatske narodne
banke, Savjet Hrvatske narodne banke će donijeti odluku o imenovanju i
razrješenju članova posebne uprave.

Upis u sudski
registar

Članak 137.

(1) Odluka o
imenovanju posebne uprave upisuje se u sudski registar. Istodobno se u sudski
registar upisuje promjena osoba ovlaštenih za zastupanje banke.

(2) Prijedlog za
upis podataka iz stavka 1. ovoga članka podnosi posebna uprava u roku od tri
radna dana od dana donošenja odluke. Odluka o uvođenju posebne uprave mora biti
priložena prijedlogu.

Pravne
posljedice posebne uprave

Članak
138.

(1)
Tijekom razdoblja pod posebnom upravom nadležnosti nadzornog odbora obavlja
posebno tijelo koje imenuje Hrvatska narodna banka.

(2)
Hrvatska narodna banka ima pravo dati posebnoj upravi obvezujuće upute za
vođenje poslovanja banke.

(3)
Odredbe ovoga Zakona koje se odnose na člana uprave primjenjuju se i na člana
posebne uprave, osim ako Hrvatska na­rodna banka u uputi iz stavka 2. ovoga
članka ne odredi drukčije.

(4)
Danom dostave odluke o imenovanju posebne uprave banci prestaju sve nadležnosti
i ovlasti dosadašnjih članova uprave, nadzornog odbora banke i nadležnosti
glavne skupštine dioničara banke, osim nadležnosti iz članka 141. ovoga Zakona.

(5)
Odluke iz nadležnosti glavne skupštine dioničara, osim nadležnosti iz članka
141. ovoga Zakona, donosi Hrvatska narod­na banka.

Ovlasti
tijekom razdoblja posebne uprave

Članak 139.

(1)
Dosadašnji članovi uprave, druge ovlaštene osobe s posebnim ovlaštenjima i
odgovornostima i ostali zaposlenici banke moraju posebnoj upravi odmah
omogućiti pristup cjelokupnoj poslovnoj i ostaloj dokumentaciji banke te
sastaviti izvješće o primopredaji poslovanja.

(2)
Dosadašnji članovi uprave banke moraju posebnoj upravi ili pojedinom članu
posebne uprave dati sva obrazloženja ili dodatna izvješća o poslovanju banke.

(3)
Član posebne uprave ima pravo udaljiti osobu koja onemogućuje njegov rad te
ovisno o okolnostima pojedinog sluča­ja, zatražiti pomoć Ministarstva unutarnjih
poslova.

IzvjeŠĆa
posebne uprave

Članak 140.

(1) Posebna
uprava mora najmanje jedanput u tri mjeseca dostaviti Hrvatskoj narodnoj banci
izvješće o financijskom stanju i uvjetima poslovanja banke pod posebnom
upravom.

(2)
Posebna uprava mora najkasnije šest mjeseci nakon imenovanja dostaviti
Hrvatskoj narodnoj banci izvješće o financijskom stanju i uvjetima poslovanja
banke, zajedno s procjenom ekonomske stabilnosti banke i mogućnostima za
njezino daljnje poslovanje, koje obuhvaća:

1)
procjenu spremnosti dioničara banke da dodatnim sredstvima osiguraju pokriće
gubitaka banke,

2) mogućnosti
pokrića preostalih gubitaka banke (nakon iskorištenja mogućnosti iz točke 1.
ovoga stavka),

3) nepredviđene
rashode koji mogu utjecati na obveze banke,

4) procjenu mogućih
mjera za otklanjanje financijskih po­teš­koća banke zajedno s procjenom
troškova provođenja ovih mjera,

5) procjenu
uvjeta za pokretanje prisilne likvidacije ili ste­čaja banke.

(3) Rok za
dostavu izvješća iz stavka 2. ovoga članka može biti i kraći ako tako odlukom o
uvođenju posebne uprave odredi Hrvatska narodna banka.

PoveĆanje
temeljnog kapitala banke radi osiguranja ekonomske stabilnosti banke

Članak 141.

(1) Ako Hrvatska narodna banka na temelju
izvješća posebne uprave banke iz članka 140. ovoga Zakona procijeni da je radi
osiguranja minimalnog kapitala banke iz članka 64. ili minimalne stope
adekvatnosti kapitala iz članka 65. stavka 2. i 3. ovoga Zakona ili radi
otklanjanja uzroka nelikvidnosti i/ili nesolventnosti banke potrebno povećati temeljni
kapital banke novim financijskim ulaganjima, naložit će posebnoj upravi da
sazove glavnu skupštinu dioničara banke i da joj predloži donošenje odluke o
povećanju temeljnog kapitala.

(2)
Posebna uprava mora objaviti sazivanje glavne skupštine dioničara radi
odlučivanja o povećanju temeljnog kapitala iz stav­ka 1. ovoga članka
najkasnije u roku od osam dana po primitku naloga Hrvatske narodne banke iz
stavka 1. ovoga članka, a glavna skupština dioničara se mora održati najkasnije
u roku od petnaest dana od objave sazivanja.

(3)
Prilikom sazivanja glavne skupštine dioničara, dioničari moraju biti upozoreni
na pravne posljedice članka 142. ovoga Zakona.

Pravo otkupa
dionica banke

Članak 142.

(1) Ako glavna
skupština dioničara banke odbije prijedlog iz članka 141. stavka 1. ovoga
Zakona ili ako ne uspije emisija dionica banke sukladno odluci koju glavna
skupština dioničara usvoji na prijedlog iz članka 141. stavka 1. ovoga Zakona,
Hrvatska narodna banka može naložiti posebnoj upravi banke da, u cilju promjene
postojeće vlasničke strukture dioničara, organizira prodaju postojećih dionica
banke zainteresiranim novim ulaga­čima.

(2)
U slučaju iz stavka 1. ovoga članka posebna uprava je dužna u roku od 60 dana,
računajući od dana donošenja odluke Hrvatske narodne banke, najaviti javnu
dražbu za prodaju posto­jećih dionica banke.

(3)
U najavi javne dražbe posebna uprava određuje početnu cijenu dionica koja je
jednaka njihovoj knjigovodstvenoj vrijednosti određenoj na temelju revidiranih
financijskih izvješća banke.

(4)
Na javnoj dražbi posebna uprava banke prodaje dionice banke ulagačima koji
ponude najvišu cijenu iznad početne ukoliko ispunjavaju uvjete za stjecanje
kvalificiranog udjela iz članka 20. i 21. ovoga Zakona. Ako na javnoj dražbi
nitko ne prihvati početnu cijenu, posebna uprava banke nudi dionice po cijeni
koja je za 10 posto niža od početne i nastavlja snižavati ponudbenu cijenu za
isti postotak od početne cijene sve dok jedan ili više ulagača ne izjavi da je
spreman kupiti ponuđene dionice.

(5)
Posebna uprava banke može u sklopu ponude za prodaju postojećih dionica banke
postaviti dodatne uvjete novim ulaga­čima u pogledu dokapitalizacije banke.

(6) Istovremeno
s najavom dražbe, posebna uprava banke izdaje nalog Središnjoj depozitarnoj
agenciji da u središnji registar upiše zabranu prava raspolaganja dionicama
banke.

(7)
Središnja depozitarna agencija prenosi dionice banke na ime ulagača kada je
Hrvatska narodna banka obavijesti da su ulagači ispunili preuzete obveze prema
bivšim dioničarima, uklju­čujući i preuzete obveze u pogledu dokapitalizacije
banke ako su ulagači takvu obvezu preuzeli.

Procjena
rezultata posebne uprave

Članak
143.

(1) Ako Savjet
Hrvatske narodne banke procijeni da se tije­kom razdoblja pod posebnom upravom
financijsko stanje banke poboljšalo tako da je banka dosegla minimalni kapital
iz članka 64. i minimalnu stopu adekvatnosti kapitala iz članka 65. stavka 2. i
3. ovoga Zakona i da redovno ispunjava svoje dospjele obveze, Savjet Hrvatske
narodne banke mora uputiti posebnu upravu na sazivanje glavne skupštine
dioničara.

(2)
Na glavnoj skupštini dioničari izabiru novi nadzorni odbor čime prestaju
ovlasti posebnog tijela. Nadzorni odbor će po suglasnosti Hrvatske narodne
banke imenovati upravu banke. Danom imenovanja uprave prestaju ovlasti posebne
uprave.

(3)
Ako Savjet Hrvatske narodne banke procijeni da se tijekom razdoblja pod
posebnom upravom financijsko stanje banke nije poboljšalo tako da je banka
dosegla minimalni kapital iz članka 64. i minimalnu stopu adekvatnosti kapitala
iz članka 65. stavka 2. i 3. ovoga Zakona ili tako da je sposobna redovito
ispunjavati svoje dospjele obveze, donosi odluku o pokretanju prisilne
likvidacije ili odluku o utvrđivanju razloga za podnošenje prijedloga za
pokretanje stečaja banke.

(4)
U slučaju iz stavka 3. ovoga članka, Savjet Hrvatske narodne banke može također
donijeti odluku o produženju mandata posebne uprave na razdoblje od najviše
šest mjeseci ako ne postoje uvjeti za pokretanje stečaja banke ili ako Hrvatska
narod­na banka procijeni da će u sljedećih šest mjeseci banka biti sposobna
dosegnuti minimalni kapital iz članka 64. i minimalnu stopu adekvatnosti
kapitala iz članka 65. stavka 2. i 3. ovoga Zakona i redovito ispunjavati
dospjele obveze.

XIV.
LIKVIDACIJA BANKE

XIV.1. REDOVNA
LIKVIDACIJA BANKE

Pokretanje
postupka redovne likvidacije

Članak 144.

(1)
Glavna skupština dioničara banke može donijeti odluku o prestanku banke.

(2)
Prije donošenja odluke iz stavka 1. ovoga članka, uprava i nadzorni odbor banke
moraju obaviti prethodne konzultacije s Hrvatskom narodnom bankom.

(3)
Likvidatori banke dužni su obavijestiti Hrvatsku narodnu banku o odluci iz
stavka 1. ovoga članka prvoga radnog dana nakon njezinog donošenja.

(4)
Odluku iz stavka 1. ovoga članka banka je dužna objaviti u »Narodnim novinama«
i najmanje dva dnevna lista u Republici Hrvatskoj.

Tijek
postupka redovne likvidacije

Članak 145.

(1) Na postupak
redovne likvidacije banke primjenjuju se odredbe Zakona o trgovačkim društvima
o likvidaciji dioničkog društva, osim ako nije drukčije uređeno ovim Zakonom.

(2) Postupak
likvidacije banke također se provodi kad glavna skupština dioničara banke
donese odluku prema kojoj se djelatnost banke kao dioničkog društva mijenja
tako da društvo više ne pruža bankovne usluge.

Likvidatori
banke u postupku redovne likvidacije

Članak 146.

(1) Banka mora
imati najmanje dva likvidatora.

(2) Likvidatorom
banke može biti imenovana samo osoba koja ispunjava uvjete za imenovanje za
člana uprave banke sukladno članku 25. ovoga Zakona.

Primjena
odredaba ovoga Zakona tijekom redovne likvidacije

Članak 147.

(1) Banka koja
provodi postupak redovne likvidacije mora se na odgovarajući način pridržavati
odredaba ovoga Zakona.

(2) Način
primjene odredaba ovoga Zakona u slučajevima iz stavka 1. ovoga članka može
propisati Hrvatska narodna banka.

ObavjeŠtavanje
Hrvatske narodne banke

Članak 148.

Likvidatori su
dužni, ako utvrde da imovina banke u likvidaciji nije dovoljna za isplatu svih
potraživanja vjerovnika banke u likvidaciji, bez odlaganja podnijeti prijedlog
za otvaranje stečaj­nog postupka i o tome odmah obavijestiti Hrvatsku narodnu
banku.

XIV.2. PRISILNA
LIKVIDACIJA BANKE

Razlozi
za pokretanje prisilne likvidacije

Članak 149.

(1)
Hrvatska narodna banka donosi odluku o pokretanju prisilne likvidacije u
sljedećim slučajevima:

1)
ako na temelju izvješća iz članka 140. stavka 2. ovoga Zakona procijeni da se
tijekom razdoblja pod posebnom upravom financijsko stanje banke nije poboljšalo
toliko da bi banka dosegla minimalni kapital iz članka 64. i minimalnu stopu
adekvatnosti kapitala iz članka 65. stavka 2. i 3. ovoga Zakona i da ne postoje
uvjeti za pokretanje stečajnog postupka,

2)
ako glavna skupština dioničara odbije prijedlog odluke iz članka 141. stavka 1.
ovoga Zakona, ako ne uspije prva prodaja dionica na temelju odluke koju je
glavna skupština dioničara usvojila na prijedlog iz članka 141. stavka 1. ovoga
Zakona, ako ne postoje uvjeti za ostvarenje prava otkupa iz članka 142. ovoga
Zakona ili uvjeti za pokretanje stečajnog postupka,

3)
ako je banci oduzeto odobrenje za pružanje bankovnih usluga iz razloga
navedenih u članku 39. stavku 1. točki od 2. do 5. ovoga Zakona,

4)
ako ocijeni da bi provođenje redovne likvidacije moglo izazvati štetu za
vjerovnike banke,

5)
ako je članu uprave oduzeta suglasnost za obavljanje funkcije člana uprave, ako
je član razriješen ili ako član uprave ne obavlja funkciju člana uprave više od
šest mjeseci, a nadzorni odbor nije u roku od daljnja tri mjeseca imenovao
novog člana uprave u skladu s ovim Zakonom te banka zbog toga nema najmanje dva
člana uprave.

(2)
Hrvatska narodna banka mora donijeti odluku o pokretanju prisilne likvidacije u
roku od najkasnije trideset dana koji počinje:

1) u slučaju iz
stavka 1. točke 1. ovoga članka, od isteka roka za primitak konačnog izvješća
posebne uprave iz članka 140. stavka 2. ovoga Zakona,

2)
u slučaju iz stavka 1. točke 2. ovoga članka, od dana na koji je glavna
skupština dioničara odbila prijedlog iz članka 141. stavka 1. ovoga Zakona ili
od dana na koji je istekao rok za upis i uplatu dionica na temelju neuspješne
prve prodaje,

3)
u slučaju iz stavka 1. točke 5. ovoga članka, od isteka tromjesečnog roka za
imenovanje novog člana uprave.

(3)
Kada Hrvatska narodna banka utvrdi da postoje uvjeti iz stavka 1. ovoga članka
uz odluku o pokretanju prisilne likvidacije istodobno donosi rješenje o
oduzimanju odobrenja za rad.

Odluka o
prisilnoj likvidaciji

Članak 150.

(1) Hrvatska
narodna banka će odlukom iz članka 149. ovoga Zakona za likvidatora imenovati
instituciju nadležnu za osiguranje uloga.

(2)
Odluku o pokretanju postupka prisilne likvidacije Hrvat­ska narodna banka će
objaviti u »Narodnim novinama», najmanje dva dnevna lista u Republici Hrvatskoj
i istu dostaviti nadležnom trgovačkom sudu.

(3)
Hrvatska narodna banka će odluku o prisilnoj likvidaciji banke dostaviti
instituciji nadležnoj za osiguranje uloga u roku od tri dana od dana njenog
donošenja.

(4)
Institucija nadležna za osiguranje uloga dužna je odmah po primitku odluke iz
stavka 1. ovoga članka poduzeti sve radnje neophodne za zaštitu prava
vjerovnika banke.

Likvidatori
banke u postupku prisilne likvidacije

Članak 151.

(1) Institucija
nadležna za osiguranje uloga dužna je u roku od osam dana od primitka odluke iz
članka 150. ovoga Zakona imenovati dva ili više likvidatora.

(2) Likvidatorom
banke može biti imenovana samo osoba koja ispunjava uvjete za imenovanje člana
uprave banke sukladno članku 25. ovoga Zakona.

Pravne
posljedice prisilne likvidacije

Članak 152.

(1) Danom
donošenja odluke o prisilnoj likvidaciji prestaju sve nadležnosti i ovlasti
članova uprave i članova nadzornog odbora banke te ovlasti glavne skupštine
dioničara.

(2) Tijekom
postupka prisilne likvidacije nadležnosti nadzornog odbora banke i glavne
skupštine dioničara obavlja institucija nadležna za osiguranje uloga.

Postupak
prisilne likvidacije

Članak 153.

Na postupak
prisilne likvidacije banke primjenjuju se odredbe Zakona o trgovačkim društvima
o likvidaciji dioničkog društva, osim ako nije drukčije uređeno ovim Zakonom.

ObavjeŠtavanje
Hrvatske narodne banke

Članak 154.

(1) Likvidatori
su dužni, ako utvrde da imovina banke u likvidaciji nije dovoljna za isplatu
svih potraživanja vjerovnika banke u likvidaciji, bez odgađanja podnijeti
prijedlog za otvaranje stečajnog postupka i o tome odmah obavijestiti Hrvatsku
narodnu banku

(2)
Na zahtjev Hrvatske narodne banke institucija nadležna za osiguranje uloga
dužna je dostaviti izvješće o tijeku postupka likvidacije.

Primjena
odredaba ovoga Zakona tijekom prisilne likvidacije

Članak 155.

(1)
Banka u likvidaciji koja provodi postupak prisilne likvidacije mora se na
odgovarajući način pridržavati odredaba ovoga Zakona.

(2)
Način primjene odredaba ovoga Zakona u slučajevima iz stavka 1. ovoga članka
može propisati Hrvatska narodna banka.

XV. STEČAJ
BANKE

Primjena
odredaba o steČajnom postupku

Članak 156.

Ako nije
drukčije određeno ovim Zakonom, odredbe Stečaj­nog zakona primjenjuju se na
stečaj banke.

Razlozi za
steČaj

Članak 157.

Hrvatska
narodna banka donosi odluku o utvrđivanju razloga za podnošenje prijedloga za
pokretanje stečajnog postupka u sljedećim slučajevima:

1)
ako je prilikom obavljanja nadzora nad bankom utvrdila da je banka nesolventna,

2)
ako na temelju izvješća iz članka 140. stavka 2. ovoga Zakona procijeni da je
banka nesolventna,

3)
ako se u postupku likvidacije utvrdi da imovina banke u likvidaciji nije
dovoljna za isplatu svih tražbina vjerovnika banke, a likvidator nije postupio
sukladno odredbama članka 148. ili članka 154. stavka 1. ovoga Zakona .

Pokretanje
steČajnog postupka

Članak
158.

(1)
Hrvatska narodna banka mora nadležnom sudu predati prijedlog za pokretanje
stečajnog postupka u roku od tri radna dana nakon donošenja odluke o
utvrđivanju razloga za pokretanje stečajnog postupka u pisanom obliku.
Prijedlogu mora priložiti odluku o utvrđivanju razloga za pokretanje stečajnog
postupka.

(2)
Prijedlog za pokretanje stečajnog postupka nad bankom mogu podnijeti i
vjerovnici banke i sama banka.

(3)
Sud donosi odluku o prijedlogu za pokretanje stečajnog postupka u roku od 15
dana od primitka prijedloga iz stavka 1. i 2. ovoga članka i o tome obavještava
Hrvatsku narodnu banku.

SteČajna uprava

Članak 159.

(1)
U postupku stečaja nad bankom stečajna uprava ima najmanje dva člana. Stečajnu
upravu imenuje sud na prijedlog institucije nadležne za osiguranje uloga.

(2)
Osobe imenovane u stečajnu upravu moraju ispunjavati uvjete potrebne za
imenovanje stečajnog upravitelja sukladno Stečajnom zakonu.

(3)
Ako postoje razlozi za razrješenje kojeg od člana stečajne uprave, sud mora
prije odluke o njegovom razrješenju o razlozima za razrješenje obavijestiti
instituciju nadležnu za osiguranje uloga i pozvati je da se izjasni o razlozima
za razrješenje u roku koji ne smije biti kraći od tri i dulji od osam dana.

Nagrada za rad
i naknada troŠkova steČajne uprave

Članak 160.

(1)
Na članove stečajne uprave banaka ne primjenjuju se od­redbe o listi stečajnih
upravitelja i o nagradama za rad i naknadama troškova stečajnih upravitelja iz
Stečajnog zakona.

(2)
Nagradu za rad i naknadu troškova stečajne uprave utvr­đuje institucija nadležna
za osiguranje uloga, a na teret troš­kova stečaja.

SkupŠtina
vjerovnika

Članak 161.

(1) U postupku
stečaja banke ne primjenjuju se odredbe Stečajnog zakona koje se odnose na
Skupštinu vjerovnika.

(2) Sva
ovlaštenja Skupštine vjerovnika sukladno odredbama Stečajnog zakona ima odbor
vjerovnika.

Prethodni
postupak

Članak 162.

(1)
U slučaju kada je stečajni postupak pokrenut na prijedlog Hrvatske narodne
banke, ne primjenjuju se odredbe Stečajnog zakona o pokretanju prethodnog
postupka, obvezi davanja podataka tijekom prethodnog postupka, privremenom
stečajnom upravitelju, ročištu radi izjašnjenja o prijedlogu za otvaranje
stečajnog postupka, ispitivanju gospodarsko-financijskog stanja dužnika te
slučajevima u kojima se neće odrediti ispitivanje gospodarsko-financijskog
stanja dužnika.

(2) Odredba
Stečajnog zakona o preuzimanju duga primje­nju­je se na odgovarajući način
tijekom cijeloga stečajnog postupka.

Rokovi za
prijavu traŽbina i zakazivanje ispitnog roČIŠta

Članak 163.

(1)
Rok za prijavu tražbina, određen rješenjem o otvaranju stečajnog postupka, ne
može biti duži od dvadeset dana.

(2)
Rješenjem o otvaranju stečajnog postupka stečajno vijeće će zakazati ročište
vjerovnika na kojem se ispituju prijavljene traž­bine (ispitno ročište). Između
posljednjeg dana roka za prijav­ljivanje tražbine i ispitnog ročišta ne smije
proteći manje od osam niti više od trideset dana.

Naknadne
prijave

Članak 164.

Tražbine
prijavljene nakon isteka roka za prijavljivanje mogu se ispitati na ispitnom
ročištu ako to predloži stečajna uprava. Tražbine prijavljene nakon isteka roka
za prijavljivanje koje nisu ispitane na ispitnom ročištu i tražbine prijavljene
najkasnije u roku od mjesec dana nakon prvog ispitnog ročišta, ali ne poslije
objavljivanja poziva za završno ročište mogu se ispitati sukladno uvjetima
predviđenim odredbama Stečajnog zakona o podnošenju naknadnih prijava.

TraŽbine
graĐana prema banci u steČaju po osnovi deviznih depozita

Članak 165.

Na dan otvaranja
stečajnog postupka prestaje tražbina gra­đana prema banci u stečaju po osnovi
deviznih depozita, koji su po posebnim propisima pretvoreni u javni dug
Republike Hrvat­ske, a građanima se u skladu s tim propisima izdaju obveznice
Republike Hrvatske u zamjenu za devizne depozite.

Odgoda
odrŽavanja ispitnog roČIŠta

Članak 166.

Održavanje
ispitnog ročišta zakazanog rješenjem o otvaranju stečajnog postupka može se
odgoditi najviše dva puta, s time da se novo ispitno ročište mora održati u
roku od trideset dana od donošenja rješenja o odgodi.

Ispitivanje i
izjaŠnjavanje o prijavljenim traŽbinama

Članak 167.

Stečajna uprava
dužna je do održavanja ispitnog ročišta ispitati sve prijavljene tražbine i o
njima se izjasniti na tom ročištu.

Prodaja imovine
banke u steČaju

Članak 168.

(1) Stečajni
upravitelj je dužan provesti unovčenje u dijelovima imovine banke u stečaju u
roku pet godina računajući od dana otvaranja stečajnog postupka. Pod imovinom
banke u smislu ovoga stavka podrazumijevaju se svi pojavni oblici imovine koji
čine aktivu banke u stečaju, osim novčanih sredstava.

(2) Ako se sva
imovina banke u stečaju ne unovči u roku iz stavka 1. ovoga članka, na
prijedlog stečajnog upravitelja stečajno će vijeće u roku daljnjih 30 dana
odrediti da se pokrene postupak prodaje imovine banke u stečaju kao cjeline. Za
donošenje odluke iz ovoga stavka nije potrebna suglasnost vjerovnika banke.

(3) Na temelju
odluke iz stavka 2. ovoga članka stečajni upravitelj poduzima potrebne radnje
za prodaju imovine banke u stečaju kao cjeline putem javne dražbe. U najavi
javne dražbe stečajni upravitelj utvrđuje početnu cijenu imovine u visini
njezine knjigovodstvene vrijednosti. Ako na javnoj dražbi nitko ne prihvati
početnu cijenu, tada se početna cijena snižava 10 posto i nastavlja snižavati
za isti postotak početne cijene sve dok jedan od kupaca ne prihvati ponuđenu
cijenu.

(4) Nakon
izvršene prodaje imovine banke u stečaju po postupku iz stavka 3. ovoga članka
ili u slučaju da prodaja imovine nije uspjela, stečajno vijeće će najkasnije u
roku od 180 dana, računajući od dana donošenja odluke iz stavka 2. ovoga
članka, donijeti rješenje o zaključenju stečajnog postupka na temelju kojeg se
banka briše iz sudskog registra i tim danom prestaje postojati.

ObavjeŠtavanje
Hrvatske narodne banke

Članak 169.

Presliku
izvješća stečajnog upravitelja o tijeku stečajnog postupka sud dostavlja i
Hrvatskoj narodnoj banci.

TraŽbine viŠih
isplatnih redova

Članak 170.

(1) U tražbine
viših isplatnih redova spadaju:

1) tražbine
zaposlenika stečajnog dužnika, Hrvatskog zavoda za zdravstveno osiguranje i
Hrvatskog zavoda za mirovinsko osiguranje, koje se iz tih tražbina po zakonu
obvezno namiruju kao doprinosi iz plaće i na plaću, osim tražbina za koje je
zakonom određeno da će se namiriti kao troškovi stečajnog postupka ili kao
ostale obveze stečajne mase,

2) tražbine
Hrvatske narodne banke, tražbine po osnovi poreza, ostala potraživanja koja
čine prihod državnog proračuna, proračuna jedinica lokalne uprave i samouprave,

3) razlika
tražbina građana od ukupnog iznosa po osnovi uloga, tekućih i žiroračuna i
depozita na deviznim računima i isplaćene svote na temelju osiguranja uloga kod
Državne agencije za osiguranje štednih uloga i sanaciju banaka,

4) tražbine
fizičkih i pravnih osoba koje nisu dioničari banke u stečaju,

5) tražbine
Državne agencije za osiguranje štednih uloga i sanaciju banaka po osnovi
osiguranih uloga sukladno posebnom zakonu,

6) tražbine
vlasnika hibridnih i podređenih dužničkih instrumenata koji su bili izdani uz
uvjet da u slučaju stečaja potraživanja iz njih imaju pravo prvenstva pred
pravima dioničara i vlasnika drugih hibridnih i podređenih dužničkih
instrumenata.

(2) Ako nakon
okončanja stečajnog postupka i namire svih dugova ostanu sredstva u stečajnoj
masi, ta se sredstva dijele dioničarima banke u skladu sa statutom banke,
odnosno drugim aktima banke.

XVI. ZAŠTITA
POTROŠAČA

ZnaČenje pojma

Članak 171.

Pod pojmom
potrošač u smislu odredaba ovoga Zakona podrazumijeva se svaka fizička osoba –
građanin, koja je korisnik bankovnih usluga iz članka 3. ovoga Zakona, kao i
ostalih financijskih usluga iz članka 6. ovoga Zakona, pod uvjetom da te ostale
financijske usluge pruža banka.

Ugovaranje
usluga

Članak 172.

(1) Banka je
dužna s potrošačem zaključiti ugovor o pruža­nju pojedine bankovne usluge iz
članka 3. ovoga Zakona.

(2)
Prije zaključivanja ugovora iz stavka 1. ovoga članka banka je dužna potrošaču
predočiti, odnosno učiniti dostupnim sve bitne uvjete ugovora iz kojih su jasno
vidljiva prava i obveze ugovornih strana.

(3)
Ugovor iz stavka 1. ovoga članka zaključuje se u pisanoj formi. Nakon njegovog
zaključivanja banka je dužna najmanje jedan primjerak predati potrošaču.

(4)
Ugovor iz stavka 1. ovoga članka može biti zaključen upo­rabom elektroničkog
potpisa, ako posebnim zakonom ili na temelju zakona donesenim propisom nije
izričito određena uporaba vlastoručnog potpisa u dukumentima na papiru ili
ovjera vlastitog potpisa.

Objava opĆih
uvjeta poslovanja

Članak 173.

(1) Banka je
dužna na pogodnom mjestu u svojim poslovnim prostorijama učiniti dostupnim
informacije o uvjetima pružanja usluga potrošačima.

(2) Osim
obveznog informiranja potrošača na način iz stavka 1. ovoga članka o uvjetima
pružanja usluga, banka može i na drugi prikladan način iste informacije učiniti
dostupnim.

(3) Pod
informacijama iz stavka 1. ovoga članka, a koje se odnose na odobravanje
kredita, podrazumijevaju se sljedeći podaci:

1) važeće
nominalne godišnje stope redovne i zatezne kamate,

2) način
obračuna kamate (primjena relativnog ili konformnog kamatnjaka),

3)
uvjeti pod kojima se mogu mijenjati stope redovne i zatezne kamate tijekom
korištenja, odnosno otplate kredita,

4)
naknade, odnosno provizije koje (osim kamata po deklariranoj nominalnoj stopi)
banka zaračunava korisniku kredita,

5)
efektivne kamatne stope koje odražavaju ukupnu cijenu kredita, izračunate
sukladno propisima Hrvatske narodne banke,

6)
iznos otplate glavnice i kamate (uključujući i druge troškove) za
pretpostavljeni iznos kredita, rokovi otplate, broj i visina otplatnih obroka,

7)
uvjeti štednje ili novčanog pologa kod banke ako je to uvjet za odobravanje kredita,

8)
mogućnosti i uvjeti prijeboja kredita i štednog uloga, odnosno novčanog pologa
iz prethodne točke,

9)
instrumenti osiguranja otplate kredita i drugi uvjeti koje postavlja banka.

(4)
Pod informacijama iz stavka 1. ovoga članka koje se odnose na primanje depozita
podrazumijevaju se sljedeći podaci:

1)
važeće nominalne godišnje kamatne stope,

2)
način obračuna kamate (primjena relativnog ili konformnog kamatnjaka),

3)
uvjeti pod kojima se mogu mijenjati kamatne stope,

4)
naknade za vođenje računa i druge slične naknade odnosno provizije ako ih banka
zaračunava na teret deponenta,

5)
efektivne kamatne stope koje odražavaju ukupan prinos na depozit, izračunate
sukladno propisima Hrvatske narodne banke,

6) osnovne
informacije o osiguranju uloga odnosno depozita.

Propis o
sadrŽaju ugovora

Članak 174.

Hrvatska narodna
banka može propisati:

1) jedinstveni
način izračunavanja i iskazivanja cijene kredita i depozita (efektivne stope iz
članka 173. stavka 3. točke 5. i stavka 4. točke 5.),

2) ostale
obvezne elemente ugovora o kreditu i novčanom depozitu, kao i priloga uz te
ugovore.

ObavjeŠtavanje
potroŠaČa

Članak 175.

(1) Banka je
dužna na ugovoreni način, a najmanje jednom godišnje obavijestiti potrošača
odnosno učiniti mu dostupnim po­datke o stanju njegovoga kreditnog, odnosno
depozitnog računa.

(2)
U slučaju kada su ugovorene promjenjive kamatne stope, banka je dužna
obavijestiti potrošača o promjeni tih stopa prije nego što se one počnu
primjenjivati, putem sredstava javnog informiranja ili na drugi odgovarajući
način.

Reklamacije potroŠaČa

Članak 176.

(1) Ukoliko potrošač smatra da se banka ne
pridržava uvjeta iz ugovora o pružanju bankovnih i ostalih financijskih usluga
može svoj prigovor na postupke banke uputiti:

1) odgovarajućoj organizacijskoj jedinici
banke,

2) unutarnjoj reviziji u banci,

3) društvu ili udruzi za zaštitu
potrošača,

4) nadležnoj ispostavi područne jedinice
Državnog inspektorata, ili

5) drugim nadležnim tijelima.

(2) Hrvatska
narodna banka je ovlaštena u okviru svojih nad­zornih nadležnosti nad bankama
provjeravati pridržava li se banka općenito dobrih poslovnih običaja,
objavljenih općih uvjeta poslovanja i ugovora koje je sklopila sa svojim
klijentima, ali nije dužna rješavati pojedinačne reklamacije klijenata banke.

Primjena
posebnog zakona

Članak 177.

Osim na temelju
odredbi članka 171. do 176. ovoga Zakona, zaštita prava klijenata banke
(fizičkih osoba), provodi se također na temelju posebnog zakona kojim se
uređuje zaštita potrošača, pri čemu je potrebno postupati sukladno odredbama
ovoga Zakona koje se odnose na obvezu čuvanja bankovne tajne.

XVII. STAMBENE
ŠTEDIONICE

Stambene
Štedionice

Članak 178.

Na stambene
štedionice osnovane prema odredbama Zakona o stambenoj štednji i državnom
poticanju stambene štednje primjenjuju se odredbe ovoga Zakona ako drugim
zakonima nije drukčije propisano.

Kapital

Članak 179.

(1) Najmanji
iznos potrebnog temeljnog kapitala za osnivanje stambene štedionice jest 20
milijuna kuna.

(2) Jamstveni
kapital stambene štedionice ne smije biti manji od minimalnog iznosa temeljnog
kapitala iz stavka 1. ovoga članka.

ZaŠtita naziva

Članak 180.

Nitko ne može
upotrebljavati riječ »štedionica« ili izvedenice te riječi u smislu označavanja
poslovne djelatnosti ili tvrtke osim stambene štedionice i banke iz članka 190.
stavka 4. ovoga Zakona, osim ako to drugim zakonom nije dopušteno.

XVIII.
UDRUŽENJE BANAKA

UdruŽenje
banaka

Članak 181.

(1) Banke se
mogu udružiti u udruženje banaka koje je osnovano kao gospodarsko interesno
udruženje ili kao neki drugi oblik udruživanja gospodarskih subjekata u skladu
sa posebnim zakonom.

(2) Osim
zadataka koji su određeni njegovim statutom, udru­že­nje banaka može:

– organizirati
sustav osiguranja uloga s jamstvima iznad iznosa određenog Zakonom o osiguranju
uloga,

– organizirati
razmjenu informacija o kreditnoj sposobnosti za potrebe zaštite protiv
kreditnog rizika,

– provoditi
stručno usavršavanje zaposlenika banke i izdavati potvrde o završenom stručnom
usavršavanju.

(3) Banke ne
smiju zaključivati nikakve pisane ili usmene ugovore s drugim bankama ili
bankovnim udruženjima kojima se može ograničiti načelo slobodnog tržišnog
natjecanja, odnosno konkurencije u bankarstvu.

(4) Udruženje
banaka mora u cilju provedbe stavka 3. ovoga članka dostaviti Hrvatskoj
narodnoj banci svoj statut kao i sve sporazume, dogovore i druge opće akte.

(5) Banka mora u
cilju provedbe stavka 3. ovoga članka dostaviti Hrvatskoj narodnoj banci sve
sporazume, dogovore i druge opće akte sklopljene s drugim bankama.

XIX. KAZNENE
ODREDBE

PrekrŠaji
banaka

Članak 182.

(1) Za prekršaj
kaznit će se banka novčanom kaznom u iznosu od 500.000 do 1.000.000 kuna:

1)
ako pruža ostale financijske usluge za koje nije dobila odobrenje Hrvatske
narodne banke (člank 6. stavak 2.),

2)
ako obavlja djelatnosti koje nisu bankovne usluge, ostale financijske usluge i
pomoćne bankovne usluge, a nisu drugim zakonom stavljene u nadležnost banci,

3)
ako kreditira ili izdaje jamstva protivno odredbama članka 17. ovoga Zakona,

4)
ako povlaštene dionice banke prelaze ograničenje iz član­ka 18. ovoga Zakona,

5)
ako pribavi dionice ili poslovne udjele u drugoj banci ili drugoj financijskoj
instituciji protivno odredbama članka 19. ovoga Zakona,

6)
ako omogući dioničaru glasovanje protivno odredbama članka 22. ovoga Zakona,

7)
ako prekrši odredbe o upravi i radnom odnosu članova uprave iz članka 23. i 24.
ovoga Zakona,

8)
ako prekrši odredbe članka 27. ovoga Zakona,

9)
ako ima nadzorni odbor sastavljen protivno odredbama članka 30. stavka 1. i 2.
ovoga Zakona,

10)
ako počne pružati bankovne usluge u državi članici Europske unije protivno
odredbama članka 41. ili članka 42. ovoga Zakona,

11)
ako u inozemstvu osnuje podružnicu bez da je dobila odobrenje Hrvatske narodne
banke za osnivanje podružnice,

12)
ako izračun jamstvenog kapitala izvrši protivno propisima donesenim na temelju
članka 63. ovoga Zakona,

13)
ako postupi suprotno odredbi o visini jamstvenog kapitala iz članka 64. ovoga
Zakona,

14)
ako postupi suprotno odredbama o minimalnoj stopi adekvatnosti kapitala iz
članka 65. stavka 2. i 3. ovoga Zakona,

15)
ako kod izračuna rizikom ponderirane aktive postupi suprotno propisima
donesenim na temelju članka 66. ovoga Zakona,

16)
ako u planiranju i provođenju mjera upravljanja rizicima postupi suprotno
odredbama iz članka 67. ovoga Zakona,

17)
ako u mjerenju, procjeni i upravljanju rizicima postupi suprotno propisima
donesenim na temelju članka 68. ovoga Zakona,

18)
ako kontinuirano ne procjenjuje kreditni rizik i ako ne provodi rezerviranja za
pokriće gubitaka sukladno propisima donesenim na temelju članka 69. ovoga
Zakona,

19)
ako postupi protivno propisima donesenim na temelju članka 70. ovoga Zakona,

20)
ako postupi suprotno odredbama članka 75., članka 76. i članka 77. ovoga Zakona
o dopuštenoj izloženosti,

21)
ukoliko sklopi pravni posao zbog kojeg bi nastala ili bi se povećala izloženost
banke prema osobama u posebnom odnosu s bankom protivno članku 78. stavku 2.
ovoga Zakona,

22) ako pri
upravljanju svojom imovinom i obvezama postupi suprotno odredbama članka 79.
ovoga Zakona,

23)
ako prekrši odredbe članka 81. stavka 3. ovoga Zakona,

24)
ako postupi suprotno odredbama o ograničenju ulaganja iz članka 82. i članka
83. ovoga Zakona,

25)
ako izvrši ulaganja bez prethodne suglasnosti Hrvatske narodne banke iz članka
84. stavka 1. i 2. ovoga Zakona,

26)
ako prilikom osnivanja pravne osobe prekrši odredbe članka 84. stavka 5. ovoga
Zakona,

27)
ako Hrvatskoj narodnoj banci ne dostavi izvješća sa sadržajem, u roku i na
načine koji su određeni propisom donesenim na temelju članka 87. ovoga Zakona,

28)
ako isplati dobit ili akontaciju dobiti protivno odredbama članka 88. ovoga
Zakona,

29)
ako odmah ne usvoji mjere za osiguranje minimalnog kapitala i minimalne stope
adekvatnosti kapitala te o tome ne oba­vijesti Hrvatsku narodnu banku sukladno
članku 89. ovoga Zakona,

30)
ako, kao nadređena banka u grupi banaka, ne sastavi i dostavi konsolidirana
financijska izvješća na način, u opsegu i sa sadržajem koji su određeni
propisom donesenim na temelju članka 94. stavka 3. ovoga Zakona ili ako na
zahtjev Hrvatske narodne banke iz članka 94. stavka 4. ili članka 95. ovoga
Zakona ne provede konsolidaciju pojedinih stavki ili pojedinih poslova, odnosno
grupa poslova ili potpunu konsolidaciju financijskih izvještaja,

31)
ako Hrvatskoj narodnoj banci ne dostavlja obavijesti i informacije sukladno
odredbama članka 96. ovoga Zakona,

32)
ako nadređenoj banci u grupi banaka ne dostavi informacije potrebne za
konsolidaciju,

33)
ako vodi poslovne knjige, sastavlja knjigovodstvena izvješća, vrednuje
knjigovodstvene stavke ili sastavlja financijska izvješća protivno odredbama
članka 101., 102., 103. ili 104. ovoga Zakona ili protivno propisima donesenim
na temelju članka 105. ovoga Zakona,

34) ako ne
organizira unutarnju reviziju u skladu s člancima 106., 107. ili 108. ovoga
Zakona,

35) ako
Hrvatskoj narodnoj banci ne dostavi revidirano godišnje izvješće ili revidirano
konsolidirano godišnje izvješće u roku propisanom u članku 112. stavku 3. ovoga
Zakona,

36) ako ne
dokumentira izmjenu programskih rješenja ili izmjenu oblika baze podataka u
skladu s člankom 122. stavkom 3. ovoga Zakona,

37) ako ne
izvijesti Hrvatsku narodnu banku o činjenicama i okolnostima iz članka 132.
stavka 1. i 3. ovoga Zakona,

38) ako
Hrvatskoj narodnoj banci ne dostavi izvješća i informacije iz članka 133. ovoga
Zakona,

39) ako postupi
protivno odredbama o ugovaranju usluga iz članka 172. ovoga Zakona,

40) ako postupi
protivno propisima donesenim na temelju članka 174. ovoga Zakona,

41) ako ne
obavijesti potrošača u skladu s odredbama članka 175. ovoga Zakona,

42) ako zaključi
ugovor protivno članku 181. stavku 3. ovoga Zakona,

43)
ako ne dostavi Hrvatskoj narodnoj banci akte iz članka 181. stavka 5. ovoga
Zakona,

44)
ako ne uskladi svoje poslovanje sukladno odredbama članka 190. stavaka 2. do 7.
ovoga Zakona.

(2) Za prekršaj
iz stavka 1. ovoga članka kaznit će se odgovorna osoba iz uprave banke novčanom
kaznom u iznosu od 10.000 do 50.000 kuna.

(3)
Za prekršaj kaznit će se banka novčanom kaznom u iznosu od 50.000 do 100.000
kuna:

1)
ako ne izvijesti Hrvatsku narodnu banku u skladu s član­kom 132. stavkom 1. ili
člankom 133. ovoga Zakona ili u sk­la­­du s propisom donesenim na temelju
članka 134. ovoga Zakona,

2)
ako ovlaštenoj osobi ne omogući obavljanje nadzora na način propisan člancima
od 119. do 122. ovoga Zakona.

(4)
Za prekršaj iz stavka 3. ovoga članka kaznit će se odgovorna osoba iz uprave
banke novčanom kaznom u iznosu od 1.000 do 5.000 kuna.

PrekrŠaji
Članova nadzornog odbora i ostali prekrŠaji Članova uprave

Članak 183.

(1)
Za prekršaj kaznit će se član uprave banke novčanom kaznom od 1.000 do 5.000
kuna:

1)
koji odmah ne obavijesti nadzorni odbor banke o okolnostima iz članka 28. ovoga
Zakona,

2)
ukoliko sklopi pravni posao zbog kojeg bi nastala ili bi se povećala izloženost
banke prema osobama u posebnom odnosu s bankom protivno članku 78. stavku 2.
ovoga Zakona,

3)
koji odmah ne obavijesti Hrvatsku narodnu banku o okolnostima iz članka 132.
stavka 2. ovoga Zakona.

(2)
Za prekršaj kaznit će se član nadzornog odbora banke koji odmah ne izvijesti
Hrvatsku narodnu banku o okolnostima iz članka 32. točke 3. ovoga Zakona
novčanom kaznom od 5.000 do 25.000 kuna.

PrekrŠaji
ostalih osoba

Članak 184.

(1)
Za prekršaj kaznit će se pravna osoba koja koristi riječ »banka« ili izvedenicu
te riječi protivno zabrani iz članka 2. stav­ka 3. ovoga Zakona novčanom kaznom
u iznosu od 50.000 do 500.000 kuna.

(2)
Za prekršaj kaznit će se odgovorna osoba u pravnoj osobi koja je počinila
prekršaj iz stavka 1. ovoga članka novčanom kaznom u iznosu od 5.000 do 25.000
kuna.

(3)
Za prekršaj kaznit će se pravna osoba koja pruža bankovne usluge protivno
zabrani iz članka 5. ovoga Zakona novčanom kaznom u iznosu od 50.000 do 500.000
kuna.

(4)
Za prekršaj kaznit će se odgovorna osoba u pravnoj osobi koja je počinila
prekršaj iz stavka 3. ovoga članka novčanom kaznom u iznosu od 5.000 do 25.000
kuna.

(5)
Za prekršaj kaznit će se fizička osoba koja pruža bankovne usluge protivno
zabrani iz članka 5. ovoga Zakona novčanom kaznom u iznosu od 4.000 do 40.000
kuna.

(6)
Za prekršaj kaznit će se osoba u posebnom odnosu s bankom koja sklopi pravni
posao zbog kojeg bi nastala ili bi se povećala izloženost banke protivno članku
78. stavku 2. ovoga Zakona novčanom kaznom u iznosu od 4.000 do 40.000 kuna.

(7)
Za prekršaj kaznit će se likvidator koji postupi protivno članku 148. i 154.
ovoga Zakona novčanom kaznom u iznosu od 50.000 do 500.000 kuna.

(8)
Za prekršaj kaznit će se pravna osoba koja koristi riječ »štedionica« ili
izvedenicu te riječi protivno zabrani iz članka 180. ovoga Zakona novčanom kaznom
u iznosu od 50.000 do 500.000 kuna.

(9) Za prekršaj
kaznit će se odgovorna osoba u pravnoj osobi koja je počinila prekršaj iz
stavka 8. ovoga članka novčanom kaznom u iznosu od 5.000 do 25.000 kuna. Za
prekršaj kaznit će se udruženje banaka ako ne dostavi Hrvatskoj narodnoj banci
opće akte iz članka 181. stavka 4. ovoga Zakona novčanom kaznom u iznosu od
50.000 do 500.000 kuna.

PrekrŠaji
podreĐenog druŠtva

Članak 185.

(1)
Za prekršaj kaznit će se podređeno društvo u grupi banaka ako nadređenoj banci
u grupi banaka ne dostavi podatke potrebne za konsolidaciju novčanom kaznom u
iznosu od 50.000 do 500.000 kuna.

(2)
Za prekršaj kaznit će se odgovorna osoba u podređenom društvu koja je počinila
prekršaj iz stavka 1. ovoga članka novčanom kaznom u iznosu od 4.000 do 40.000
kuna.

PrekrŠaji
revizora

Članak 186.

Za prekršaj
kaznit će se revizor koji odmah ne obavijesti Hrvatsku narodnu banku o
okolnostima iz članka 113. ovoga Zakona novčanom kaznom u iznosu od 5.000 do
50.000 kuna.

PrekrŠaji
Članova posebne uprave

Članak 187.

Za
prekršaj, kaznit će se član posebne uprave novčanom kaznom u iznosu od 5.000 do
25.000 kuna:

1)
ako u roku od tri mjeseca nakon imenovanja ne dostavi Hrvatskoj narodnoj banci
izvješće o financijskom stanju i uvjetima poslovanja banke (članak 140. stavak
1.),

2)
ako u roku od devet mjeseci nakon imenovanja ne dostavi Hrvatskoj narodnoj
banci izvješće iz članka 140. stavka 2. ovoga Zakona,

3)
ako, u slučaju iz članka 141. stavka 1. ovoga Zakona, ne objavi sazivanje
glavne skupštine dioničara i njezinog dnevnog reda u roku određenom u članku
141. stavku 2. ovoga Zakona.

PrekrŠaji u
vezi s obvezom Čuvanja bankovne tajne

Članak 188.

(1)
Banka koja je prekršila obvezu čuvanja bankovne tajne kaznit će se novčanom
kaznom u iznosu od 50.000 do 500.000 kuna.

(2)
Za prekršaj kaznit će se odgovorna osoba u banci koja je počinila prekršaj iz
stavka 1. ovoga članka novčanom kaznom u iznosu od 5.000 do 25.000 kuna.

(3)
Za prekršaj kaznit će se fizička osoba iz članka 99. stavka 1. ovoga Zakona
koja je prekršila obvezu čuvanja bankovne tajne novčanom kaznom u iznosu od
5.000 do 25.000 kuna.

Zastara

Članak 189.

(1)
Prekršajni postupak protiv banke, člana uprave ili nadzornog odbora, podređene
banke u grupi banaka, revizora, posebne uprave i ostalih osoba za prekršaje
utvrđene ovim Zakonom ne može se pokrenuti nakon proteka roka od 3 godine od
dana kada je sačinjen nalaz Hrvatske narodne banke u kojem je utvrđena
nepravilnost, odnosno nezakonitost u poslovanju.

(2)
Zastarijevanje se prekida svakom radnjom nadležnog tijela poduzetom radi
gonjenja počinitelja prekršaja. Poslije sva­kog prekida počinje ponovno teći
zastara, ali se prekršajni postupak ni u kom slučaju ne može voditi po isteku
dvostrukog vremena određenog u stavku 1. ovoga članka.

XX. PRIJELAZNE
I ZAVRŠNE ODREDBE

UsklaĐivanje
banaka

Članak 190.

(1) Banke koje
su na dan stupanja na snagu ovoga Zakona upisane u sudski registar i imaju
odobrenje za rad, odnosno odobrenje za pružanje bankovnih i financijskih usluga
nastavljaju poslovati kao banke prema ovom Zakonu na temelju zatečenog
odobrenja.

(2)
Ako banka iz stavka 1. ovoga članka želi pružati ostale financijske usluge koje
kao djelatnost nisu upisane u sudski registar, dužna je provesti postupak
propisan ovim Zakonom.

(3)
Banke moraju uskladiti svoje poslovanje u roku od godine dana od dana stupanja
na snagu ovoga Zakona i to:

–
temeljni kapital prema odredbama iz članka 15. ovoga Zakona,

–
dionice prema odredbama iz članka 16., 17., 18. i 19. ovoga Zakona,

–
upravu i prokuriste prema odredbama članka 23., 24. i 25. ovoga Zakona,

–
članove nadzornog odbora prema odredbama članka 30. ovoga Zakona,

–
jamstveni kapital prema odredbama članka 64. ovoga Zakona,

–
ulaganje u kapital nefinancijskih institucija prema odredbama članka 82. stavka
2. ovoga Zakona,

–
ulaganje u kapital jedne nefinancijske institucije prema odredbama članka 83.
stavka 1. ovoga Zakona.

(4)
Iznimno od odredaba stavka 3. podstavka 1. ovoga članka bivša štedionica koja
je do 31. prosinca 2001., u skladu s člankom 119. Zakona o bankama (»Narodne
novine«, br. 161/98.) povećala temeljni kapital i dobila odobrenje za rad kao
banka, a čiji je temeljni kapital manji od iznosa propisanog člankom 15. ovoga
Zakona, dužna je povećati svoj temeljni kapital tako da on nije manji od:

–
25 milijuna kuna do 31. prosinca 2003.,

–
30 milijuna kuna do 31. prosinca 2004.,

–
35 milijuna kuna do 31. prosinca 2005.,

–
40 milijuna kuna do 31. prosinca 2006.

(5)
Kad banka iz stavka 4. ovoga članka poveća svoj temeljni kapital tako da on
nije manji od iznosa propisanog člankom 15. ovoga Zakona, dužna je sukladno
odredbama ovoga Zakona zatražiti od Hrvatske narodne banke odobrenje za
pružanje bankovnih i/ili ostalih financijskih usluga.

(6)
Do dobivanja odobrenja za pružanje bankovnih i/ili ostalih financijskih usluga
banka iz stavka 4. ovoga članka posluje na temelju zatečenog odobrenja za rad.

(7)
Jamstveni kapital banke iz stavka 4. ovoga članka od 31. prosinca 2003. ne
smije biti manji od minimalnog iznosa temeljnog kapitala iz stavka 4. ovoga
članka.

(8)
Banke su dužne najkasnije u roku od mjesec dana od proteka roka iz stavka 3.
ovoga članka dostaviti Hrvatskoj narod­noj banci izvješće o usklađivanju sa
stavkom 3. ovoga članka.

(9)
Banke su dužne uskladiti svoje opće akte s odredbama ovoga Zakona i propisima
Hrvatske narodne banke donesenim na temelju ovoga Zakona u roku od šest mjeseci
od dana stupanja na snagu ovoga Zakona.

(10) Ako banka
iz stavka 1. ovoga članka ne postupi sukladno odredbama stavka 2. do 7. ovoga
članka, Hrvatska narodna banka može banci oduzeti odobrenje za rad.

Postupci

Članak 191.

(1) Svi postupci
za dobivanje odobrenja i suglasnosti koji su bili pokrenuti prije stupanja na
snagu ovoga Zakona dovršit će se po odredbama Zakona koji su važili do dana
stupanja na snagu ovoga Zakona.

(2)
Stečajni i likvidacijski postupci u bankama i štedionicama koji su bili
pokrenuti prema odredbama Stečajnog zakona ili Zakona o trgovačkim društvima
dovršavaju se u skladu s odredbama navedenog Zakona, osim u dijelu koji se
odnosi na prodaju imovine banke ili štedionice u stečaju kako je to propisano
člankom 168. ovoga Zakona, s time da rok počinje teći od dana stupanja na snagu
ovoga Zakona.

Prestanak
vaŽenja propisa

Članak 192.

(1)
Danom stupanja na snagu ovoga Zakona prestaje važiti Zakon o bankama (»Narodne
novine«, br. 161/98.).

(2)
Hrvatska narodna banka mora u roku od šest mjeseci od dana stupanja na snagu
ovoga Zakona donijeti propise utemeljene na ovom Zakonu.

(3)
Do donošenja propisa na temelju ovoga Zakona na odgo­varajući se način
primjenjuju propisi doneseni na temelju Zakona o bankama (»Narodne novine«, br.
161/98.).

PoČetak
primjene pojedinih odredaba

Članak 193.

(1) Odredbe članka 13. stavka 2., članka 20.
stavka 5., članka 41. do 44., članka 47. do 50., članka 58. stavka 3. točke 2.
te odredbe članka 59. i 60. ovoga Zakona počinju se primjenjivati od dana
punopravnog članstva Republike Hrvatske u Europskoj uniji.

(2) Do primjene odredaba iz stavka 1. ovoga
članka se,

1) na odluke vezane uz suglasnost osobi iz
države članice Europske unije za stjecanje kvalificiranog udjela primjenjuje
članak 21. ovoga Zakona,

2) na pružanje bankovnih usluga banaka u
državama članicama Europske unije primjenjuje odredba članka 45. ovoga Zakona,

3) na pružanje usluga banaka iz država članica
Europske unije u Republici Hrvatskoj primjenjuju odredbe članka 51. do 56.
ovoga Zakona,

4) na dostavljanje podataka nadzornim tijelima
država članica Europske unije primjenjuje odredba članka 58. stavka 3. točke 3.
ovoga Zakona.

(3) Odredbe poglavlja VI., osim odredaba iz
članka 96. ovoga Zakona, primjenjuju se od 1. siječnja 2003.

Stupanje
na snagu

Članak
194.

Ovaj Zakon stupa na snagu osmoga dana od
dana objave u »Narodnim novinama«, osim ako nije drukčije određeno člankom 193.
ovoga Zakona.

Klasa:
450-02/01-01/03
Zagreb, 3. srpnja 2002.

HRVATSKI SABOR

Predsjednik
Hrvatskoga sabora
**Zlatko Tomčić**, v. r.

Zakon, NN 84/2002-1388